
Unitatea de învăţare nr. 4 
SOCIETAŢILE COMERCIALE 


Cuprins 

1. Noţiunea, elementele specifice şi clasificarea societăţilor 
comerciale 

1.1. Definiţie 

1.2. Elementele specifice ale contractului de societate care stă la 
baza societăţii comerciale 

1.3. Formele societăţii comerciale 

2. Constituirea societăţilor comerciale 

2.1. Actele constitutive ale societăţii comerciale 

2.5. Infiintarea sucursalelor şi filialelor societăţilor comerciale 

2.6. Personalitatea juridică a societăţii comerciale 

3. Functionarea societăţilor comerciale 

3.1. Adunarea generală 

3.2. Administratorii societăţii 

3.3. Controlul gestiunii societăţii comerciale 

4. Modificarea societăţilor comerciale 

4.1. Condiţiile generale ale modificării actului constitutiv 

4.2. Mărirea capitalului social 

4.3. Reducerea capitalului social 

4.4. Prelungirea duratei societăţii 

4.5. Fuziunea şi divizarea societăţilor comerciale 

4.6. Schimbarea formei societăţii comerciale 

5. Dizolvarea şi lichidarea societăţilor comerciale 

5.1. Dizolvarea societăţilor comerciale 


Ea 


5.2. Lichidarea societăţilor comerciale 

C. Regulile speciale privind anumite forme ale societăţii comerciale 
1. Societatea pe acţiuni 

1.1. Noţiunea societăţii pe acţiuni 

1.2. Constituirea societăţii pe acţiuni 

1.3. Funcționarea societăţii pe acţiuni 

1.4. Dizolvarea şi lichidarea societăţii pe acţiuni 

2. Societatea cu răspundere limitată 

2.1. Noţiunea societăţii cu răspundere limitată 

2.3. Functionarea societăţii cu răspundere limitată 

2.4. Dizolvarea şi lichidarea societăţii cu răspundere limitată 


Unitatea de învăţare nr. 5 
OBLIGAŢIILE COMERCIALE 


Cuprins 

A. Regulile speciale privind formarea şi executarea obligaţiilor 
comerciale 

1. Regulile privind formarea obligaţiilor comerciale 

1.1. Principiul libertăţii contractuale 

1.2. Regulile speciale privind încheierea contractelor comerciale 

2.1. Adevăratul preţ sau preţul curent 

2.2. Regimul juridic al dobânzilor 

2. Regulile privind executarea obligaţiilor comerciale 

2.3. Interdicţia acordării termenului de graţie 

2.4. Solidaritatea codebitorilor 

3. Probele în materie comercială 

3.1. Probele dreptului comun 

3.2. Probele specifice dreptului comercial 

3.3. Mijloacele moderne de comunicare şi valoarea lor probatorie 

4. Prescripţia extinctivă în materie comercială 

B. Contractele comerciale speciale 

1. Contractul de vânzare-cumpărare comercial 

1.1. Comercialitatea contractului de vânzare-cumpărare 

1.2. Definiţia şi caracterele juridice ale contractului 

1.3. Condiţiile de validitate a contractului 

1.4. Efectele contractului de vânzare-cumpărare comercială 

1.5. Consecințele nerespectării obligaţiilor contractuale 

2. Contractul de mandat comercial 

2.1. Noţiunea şi caracteristicile mandatului comercial. 

2.2. Condiţiile de validitate a contractului de mandat comercial 

2.3. Efectele contractului de mandat comercial 

3. Contractul de comision 

3.1. Noţiunea şi caracterele juridice ale contractului de comision 

3.2. Condiţiile de validitate a contractului de comision 

3.3. Efectele contractului în raporturile dintre comitent şi comisionar 

3.4. Efectele executării contractului de comision faţă de terţi 

4. Contractul de garanţie reală mobiliară 

4.1. Noţiunea şi caracterele juridice ale contractului de garanţie reală 
mobiliară 

4.2. Constituirea garanţiei reale mobiliare 

4.3. Efectele contractului de garanţie reală mobiliară 

4.4. Executarea garanţiei reale mobiliare 


Unitatea de învăţare nr. 6. 
TITLURILE COMERCIALE DE VALOARE 


Cuprins 

1. Cambia 

1.1. Noţiunea şi mecanismul juridic al cambiei 
1.2. Condiţiile cerute pentru valabilitatea cambiei 
1.3. Transmiterea cambiei (girul) 
1.4. Acceptarea cambiei 
1.5. Avalul 

1.6. Plata cambiei 
1.7. Consecințele neplăţii cambiei 

2. Biletul la ordin 

2.1. Noţiunea biletului la ordin 

2.2. Condiţiile formă ale biletului la ordin 
2.3. Plata biletului la ordin 

3. Cecul 

3.1. Noţiunea cecului 

3.2. Premisele emiterii cecului 

3.3. Condiţiile de valabilitate a cecului 
3.4. Plata cecului 

Unitatea de învăţare nr. 7. 
PROCEDURA INSOLVENŢEI 


Cuprins 

1. Activitatea comercială şi dificultăţile sale 

2. Scopul procedurii insolvenţei 

3. Condiţiile aplicării procedurii insolvenţei 

3.1. Categoriile de persoane cărora li se aplică procedura 

3.2. Insolvenţa debitorului 

4. Participanţii la procedura insolvenţei 

4.1. instanţele judecătoreşti 

4.3. Administratorul judiciar 

4.4. Lichidatorul 

5. Alţi participanţi la procedura insolvenţei 

5.1. Adunarea creditorilor. Comitetul creditorilor 

5.2. Administratorul special 

6. Cererile introductive 

6.1. Cererea debitorului 

6.2. Cererea creditorilor 

7. Deschiderea procedurii şi efectele deschiderii procedurii 

7.1. Hotărârea judecătorului-sindic privind deschiderea procedurii 
7.2. Efectele deschiderii procedurii 

8. Primele măsuri 

8.1. Notificarea deschiderii procedurii şi a primelor măsuri 

8.2. Declararea creanţelor creditorilor. 

8.3. Intocmirea şi prezentarea raportului privind situaţia debitorului 
8.3. Intocmirea şi prezentarea raportului privind situaţia debitorului 
8.4. Şedinţa adunării creditorilor 

9. Planul de reorganizare 


9. Planul de reorganizare 

9.1. Elaborarea şi conţinutul planului de reorganizare 

9.2. Formalităţile privind aprobarea planului de reorganizare 
10. Procedura reorganizării 

11. Procedura falimentului 

11.1. Cazurile de aplicare a procedurii falimentului 

11.2. Incheierea judecătorului-sindic privind intrarea în procedura 
falimentului 

11.3. Măsurile premergătoare lichidării 

11.4. Efectuarea lichidării bunurilor din averea debitorului 

11.5. Distribuirea sumelor de bani realizate în urma lichidării 

12. Inchiderea procedurii insolvenţei 

12.1. Cazurile de închidere a procedurii 

12.2. Hotărârea privind închiderea procedurii 

12.3. Consecințele închiderii procedurii 

13. Răspunderea pentru aplicarea procedurii insolvenţei 

13.1. Răspunderea civilă 

13.2. Răspunderea penală 


Obiectivele cursului şi criteriile de evaluare a cunoştinţelor 


A. OBIECTIVELE CURSULUI 

Prezentul suport de curs se adresează studenţilor din 
învăţământul universitar la distanţă, având ca finalitate explicarea 
principalelor instituţii ale dreptului comercial. 

Lucrarea tratează aspectele fundamentale ale dreptului 
comercial, astfel încât studenţii să-şi însuşească noţiunile şi termenii din 
domeniul comercial. 

La elaborarea cursului, s-au avut în vedere actele normative în 
vigoare până la data de 1 august 2009. 

Cursul de faţă îşi propune: 

1. să analizeze instituţiile fundamentale ale dreptului comercial şi 
conexiunile existente între ele; 
2. să transmită studenţilor informaţiile necesare pentru interpretarea şi 
aplicarea corectă a legii comerciale; 
3. să transmită studenţilor cunoştinţele de drept comercial, necesare 
înțelegerii dreptului comerțului internaţional şi a altor discipline înrudite, 
în vederea formării unor buni specialişti în domeniu. 

Potrivit programei analitice, competențele specifice acesteia sunt: 

1. Cunoaştere şi înţelegere (cunoaşterea din punct de vedere 
ştiinţific a conţinutului normelor comerciale, precum şi a jurisprudenţei 
referitoare la aplicarea acestora; înţelegerea instituţiilor specifice 

Dreptului comercial cuprinse în Codul comercial şi legile speciale 
comerciale; înţelegerea corelaţiilor existente între normele dreptului 
comercial cu normele din dreptul privat, in special cu cele din dreptul civil 
şi cele din Dreptul comerțului internaţional); 

2. Explicare şi interpretare (explicarea instituţiilor şi normelor 
cuprinse în Codul comercial; explicarea şi interpretarea normelor 
comerciale cuprinse în reglementări speciale; explicarea corelaţiilor între 
normele Dreptului comercial cu cele din dreptul civil şi corelaţia lor cu 
normele Dreptului comerţului internaţional; explicarea şi înţelegerea 
soluţiilor pentru problemele apărute în practică; interpretarea corectă a 
normelor comerciale cuprinse în legi comerciale speciale); 

3.  Instrumental-aplicative (analiza evoluţiei legislaţiei şi a 
jurisprudenţei în materie, inclusiv a jurisprudenţei, Curţii Constituţionale, 
a Inaltei Curți de Casaţie şi Justiţie şi a Curţilor internaţionale de arbitraj 
comercial; aspecte de drept comparat; soluţionarea unor speţe prin 
folosirea cunoştinţelor acumulate); 

4. Atitudinale (formarea unei atitudini pozitive faţă de ştiinţa 

dreptului comercial; dezvoltarea abilităţilor de gândire juridică din 
perspectivă comercială; incitarea pentru o abordare multidisciplinară a 
instituţiilor Dreptului comercial; obişnuinţa de a interpreta corect normele 
comerciale şi aplicarea sistematică a acestora). 
Insuşirea temeinică a disciplinei Drept comercial presupune, pe lângă 
activităţile didactice programate, un efort consistent din partea 
studenţilor în ceea ce priveşte studiul individual pe baza bibliografiei 
minime obligatorii recomandate în prezenta lucrare. 

De asemenea, fiecare student are obligaţia întocmirii unui referat, 
care să aibă ca obiect tratarea unei instituţii sau teme din cadrul 
disciplinei. Referatul nu poate avea mai puţin de 10 pagini şi nici mai 
mult de 25 de pagini şi trebuie să aibă elemente de originalitate. Pentru 
a nu exista încălcări ale legislaţiei drepturilor de autor, studenţii vor 
prezenta odată cu lucrarea şi o declaraţie pe proprie răspundere că nu 
au adus atingere dreptului de autor. 


B. EVALUAREA 

Aprecierea nivelului de pregătire a studenţilor, se realizează 
astfel: 
1. evaluarea parţială, prin intermediul lucrărilor de control programate 
conform calendarului disciplinei; 

2. evaluarea finală, prin examen la sfârşitul fiecărui semestru. 
Examenul este scris, iar notarea se face de la 1 la 10. Stabilirea notei 
finale va avea loc în felul următor: 

a) răspunsurile la examen — 80%; 

b) activităţi în cadrul întâlnirilor tutoriale (referate, participări la dezbateri, 
etc.) — 10%; 

c) teste pe parcursul semestrului — 10%. 

Promovarea examenului presupune obţinerea unei note mai 
mari sau egale cu 5, în care să aibă o pondere de cel puţin 50% nota de 
la examenul propriu-zis. Studenţii care nu au obţinut cel puţin nota 5 
(50%) la examenul propriu-zis, nu pot promova examenul pe baza notării 
făcute la evaluarea parţială. 


C. GRILA DE EVALUARE 

Grila de evaluare pentru examen, cuprinde: 
1. 2 subiecte teoretice, care trebuie tratate analitic; 
2. 10 teste, care pot cuprinde şi aplicaţii practice. 


Unitatea de învăţare nr. 1 
NOŢIUNI INTRODUCTIVE PRIVIND DREPTUL COMERCIAL 


Cuprins 
1. Noţiunea, obiectul şi definiţia dreptului comercial 
2. Izvoarele dreptului comercial 


Obiectivele unităţii de învăţare 
După studiul acestei unităţi de învăţare veţi reuşi să: 
a. Inţelegeţi şi explicaţi noţiunea dreptului comercial; 
b. Inţelegeţi şi explicaţi obiectul dreptului comercial; 
c. Să definiti dreptul comercial 


1. Noţiunea, obiectul şi definiţia dreptului comercial 


Denumirea drept comercial sugerează ideea că dreptul comercial 
constituie un ansamblu de norme juridice care reglementează comerţul. 

Noţiunea de comerţ este folosită în mai multe sensuri: etimologic, 
economic şi juridic. 

In sens etimologic, expresia de comerţ provine din cuvântul latinesc 
commercium, care la rându-i reprezintă o juxtapunere a cuvintelor „cum” 
şi „merx’, ceea ce înseamnă „cu marfă”. Deci, comerţul ar consta în 
operaţiuni cu mărfuri. 

In sens economic, comerţul este definit ca o activitate al cărei scop 
este schimbul şi circulaţia mărfurilor de la producători la consumatori. 

In sens juridic, noţiunea de comerţ are un conţinut mai larg decât cel 
al noţiunii definite în sens economic. Ea cuprinde nu numai operaţiunile 
de interpunere şi circulaţie a mărfurilor, pe care le realizează negustorii, 
ci şi operaţiunile de producere a mărfurilor, pe care le efectuează 
fabricanţii, precum şi executarea de lucrări şi prestarea de servicii, pe 
care le realizează antreprenorii, respectiv prestatorii de servicii sau, în 
general, întreprinzătorii. 

Având în vedere accepțiunea juridică a noţiunii de comerţ, care 
trebuie reţinută, dreptul comercial are o sferă mai cuprinzătoare; el 
reglementează activităţile de producere şi circulaţie (distribuţie) a 
mărfurilor, executarea de lucrări şi prestarea de servicii. 

Dreptul comercial cuprinde normele juridice care reglementează 
activitatea comercială, adică producerea şi circulația 
(distribuția)mărfurilor, executarea de lucrări şi prestarea de servicii. 

Determinarea obiectului dreptului comercial, a sferei sale de 
aplicare, este legată de opţiunea legiuitorului pentru un anumit sistem. 

Codul comercial român are la bază, ca principiu, sistemul obiectiv. 
Art.3 C.com. stabileşte actele juridice, faptele şi operaţiunile considerate 
fapte de comerţ, cărora li se aplică Codul comercial, indiferent dacă 
persoana care le săvârşeşte are sau nu calitatea de comerciant. 

Dreptul comercial este un ansamblu de norme juridice de drept 
privat care sunt aplicabile raporturilor juridice izvorâte din săvârşirea 
actelor juridice, faptelor şi operaţiunilor, considerate de lege fapte de 
comerţ, precum şi raporturilor juridice la care participă persoane care au 
calitatea de comerciant. 


2. Izvoarele dreptului comercial 


Constituţia. Ca lege fundamentală a ţării, Constituţia reglementează 
principiile de organizare a activităţii economice. 

Potrivit art.135 din Constituţie, economia României este o economie 
de piaţă. Statul trebuie să asigure libertatea comerţului, protecţia 

concurenţei loiale, crearea cadrului favorabil pentru valorificarea tuturor 
factorilor de producţie. 

Având în vedere că raporturile juridice, în general, şi raporturile 
comerciale, în special, se bazează pe raporturile de proprietate, 
Constituţia prevede că statul ocroteşte proprietatea în cele două forme 
ale sale, proprietatea publică şi proprietatea privată (art.136). Totodată, 
dreptul de proprietate, precum şi creanţele asupra statului sunt 
garantate, în condiţiile legii [art.4 alin.(1)]. 

Codul comercial. Normele dreptului comercial se află, în principal, 
în codul comercial, adoptat în 1887. Acest act normativ constituie 
reglementarea de bază a activităţii comerciale. El cuprinde norme 
juridice care reglementează instituţiile fundamentale ale dreptului 
comercial: faptele de comerţ, comercianții, obligaţiile comerciale etc. 

In legătură cu normele cuprinse în Codul comercial se impun 
anumite precizări. 

Normele juridice din Codul comercial sunt norme specifice 
reglementării activităţii comerciale. Specificitatea acestor norme se 
asigură prin procedee diferite. 

Unele norme juridice reglementează instituţiile proprii ale dreptului 
comercial; de exemplu, faptele de comerţ (art. 3, art. 4, art. 56 C.com.), 
calitatea de comerciant (art. 7 şi art. 8 C.com.), contractul de comision 
(art. 405 - 412 C. com.) etc. 

Anumite norme ale Codului comercial consacră derogări de la 
regulile Codului civil; de exemplu, solidaritatea codebitorilor (art. 42 
C.com.), termenul de graţie (art. 44 C.com.), retractul litigios (art. 45 C. 
com.) etc. 

Alte norme ale Codului comercial dezvoltă reglementarea unor 
instituţii din Codul civil, adaptându-le nevoilor activităţii comerciale; de 
exemplu, contractul de  vânzare-cumpărare (art.60-73 C. com.), 
contractul de mandat (art.374-391 C. com.). 

In Codul comercial sunt cuprinse şi anumite norme privind 
încheierea contractelor între absenţi (art.35-39 C. com.). 

Codul civil şi legile civile speciale. Potrivit art.1 C. com., în 
absenţa unor norme în Codul comercial, se aplică dispoziţiile Codului 
civil. Deci, Codul civil constituie un izvor subsidiar al dreptului comercial. 

Anumite aspecte ale activităţii comerciale fac obiectul reglementării 
unor legi comerciale speciale. 

Aceasta înseamnă că numai în absenţa unor norme în Codul 
comercial şi în legile comerciale speciale se aplică dispoziţiile Codului 
civil. Întrucât Codul civil cuprinde normele generale aplicabile dreptului 
privat, dispoziţiile sale servesc în mare măsură la fundamentarea 

instituţiilor dreptului comercial. Ca izvor subsidiar al dreptului comercial, 
o importanţă deosebită o au dispoziţiile Codului civil privind materia 
obligaţiilor, precum şi cele privind contractele speciale (contractul de 
vânzare-cumpărare, contractul de mandat etc.). 


Unitatea de învăţare nr. 2 
FAPTELE DE COMERŢ 


Cuprins 
1. Concepţia Codului comercial român privind faptele de comerţ 
2. Noţiunea faptelor de comerţ 
3. Categoriile de fapte de comerţ 
3.1. Faptele de comerţ obiective 

3.1.1. Faptele de comerț de interpunere 
3.1.2 Intreprinderea. 
3.1.3. Faptele de comerţ conexe (accesorii) 

3.2. Faptele de comerţ subiective 

3.3. Faptele de comerţ unilaterale sau mixte 

4. Scurte consideraţii asupra caracterului operaţiunilor din domeniul 
agriculturii 


Obiectivele unităţii de învăţare 
In urma studiul unităţii de învăţare veţi reuşi să: 
a. înţelegeţi semnificaţia juridică a noţiunii de faptă de comerţ; 

b. constataţi existenţa şi specificul diferitelor categorii de fapte de 
comerţ; 
înţelegeţi faptele de comerţ obiective; 
înţelegeţi faptele de comer obiective; 
e. stabilească regimul juridic al faptelor de comerţ unilaterale sau 

mixte. 


ae 


1. Concepţia Codului comercial român privind faptele de comerţ 


Pentru determinarea raporturilor care formează obiectul dreptului 
comercial, Codul comercial român stabileşte anumite acte juridice şi 

operaţiuni pe care le califică „fapte de comerț”. Prin săvârşirea uneia sau 
mai multor fapte de comerţ se nasc anumite raporturi juridice, care sunt 
reglementate de legile comerciale. 

Art. 3 C. com. prevede: „Legea consideră ca fapte de comerţ: 

1) Cumpărările de produse sau de mărfuri spre a se revinde, fie în 
natură, fie după ce se vor fi lucrat sau pus în lucru, ori numai spre a se 
închiria; asemenea şi cumpărarea spre a se revinde de obligaţiuni ale 
statului sau alte titluri de credit circulând în comerţ; 

2) Vânzările de produse, vânzările si închirierile de mărfuri, în natură 
sau lucrate, şi vânzările de obligaţiuni ale statului sau de alte titluri de 
credit circulând în comerţ, când vor fi fost cumpărate cu scop de 
revânzare sau închiriere; 

3) Contractele de report asupra obligaţiunilor de stat sau a altor titluri 
de credit circulând în comerţ; 

4) Cumpărările şi vânzările de părţi sau de acţiuni ale societăţilor 
comerciale; 

5) Orice întreprinderi de furnituri; 

6) Intreprinderile de spectacole publice; 

7) Intreprinderile de comisioane, agenţii si oficiuri de afaceri; 

8) Intreprinderile de construcţii; 

9) Intreprinderile de fabrici, de manufactura si imprimerie; 

10) Intreprinderile de editura, librărie si obiecte de arta, când altul 
decât autorul sau artistul vinde; 

11) Operațiunile de bancă şi schimb; 

12) Operațiunile de mijlocire (samsărie) în afaceri comerciale; 

13) Intreprinderile de transporturi de persoane sau de lucruri pe apa 
sau pe uscat; 

14) Cambiile si ordinele in producte sau mărfuri; 

15) Construcţiunea, cumpărarea, vânzarea si revânzarea de tot felul 
de vase pentru navigarea interioara si exterioara si tot ce priveşte la 
echiparea, armarea si aprovizionarea unui vas. 

16) Expediţiunile maritime, închirierile de vase, împrumuturile 
maritime si toate contractele privitoare la comerțul de mare si la 
navigaţiune; 

17) Asigurările terestre, chiar mutuale, în contra daunelor şi asupra 
vieţii; 

18) Asigurările, chiar mutuale, contra riscurilor navigaţiunii; 

19) Depozitele pentru cauza de comerţ; 

20) Depozitele în docuri si antrepozite, precum şi toate operaţiunile 
asupra recipiselor de depozit (warante) şi asupra scrisorilor de gaj, 
liberate de ele. 

În continuare, art. 4 C.com. dispune: „Se socotesc, afara de acestea 
(afară de cele prevăzute în art.3 — n.n, S.C.,V.N), ca fapte de comerţ 
celelalte contracte şi obligaţiuni ale unui comerciant, daca nu sunt de 
natură civilă sau dacă contrariul nu rezultă din însuşi actul”. 

In sfârşit, art.56 C. com. prevede: „Dacă un act este comercial numai 
pentru una din părţi, toţi contractanţii sunt supuşi, încât priveşte acest 
act, legii comerciale, afară de dispoziţiunile privitoare la persoana chiar a 
comercianților şi de cazurile în care legea ar dispune altfel”. 


2. Noţiunea faptelor de comerţ 


Actele de comerț sau, mai larg, faptele de comerț sunt actele 
juridice, faptele juridice şi operaţiunile economice prin care se realizează 
producerea de mărfuri, executarea de lucrări ori prestarea de servicii sau 
o interpunere în circulaţia mărfurilor, cu scopul de a obţine profit. 


3. Categoriile de fapte de comerţ 


Pentru a uşura înţelegerea materiei, vom folosi drept criteriu al 
clasificării faptelor de comerţ, însăşi reglementarea Codului comercial. 
Vom împărţi faptele de comerţ în trei categorii: faptele de comerţ 
obiective (art.3 C. com.), faptele de comerţ subiective (art.4 C. com.) şi 
faptele de comerţ unilaterale sau mixte (art.56 C. com.). 

3.1. Faptele de comerţ obiective 

Sunt actele juridice şi operaţiunile prevăzute, în principal, în art.3 C. 
com. Aceste fapte de comerţ sunt obiective, deoarece legiuitorul le-a 
considerat comerciale datorită naturii lor şi pentru motive de ordine 
publică. Ele se clasifică în: fapte de comerţ de interpunere, întreprinderi 
şi conexe. 

3.1.1. Faptele de comerţ de interpunere. Cumpărarea-vânzarea 
comercială este asemănătoare vânzării-cumpărării civile. Intr-adevăr, 
atât într-un caz, cât şi în celălalt, operaţiunea realizează transmiterea 
dreptului de proprietate asupra unui bun în schimbul unui preţ. Ceea ce 
deosebeşte cumpărarea-vânzarea comercială de vânzarea-cumpărarea 
civilă, este funcţia economică pe care o îndeplineşte cumpărarea- 
vânzarea comercială şi anume, interpunerea în schimbul bunurilor. 

Cumpărarea cu intenţia de a revinde sau a închiria, ca şi vânzarea 
sau închirierea precedată de cumpărare cu intenţia de a revinde sau 
închiria reprezintă esenţa activităţii comerciale sub forma circulaţiei, a 
distribuţiei mărfurilor (comerţ în sens restrâns). 

Cumpărarea-vânzarea comercială poate avea ca obiect numai 
bunurile mobile: productele, mărfurile şi obligaţiunile statului şi titlurile de 
credit care circulă în comerţ. 

a) Productele. Noţiunea de producte desemnează, în dreptul 
comercial, produsele naturale ale pământului, care se obţin prin cultură 
sau exploatare directă (de exemplu, cerealele, legumele, lemnele etc.), 
precum şi produsele animalelor ( de exemplu, laptele, lâna etc.). 

b) Mărfurile. Acestea sunt produsele realizate din activitatea de 
producţie, destinate schimbului (de exemplu, autoturismele, mobilierul 
etc.). 

c) Titlurile de credit. Titlurile de credit sunt înscrisuri în baza cărora 
titularii lor au calitatea să exercite drepturile specificate în cuprinsul lor. 
Intrucât aceste titluri (înscrisuri) încorporează anumite drepturi, ele pot fi 
obiectul dreptului de proprietate şi al unor operaţiuni juridice, între care şi 
cumpărarea şi vânzarea. 

In concepţia Codului comercial, vânzarea-cumpărarea bunurilor 
imobile reprezintă operaţiuni civile şi nu comerciale. 

Nu sunt fapte de comerţ cumpărările de producte sau de mărfuri 
care s-ar face pentru uzul sau consumaţția cumpărătorului ori a familiei 
sale. De vreme ce asemenea cumpărări nu se fac cu intenţia de 
revânzare, evident, ele nu pot fi considerate fapte de comer. 

Tot astfel, nu sunt fapte de comerţ actele de vânzare a productelor 
pe care proprietarul sau cultivatorul le realizează de pe pământul său ori 
cultivat de acesta. Scoaterea acestor acte de vânzare de sub incidenţa 
legilor comerciale este concepută ca un mijloc de protecţie pentru 
agricultori. 

Sunt fapte de comerţ de interpunere şi operaţiunile de bancă şi 
schimb. 

Potrivit O.U.G nr. 99/2007, societăţile bancare efectuează 
următoarele activităţi: acceptarea de depozite; emiterea de garanţii; 
tranzacţii cu instrumente monetare negociabile şi valori mobiliare; 
administrarea de portofolii ale clienţilor; operaţiuni de mandat etc. 
(art.18). 

Operațiunile de schimb sunt operaţiunile de schimb valutar. 

3.1.2 Intreprinderea. Intreprinderea apare ca un organism economic 
şi social; ea constituie o organizare autonomă a unei activităţi, cu 
ajutorul factorilor de producţie (forţele naturii, capitalul şi munca) de către 
întreprinzător şi pe riscul său, în scopul producerii de bunuri, executării 
de lucrări şi prestări de servicii, în vederea obţinerii unui profit. 

Din definiţia dată rezultă următoarele caracteristici ale întreprinderii: 

a) existenţa unei organizări autonome a unei activităţi cu ajutorul 
factorilor de producţie; 

b) asumarea de către întreprinzător a coordonării întregii activităţi şi 
implicit a riscului acestei activităţi; 

c) scopul activităţii este producerea de bunuri, executarea de lucrări 
şi prestarea de servicii, în vederea obţinerii unui profit. 

Având în vedere obiectul lor, întreprinderile enumerate de art. 3 
C.com. se împart în două grupe. 

Prima grupă cuprinde întreprinderile de producţie (industriale) şi din 
ea fac parte întreprinderile de construcţii şi întreprinderile de fabrici şi 
manufactură. 

A doua grupă priveşte întreprinderile de prestări de servicii şi 
cuprinde: întreprinderile de spectacole publice; întreprinderile de 
comisioane, agenţii şi oficii de afaceri; întreprinderile de editură, 
imprimerie, librărie şi obiecte de artă; întreprinderile de asigurare; 
întreprinderile de depozit în docuri şi antrepozite. 

3.1.3. Faptele de comerţ conexe (accesorii). Categoria faptelor de 
comerţ obiective include, alături de operaţiunile de interpunere şi de 
întreprinderi, faptele de comerţ conexe sau accesorii. 

Faptele de comerţ conexe sunt acte juridice sau operaţiuni care 
dobândesc comercialitate datorită strânsei legături pe care o au cu acte 
sau operaţiuni considerate de lege fapte de comerţ. Deci, acte sau 
operaţiuni care prin natura lor nu sunt comerciale, dar datorită legăturii 
lor cu acte juridice sau operaţiuni pe care legea le califică fapte de 
comerţ, dobândesc şi ele caracter comercial. 

Din categoria faptelor de comerţ conexe, fac parte: contractele de 
report asupra titlurilor de credit; cumpărările sau vânzările de părţi 
sociale sau de acţiuni ale societăţilor comerciale; operaţiunile de 
mijlocire în afaceri; cambia sau ordinele în producte sau mărfuri; 
operaţiunile cu privire la navigaţie; depozitele pentru cauză de comerţ; 
contul curent şi cecul; contractele de mandat, comision şi consignatie; 
contractul de fidejusiune. 

3.2. Faptele de comerţ subiective 

Aşa cum am arătat, art.3 C.com. enumeră actele şi operaţiunile 
considerate, datorită naturii lor şi pentru motive de ordine publică, fapte 
de comerţ obiective. In continuare, art.4 C.com. dispune: : „Se socotesc, 
afara, de acestea (afară de cele prevăzute în art.3 — nota n.s, S.C., 
V.N.), ca fapte de comerţ celelalte contracte şi obligaţiuni ale unui 
comerciant, daca nu sunt de natură civilă sau dacă contrariul nu rezultă 
din însuşi actul”. 

Prin urmare, pe lângă faptele de comerţ obiective, a căror 
comercialitate este independentă de calitatea persoanei care le 
săvârşeşte, codul comercial reglementează şi faptele de comerţ 
subiective, care dobândesc caracter comercial datorită calităţii de 
comerciant a persoanei care le săvârşeşte. 

Art.4 C.com. instituie o prezumție de comercialitate pentru toate 
obligaţiile comerciantului. 

Prezumția de comercialitate este înlăturată, dacă obligaţia are un 
caracter civil ori necomercialitatea rezultă din însuşi actul săvârşit de 
comerciant. 

a) Natura civilă a obligaţiilor. Dacă o anumită obligaţie asumată de 
comerciant este de natură civilă, prezumția de comercialitate este 
înlăturată. Această excepţie se bazează pe realitatea că, în afara actelor 
şi operaţiunilor legate de activitatea pe care o exercită ca profesiune, 
comerciantul face şi acte de natură civilă, care, evident, nu pot fi supuse 
regimului codului comercial; de ex., acceptarea unei moşteniri. 

b) Necomercialitatea rezultă din însuşi actul săvârşit de 
comerciant. Prezumția de comercialitate este înlăturată în cazul când 
necomercialitatea rezultă din chiar actul săvârşit de comerciant. 

3.3. Faptele de comerț unilaterale sau mixte 

Un act juridic sau o operaţiune poate fi faptă de comerţ pentru 
ambele părţi participante la raportul juridic. 

Dar, având în vedere că mărfurile şi serviciile sunt destinate şi 
necomercianţilor, este posibil ca actul juridic sau operaţiunea să fie faptă 
de comerţ numai pentru una dintre părţi, iar pentru cealaltă parte să fie 
un act civil; de exemplu, un necomerciant cumpără alimente de la un 
comerciant sau încheie un contract de antrepriză pentru construirea unei 
locuinţe. 

In anumite cazuri, chiar legea prevede că anumite acte au caracter 
comercial numai pentru una dintre părți. 

Astfel, potrivit art.5 C.com., nu se poate considera faptă de comerţ 
vânzarea produselor pe care proprietarul sau cultivatorul le are după 
pământul său, ori cel cultivat de acesta. Deci, vânzarea de produse 
agricole unui comerciant este act de comerţ pentru comerciant şi act civil 
pentru agricultor. 

Art.56 C.com. dispune: „Dacă un act este comercial numai pentru 
una din părţi, toţi contractanţii sunt supuşi, încât priveşte acest act, legii 
comerciale...”. 

Prin urmare, faptele de comerţ unilaterale sau mixte sunt guvernate 
de legea comercială pentru ambele părţi, chiar dacă pentru una dintre 
ele actul juridic are caracter civil. 

Art.56 C.com. prevede că actul juridic care este comercial numai 
pentru una dintre părţi, este supus legii comerciale, "afară de 
dispoziţiunile privitoare la persoana chiar a comercianților şi de cazurile 
în care legea ar dispune altfel”. 

Prin urmare, principiul potrivit căruia faptele de comerţ unilaterale 
sau mixte sunt guvernate de legea comercială cunoaşte două limite; nu 
sunt aplicabile dispoziţiile referitoare la persoana comerciantului şi acele 
dispoziţii pe care însăşi legea comercială le exclude de la aplicare. 

a) Dispoziţiile legii comerciale privind persoana comercianților. Aşa 
cum rezultă din art.56 C.com., faptele de comerţ unilaterale sau mixte 
sunt supuse legii comerciale. Trebuie observat, însă, că legea 
comercială reglementează numai actul juridic încheiat de părţi. Aceasta 
înseamnă că, în privinţa încheierii şi executării actului, a dovezii 
drepturilor, a prescripţiei etc., sunt aplicabile dispoziţiile legii comerciale. 

Dacă, în ce priveşte actul juridic, părţile sunt supuse legii comerciale, 
art.56 C.com. exclude aplicarea dispoziţiilor legii comerciale privind 
persoana comercianților. Legea comercială reglementează numai 
raportul juridic, fără a avea vreo consecinţă asupra statutului juridic al 
părţii pentru care actul juridic nu este act de comerţ. Cu alte cuvinte, prin 
faptul că actul juridic la care participă necomerciantul este guvernat de 
legea comercială nu îl transformă pe necomerciant în comerciant, cu 
toate obligaţiile care îi revin acestuia. In consecinţă, necomerciantul, 
oricâte acte juridice de acest fel ar încheia, nu devine comerciant şi nu 
va fi obligat să se înmatriculeze în registrul comerţului, să ţină registrele 
comerciale, etc. şi nu va putea fi supus procedurii insolvenţei. Pe scurt, 
necomerciantului nu îi sunt aplicabile dispoziţiile legii comerciale 
referitoare la persoana comerciantului. 

b) Dispoziţiile pe care însăşi legea comercială le exclude de la 
aplicare. Art.56 C.com. prevede că faptele de comerţ unilaterale sau 
mixte sunt supuse legii comerciale, "afară ... de cazurile în care legea ar 
dispune altfel”. Deci, însăşi legea comercială admite anumite cazuri când 
dispoziţiile sale nu sunt aplicabile. In consecinţă, în asemenea cazuri 
sunt aplicabile regulile dreptului civil. 

Un caz în care dispoziţiile legii comerciale nu sunt aplicabile faptelor 
de comerţ unilaterale sau mixte priveşte obligaţiile cu pluralitate de 
debitori. Art. 42 C.com. stabileşte regula potrivit căreia: "In obligaţiunile 
comerciale codebitorii sunt ţinuţi solidar, afară de stipulaţie contrară”. 
Deci, în dreptul comercial legea instituie o prezumție de solidaritate a 
codebitorilor. Dar, în alineatul final al art.42 C.com., se prevede că 
această prezumție "nu se aplică la necomercianţi pentru operaţiuni care, 
în cât îi priveşte, nu sunt fapte de comerţ". 

4. Scurte consideraţii asupra caracterului operaţiunilor din 
domeniul agriculturii 


Urmând concepţia tradiţională, Codul comercial român consideră că 
agricultura, în sensul de cultură a solului sub diferitele sale forme, nu 
intră sub incidenţa legii comerciale. In acest sens, art.5 C.com. prevede: 
"Nu se poate considera ca fapt de comerţ... vânzarea productelor pe 
care proprietarul sau cultivatorul le are de pe pământul său sau cel 
cultivat de dânsul”. 

Soluţia legii se explică prin preocuparea legiuitorului de a proteja pe 
agricultori, de a-i feri de obligaţiile şi răspunderile pe care le implică 
activitatea comercială (înmatricularea în registrul comerţului, ţinerea 
registrelor comerciale, aplicarea procedurii reorganizării judiciare şi a 
falimentului etc.). 

In temeiul dispoziţiilor art.5 C.com., vânzarea produselor agricole în 
starea lor naturală, obţinute de cultivator, este socotită un act civil, iar nu 
comercial. Se consideră că o atare operaţiune este inerentă valorificării 
produselor pământului. 

Vânzarea acestor produse este un act civil, fără a distinge după cum 
vânzătorul este ori nu proprietarul pământului, deoarece legea se referă 
la vânzarea de către cultivator. 

Soluţia nu se schimbă dacă vânzarea se face direct de la cultivator 
către consumator ori se face cu ridicata către un comerciant. De 
asemenea, este fără relevanţă locul unde are loc vânzarea (la cultivator, 
în pieţe, târguri, etc.). 

Prin Legea nr. 36/1991 privind societăţile agricole şi alte forme de 
asociere în agricultură se stabileşte că proprietarii de terenuri agricole 
care beneficiază de prevederile Legii fondului funciar nr.18/1991, precum 
şi alţi proprietari de terenuri agricole, pot să-şi exploateze pământul sub 
forme de asociere cum sunt: asociaţia simplă, contractul de societate 
reglementat de Codul civil, societatea comercială constituită în condiţiile 
Legii nr.31/1990 privind societăţile comerciale şi societatea agricolă. 

Asociaţia simplă şi contractul de societate reglementat de Codul 
civil, evident, nu au caracter comercial. Nici societatea agricolă nu are un 
asemenea caracter, soluţie expres consacrată de art. 5 alin.2 din Legea 
nr. 36/1991. 


Test 
Exemple de subiecte de sinteză 


1. Faptele de comerţ obiective 


E, 


2. Faptele de comerţ conexe(accesorii). 

3. Faptele de comerţ subiective. 

4. Faptele de comerţ unilaterale sau mixte. 
Exemplu de test de tip grilă 


Daca o faptă este comercială numai pentru una din părți, se aplică: 
a. legea civilă pentru necomerciant şi legea comercială pentru 
comerciant; 
b. legea civilă; 
c. legea comercială pentru intreg raportul juridic 

Unitatea de învățare nr. 3 
COMERCIANŢII 


Cuprins 


3. Noţiunea de comerciant şi categoriile comercianților 
1.1. Definiţia comerciantului 

1.2. Categoriile de comercianţi 

4. Calitatea de comerciant 

2.3. Incetarea calităţii de comerciant 

3. Condiţiile de exercitare a activităţii comerciale 

3.1. Principiul libertăţii comerţului 

3.2. Capacitatea persoanei fizice cerută pentru a fi comerciant 
3.3. Restricţiile privind exercitarea activităţii comerciale 

4. Obligaţiile comercianților 

4.1. Publicitatea prin registrul comerțului 

4.2. Organizarea şi ţinerea contabilităţii activităţii comerciale 

4.3. Exercitarea comerţului în limitele concurenţei licite 
5. Fondul de comerţ 

5.1. Definiţie şi natură juridică 

5.2. Elementele fondului de comerţ 

5.2.1. Elementele incorporale ale fondului de comerț 
5.2.2. Elementele corporale ale fondului de comerț 
5.3. Actele juridice privind fondul de comerţ 

6. Auxiliarii comercianților 

6.1. Reprezentarea 

6.1.1. Definiţia şi felurile reprezentării. 

6.1.2. Condițiile reprezentării 

6.1.3. Efectele reprezentării. 

6.2. Prepuşii comercianților 

6.3. Mijlocitorii 

6.4. Agenţii comerciali permanenţi 


Obiectivele unităţii de învăţare 
In urma studiului unităţii de învăţare veţi reuşi să: 


a. 
b. 


C. 


=> rompo 


5. 


înțelegeţi semnificaţia juridică a noţiunii de comerciant; 
cunoaşteţi diferitele categorii de comercianţi ce acţionează pe 
piaţa românească; 

vă însuşiţi aspectele legate de dobândirea, dovada şi încetarea 
calităţii de comerciant; 

cunoaşteţi condiţiile de exerciatare a activităţii de comerciant; 
reţineţi principalele obligaţii ale comerciantilor; 

înțelegeţi noţiunea şi particularităţile fondului de comerţ; 
cunoaşteţi principalele elemente ale fondului de comerţ; 

să reţineţi aspectele legate de auxiliarii comerciantului; 

să observati condiţiile reprezentării în operaţiunile comerciale; 

să înţelegeţi regimul juridic al prepuşilor comercianţilor,a 
mijlocitorilor şi al agenţilor comerciali permanenţi. 


Noţiunea de comerciant şi categoriile comercianților 


1.1. Definiţia comerciantului 

Codul comercial nu dă o definiţie a comerciantului, ci precizează 
cine are calitatea de comerciant. Art.7 C.com. prevede că: "Sunt 
comercianţi aceia care fac fapte de comerţ, având comerţul ca o 
profesiune obişnuită, şi societăţile comerciale”. 


e 


Deci, au calitatea de comercianţi persoanele fizice care săvârşesc 
fapte de comerţ ca profesiune obişnuită şi societăţile care au ca obiect 
activitatea comercială. 

In lumina dispoziţiilor citate, comerciantul poate fi definit ca orice 
persoană -— fizică sau juridică — care desfăşoară o activitate comercială, 
adică săvârşeşte fapte de comerț cu caracter profesional. 

Intrucât activitatea comercială cuprinde, atât activitatea de producere 
a mărfurilor şi serviciilor, cât şi activitatea de circulaţie (distribuţie) a 
mărfurilor, noţiunea de comerciant este o noţiune generică; ea 
desemnează orice persoană — fizică sau juridică — care desfăşoară, în 
mod profesional, o activitate comercială, indiferent de obiectul acesteia. 

1.2. Categoriile de comercianţi 

Comercianţii persoane fizice. Persoanele fizice au calitatea de 
comerciant dacă săvârşesc fapte de comerţ cu caracter profesional. 

In concepţia Codului comercial, comerciantul persoană fizică este 
definit nu prin apartenenţa sa la un anumit grup profesional, ci prin actele 
şi operaţiunile, adică prin faptele de comerţ pe care le săvârşeşte în mod 
profesional. 

De remarcat că persoana fizică are calitatea de comerciant, atât în 
cazul când săvârşeşte fapte de comerţ cu caracter profesional în mod 
independent, cât şi în cazul când realizează această activitate în cadrul 
unei îvtreprinderi familiale. 

Societăţile comerciale. |n privinţa societăţilor comerciale, Codul 
comercial se mulţumeşte să precizeze că ele au calitatea de comerciant. 
Intr-adevăr, prin însuşi obiectul lor comercial, societăţile comerciale sunt 
recunoscute în calitate de comerciant. 

In concepţia Codului comercial, prin societăţi comerciale trebuie să 
înțelegem atât societăţile comerciale constituite în condiţiile Legii 
nr.831/1990, cât şi societăţile comerciale cu capital de stat înfiinţate în 
temeiul Legii nr.15/1990. 

Regiile autonome. Aceste entităţi au luat fiinţă prin reorganizarea 
unităţilor economice de stat în temeiul Legii nr.15/1990, în ramurile 
strategice ale economiei naţionale. 

Regiile autonome desfăşoară o activitate comparabilă cu cea a 
societăţilor comerciale. Ele sunt persoane juridice şi funcţionează pe 
bază de gestiune economică şi autonomie financiară. 

Organizațiile cooperatiste. Potrivit legilor lor organice, organizaţiile 
cooperatiste desfăşoară o activitate de producere şi desfacere de 
mărfuri şi prestări de servicii. Organizațiile cooperatiste îşi desfăşoară 
activitatea pe baza principiilor gestiunii economice şi beneficiază de 
personalitate juridică. 

Grupurile de interes economic. Sunt entităţi juridice reglementate 
prin Legea nr.161/2003. 


6. Calitatea de comerciant 


Dobândirea calităţii de comerciant 

Pentru dobândirea calităţii de comerciant de către o persoană fizică 
se cer trei condiţii: săvârşirea de fapte de comerţ obiective; săvârşirea 
faptelor de comerţ ca profesiune; săvârşirea faptelor de comerţ în nume 
propriu. 

Pentru a dobândi calitatea de comerciant, nu este suficient ca o 
persoană să săvârşească fapte de comerţ obiective; se cere ca 
săvârşirea faptelor de comerţ să aibă caracter de profesiune. Săvârşirea 
faptelor de comerţ are caracter profesional când ea constituie o 
ocupaţie, o îndeletnicire permanentă pe care o exercită o anumită 
persoană. 

Pentru dobândirea calităţii de comerciant este necesară o a treia 
condiţie, ca săvârşirea faptelor de comerț să se facă în nume propriu. O 
persoană nu devine comerciant decât dacă săvârşeşte fapte de comerţ 
obiective cu caracter profesional, în nume propriu, independent şi pe 
riscul său. 

Exercitarea activităţii comerciale este raţiunea de a fi a societăţii 
comerciale. In consecinţă, pentru a dobândi calitatea de comerciant, 
societatea comercială trebuie să se constituie cu respectarea condiţiilor 
prevăzute de lege în acest sens. 

Prin urmare, persoana fizică dobândeşte calitatea de comerciant prin 
exercitarea comerţului cu caracter profesional, pe când societatea 
comercială dobândeşte această calitate ab origine, prin însăşi 
constituirea ei, independent de săvârşirea vreunei fapte de comerţ. 

Cu toate că nu are calitatea de comerciant, statul poate săvârşi 
anumite fapte de comerţ şi, ca urmare, raporturile juridice care iau 
naştere sunt supuse legilor comerciale. Concluzia este deopotrivă 
valabilă şi pentru unităţile administrativ — teritoriale. 

Potrivit Legii nr.15/1990, regiile autonome se organizează şi 
funcţionează în ramurile strategice ale economiei naţionale: industria de 
armament, energetică, exploatarea minelor şi a gazelor naturale, poştă 
şi transporturi feroviare (art.2). Ele sunt persoane juridice şi funcţionează 
pe bază de gestiune economică şi autonomie financiară (art.3). Prin 
activitatea desfăşurată, regiile autonome trebuie să-şi acopere 
cheltuielile din veniturile realizate şi să obţină profit (art.6). 

Având în vedere aceste caracteristici, concluzia care se impune este 
aceea că regiile autonome au calitatea de comerciant. 

Potrivit legii, organizaţiile cooperatiste desfăşoară o activitate de 
producere şi desfacere de mărfuri, de prestări de servicii, etc. Intrucât 
prin desfăşurarea acestei activităţi se urmăreşte obţinerea de profit, ea 
are un caracter comercial. In consecinţă, organizaţiile cooperatiste au 
calitatea de comerciant. 

Potrivit legii, scopul înfiinţării asociaţiilor şi fundațiilor este 
desfăşurarea unei activităţi dezinteresate (activitate culturală, sportivă, 
caritabilă, etc.), iar nu obţinerea unui profit. Deci, asociaţiile şi fundaţiile 
nu au calitatea de comercianţi. 

Cu toate că nu au calitatea de comerciant, asociaţiile şi fundaţiile pot 
săvârşi anumite fapte de comerţ. Mai mult, art.47 din O.G. nr.26/2000 
recunoaşte asociaţiilor dreptul de a înfiinţa societăţi comerciale; de 
exemplu, o asociaţie organizează un restaurant pentru membrii săi, sau 
participă la constituirea unei societăţi comerciale. 

Dovada calităţii de comerciant 

In cazul unui litigiu, se poate pune problema existenţei calităţii de 
comerciant a uneia dintre părţile litigante. Potrivit legii, sarcina probei 
revine părţii care formulează anumite pretenţii (onus probandi incumbit 
actori). Deci, cel care invocă ori neagă calitatea de comerciant a unei 
persoane fizice sau a unei societăţi comerciale trebuie să facă dovada. 
O atare dovadă se poate face cu orice mijloace de probă admise de 
legea comercială (art.46 C.com.). 

In cazul persoanei fizice, întrucât calitatea de comerciant se 
dobândeşte prin săvârşirea faptelor de comerţ obiective cu caracter 
profesional, înseamnă că această calitate se poate proba numai prin 
prezentarea unor dovezi din care să rezulte că persoana în cauză a 
săvârşit efectiv una sau mai multe fapte de comerţ prevăzute de art.3 
C.com. ca profesiune obişnuită şi în nume propriu. 

In cazul societăţii comerciale, calitatea de comerciant se dobândeşte 
prin însăşi constituirea societăţii. Deci, calitatea de comerciant a 
societăţii comerciale se poate proba prin dovedirea constituirii societăţii 
în condiţiile prevăzute de lege. 

2.3. Incetarea calităţii de comerciant 

Aşa cum calitatea de comerciant se dobândeşte, ea se şi pierde ori 
încetează în anumite condiţii. 

In cazul persoanei fizice, de vreme ce calitatea de comerciant se 
dobândeşte prin săvârşirea unor fapte de comerţ obiective cu caracter 
profesional, înseamnă că persoana în cauză încetează să mai aibă 
calitatea de comerciant în momentul în care nu mai săvârşeşte fapte de 
comerţ ca profesiune. 

Trebuie observat că încetarea săvârşirii faptelor de comerţ poate să 
fie temporară, şi, deci, ea să fie reluată. Pentru a avea efectul încetării 
calităţii de comerciant, trebuie ca încetarea săvârşirii faptelor de comerţ 
să fie efectivă şi din ea să rezulte intenţia de a renunţa la calitatea de 
comerciant. 

In cazul societăţii comerciale, întrucât dobândirea calităţii de 
comerciant este legată de însăşi constituirea societăţii comerciale ca 
persoană juridică, înseamnă că această calitate se pierde în momentul 
când societatea încetează să mai existe ca persoană juridică, la 
dizolvarea şi lichidarea societăţii. 


3. Condiţiile de exercitare a activităţii comerciale 


3.1. Principiul libertăţii comerţului 

Constituţia stabileşte că economia României este o economie de 
piaţă. Deci, economia ţării se bazează pe proprietatea privată şi se 
dezvoltă prin acţiunea legii cererii şi a ofertei. In aceste condiţii de 
organizare a economiei, statul este obligat să asigure libertatea 
comerţului, protecţia concurenței loiale, crearea cadrului favorabil pentru 
valorificarea tuturor factorilor de producţie (art.135). 

Statornicind că dreptul la muncă nu poate fi îngrădit, Constituţia 
dispune că alegerea profesiei este liberă (art.41), iar exerciţiul acestei 
libertăţi poate fi restrâns "numai prin lege şi numai dacă se impune, după 
caz, pentru apărarea siguranţei naţionale, a ordinii, a sănătăţii, ori a 
moralei publice, a drepturilor şi libertăţilor cetăţenilor..." (art.53). 

Dacă alegerea profesiei este liberă, înseamnă că orice persoană are 
libertatea să exercite o profesie comercială, în funcţie de dorinţele şi 
interesele sale. 

Accesul liber la profesiunile comerciale cunoaşte anumite limite, 
stabilite de lege, care au un fundament diferit. 

Astfel, legea stabileşte anumite condiţii speciale privind capacitatea 
persoanei fizice de a desfăşura o activitate comercială. Prin lege sunt 
instituite unele incapacităţi, care sunt menite să protejeze anumite 
persoane, punându-le la adăpost de consecinţele grave ale unei 
profesiuni comerciale. 

Apoi, legea stabileşte anumite incompatibilităţi, decăderi şi interdicții 
din dreptul de a face comerţ, precum şi anumite autorizaţii, pentru a 
putea desfăşura o activitate comercială. Ele au ca scop protecţia 
interesului general, adică respectarea ordinii publice şi a bunelor 
moravuri. 

3.2. Capacitatea persoanei fizice cerută pentru a fi comerciant 

Cu privire la capacitate, trebuie făcută distincţie între capacitatea 
persoanei fizice de a face acte de comerţ izolate şi capacitatea cerută 
pentru a fi comerciant. 

Codul comercial nu cuprinde dispoziţii speciale privind capacitatea 
de a face acte de comerţ izolate. In consecinţă, pentru încheierea 
acestor acte se cer a fi îndeplinite condiţiile generale ale dreptului civil 
referitoare la încheierea actelor juridice. 

In temeiul dispoziţiilor Codului comercial şi ale Decretului nr.31/1954 
privind persoanele fizice şi juridice, o persoană fizică are capacitatea de 
a fi comerciant dacă are capacitate deplină de exerciţiu. Având o 
asemenea capacitate, persoana fizică poate să-şi exercite drepturile şi 
să-şi asume obligaţii săvârşind acte juridice. 

Având în vedere aceleaşi dispoziţii ale Codului comercial şi ale 
Decretului nr.31/1954, nu au capacitatea de a fi comerciant: minorul şi 
persoana pusă sub interdicţie. 

Intrucât aceste persoane sunt lovite de incapacitate, ele nu pot 
dobândi calitatea de comerciant, chiar dacă săvârşesc fapte de comerţ, 
în condiţiile art.7 C.com. 

a) Minorul. Nu are capacitatea de a fi comerciant persoana care are 
condiţia juridică de minor. 

Incapacitatea de a fi comerciant priveşte pe orice minor. 

O problemă se pune în legătură cu capacitatea minorilor care se pot 
căsători pentru motive temeinice la vârsta de 16 ani. 

Cu toate că minorul care a împlinit vârsta de 16 ani poate încheia o 
căsătorie valabilă pentru motive temeinice şi cu obţinerea avizelor 
prevăzute de lege, acesta nu dobândeşte capacitatea de a fi comerciant 
decât la vârsta de 18 ani când devine major. 

In concepţia Codului comercial, incapacitatea minorului priveşte 
începerea unui comerţ. Minorul nu are capacitatea de a începe un 
comerţ. Legea permite însă continuarea comerțului în numele minorului. 
Se au în vedere acele cazuri în care s-ar afla minorul de a fi titularul unui 
fond de comerţ dobândit pe cale succesorală. 

b) Persoana pusă sub interdicţie. Potrivit art.14 C.com., persoana 
pusă sub interdicţie nu poate fi comerciant şi nici continua comerțul. 

Neavând discernământ, din cauza alienaţiei ori debilităţii mintale, 
persoana în cauză este pusă sub interdicţie. In consecinţă, ea nu va mai 
putea încheia acte juridice, inclusiv actele juridice pe care le reclamă 
activitatea comercială. Legea interzice acestei persoane să înceapă ori 
să continue un comerţ. 

3.3. Restricţiile privind exercitarea activităţii comerciale 

Incompatibilităţile. Activitatea comercială are, prin definiţie, un 
caracter speculativ, în sensul că ea urmăreşte obţinerea unui profit. 
Acest caracter face ca activitatea comercială să nu poată fi exercitată de 
persoanele care au anumite funcţii sau profesii legate de interesele 
generale ale societăţii. Existând o incompatibilitate de interese, legea 
interzice persoanelor care au asemenea funcţii sau profesii să exercite 
comerţul cu caracter profesional. Scopul urmărit prin instituirea acestor 
incompatibilităţi este să asigure demnitatea şi prestigiul funcţiei sau 
profesiei în cauză. 

Prin Constituţia României se prevede că funcţia de judecător este 
incompatibilă cu orice altă funcţie publică sau privată, cu excepţia 
funcţiilor didactice din învăţământul superior (art.125). O prevedere 
identică există şi în privinţa procurorilor (art.132) şi judecătorilor Curţii 
Constituţionale (art.144). Din generalitatea dispoziţiilor constituţionale 
rezultă că persoanele care au funcţiile de judecător, procuror sau 
judecător al Curţii Constituţionale nu pot exercita profesiunea de 
comerciant. 

Prin Legea nr.188/1999 sunt stabilite anumite incompatibilităţi pentru 
funcţionarii publici, iar prin Legea nr.161/2003 incompatibilităţii în 
exercitarea demnităţii publice. 

Persoana care nu respectă dispozițiile legale privind 
incompatibilitatea şi exercită o profesiune comercială, urmează să fie 
destituită din funcţia ce deţine ori, după caz, să fie exclusă din 
organizaţia profesională din care face parte. 

Decăderile. Desfăşurarea activităţii comerciale impune respectarea 
de către comercianţi a dispoziţiilor legale care privesc ordinea publică şi 
bunele moravuri. |n cazurile încălcării acestor dispoziţii legale, 
comerciantii trebuie să suporte rigorile legii. 

Prin Legea nr.12/1990 privind protejarea populaţiei împotriva unor 
activităţi comerciale ilicite s-au prevăzut faptele care constituie activităţi 
comerciale ilicite, precum şi sancţiunile contravenţionale sau penale care 
se aplică pentru săvârşirea acestor fapte. 

Interdicţiile. In anumite cazuri, exercitarea activităţii comerciale este 
supusă unor interdicții. Prin H.G. nr.1323/1990 au fost stabilite, în 
temeiul art.287 din Legea nr.31/1990, activităţile care nu pot face 
obiectul unei societăţi comerciale: activităţile care, potrivit legii penale, 
constituie infracţiuni sau sunt contrare unor alte dispoziţii legale cu 
caracter imperativ; activităţile care constituie, în condiţiile stabilite de 
lege, monopol de stat; fabricarea sau comercializarea de droguri sau 
narcotice în alt scop decât de medicament; imprimarea hărților cu 
caracter militar etc. 

Încălcarea dispoziţiilor legale menţionate atrage după sine nulitatea 
contractului de societate. 

Autorizaţiile. Desfăşurarea de către persoanele fizice, în mod 
independent ori în cadrul unei întreprinderi familiale, a unor activităţi 
comerciale, este condiţionată de existența unei autorizații administrative. 

Autorizaţia se eliberează de către primarii comunelor, oraşelor, 
municipiilor, respectiv ai sectoarelor municipiului Bucureşti în a căror 
rază teritorială solicitanţii îşi au domiciliul (reşedinţa) sau vor desfăşura 
activitatea, în condiţiile OUG nr.44/2008. 


4. Obligaţiile comercianților 


4.1. Publicitatea prin registrul comerţului 

Publicitatea prin registrul comerţului este reglemeniată prin Legea 
nr.26/1990 privind registrul comerțului. 

Registrul comerţului se ţine de Oficiul Registrului Comerţului, care 
este organizat la nivel central, în fiecare judeţ şi în Municipiul Bucureşti. 

Registrul central al registrului comerțului este ţinut de Oficiul Naţional 
al Registrului Comerţului, care este instituţie publică, cu personalitate 
juridică, organizată în subordinea Ministerului Justiţiei. 

La nivel teritorial, registrul comerţului este ţinut de oficiile registrului 
comerţului, organizate în subordinea Oficiului Naţional al Registrului 
Comerţului şi care funcţionează pe lângă tribunale. 

La fiecare oficiu teritorial este delegat un judecător al tribunalului 
care asigură controlul de legalitate a înregistrărilor în registrul comerțului. 

Registrul comerţului este public. Deci, orice persoană interesată 
poate lua cunoştinţă de înregistrările cuprinse în registrul comerţului. In 
acest sens, legea prevede că oficiul registrului comerţului este obligat să 
elibereze, pe cheltuiala solicitantului, copii certificate de pe înregistrările 
efectuate în registrul comerţului, ca şi de pe actele prezentate la 
efectuarea înregistrărilor. De asemenea, oficiul registrului comerțului are 
obligaţia să elibereze certificate care să ateste că un anumit act sau fapt 
este sau nu înregistrat. 

Comercianţii au obligaţia ca, înainte de începerea comerţului, să 
ceară înmatricularea în registrul comerţului, iar în cursul exercitării şi la 
încetarea comerţului, să ceară înscrierea în acelaşi registru a menţiunilor 
privind actele şi faptele a căror înregistrare este prevăzută de lege. 
Aceste obligaţii revin şi persoanelor fizice şi juridice prevăzute de lege 
(de ex., grupurile de interes economic). 

Inmatricularea în registrul comerțului se realizează în baza unei 
cereri tip adresate Biroului unic din cadrul oficiului registrului comerţului, 
însoţită de actele prevăzute de lege. 

Odată cu cererea se depune şi declaraţia-tip pe proprie răspundere, 
semnată de asociaţi sau de administratori, din care să rezulte că 
persoana juridică îndeplineşte condiţiile de funcţionare prevăzute de lege 
(prevenirea şi stingerea incendiilor, protecţia mediului, sanitar, sanitar- 
veterinar etc.). 

Inmatricularea se dispune prin încheiere, de către judecătorul 
delegat la oficiul registrului comerţului. 

La înmatriculare se eliberează solicitantului certificatul de 
înregistrare conţinând numărul de ordine din registrul comerţului şi codul 
unic de înregistrare, precum şi certificatul constatator al înregistrării 
declaraţiei-tip pe proprie răspundere privind îndeplinirea condiţiilor de 
funcţionare. 

Aceste documente se eliberează în termen de 3 zile de la 
înregistrarea cererii. Ele atestă îndeplinirea condiţiilor legale privind 
luarea în evidenţă şi începerea activităţii. 

Inregistrarea menţiunilor în registrul comerţului priveşte modificările 
intervenite după înmatricularea în registrul comerţului. Se înscriu în 
registrul comerțului menţiuni numai în legătură cu actele şi faptele 
prevăzute de lege (modificarea actului constitutiv al societăţii comerciale, 
deschiderea procedurii reorganizării judiciare şi a falimentului, etc.). 

Inmatricularea şi înregistrarea menţiunilor în registrul comerţului au 
rol de publicitate, pentru a le face opozabile terţilor. 

Cei păgubiţi prin înregistrările efectuate pot cere radierea lor, în 
condiţiile art.25 din Legea nr.26/1990. 

4.2. Organizarea şi ţinerea contabilităţii activităţii comerciale 

Potrivit legii, fiecare comerciant este obligat să ţină anumite registre 
de contabilitate, în care să consemneze operaţiunile cu caracter 
patrimonial efectuate în cursul exercitării comerţului şi să facă 
recapitularea lor periodică prin întocmirea inventarului şi a situaţiei 
financiare anuale. Obligaţia este prevăzută de Codul comercial şi Legea 
contabilităţii nr.82/1991. 

Potrivit legii, registrele de contabilitate obligatorii sunt: 

a) Registrul - jurnal. In acest registru, comerciantul este obligat să 
înregistreze zilnic toate operaţiunile comerţului său, adică "ce are să ia şi 
ce are să dea... şi în general tot ce primeşte şi plăteşte sub orice titlu" 
(art.23 C.com.). 

Prin înregistrările pe care le cuprinde, registrul — jurnal constituie o 
oglindă a actelor juridice pe care comerciantul le-a săvârşit în activitatea 
sa, în ordinea succesiunii lor. . 

b) Registrul — inventar. |n acest registru, comerciantul copiază 
inventarul patrimoniului său. Comerciantul este obligat să efectueze 

inventarierea generală a patrimoniului la termenele stabilite de lege. 
Inventarul priveşte averea sa mobilă şi imobilă, datoriile şi creantele 
comerciantului (art.24 C.com.) 

c) Registrul cartea mare. Un asemenea registru se ţine de 
comercianții care au o activitate cu volum mare şi cu o complexitate 
ridicată. Cartea mare este un registru de conturi personificate, iar 
contabilitatea se face în partidă dublă, în sensul că fiecare operaţiune 
comercială dă naştere unei duble înregistrări. 

Pentru a putea stabili rezultatele activităţii desfăşurate, comerciantul 
este obligat ca, pe baza înregistrărilor din registrele de contabilitate, să 
întocmească situaţia financiară anuală. 

Situaţia financiară anuală se compune din bilanţ, cont de profit şi 
pierdere, situaţia modificării capitalului propriu, situaţia fluxurilor de 
trezorerie, politici contabile şi note explicative. 

4.3. Exercitarea comerţului în limitele concurenţei licite 

O componentă intrinsecă a economiei de piaţă o constituie libera 
competiţie, concurenţa dintre agenţii economici. 

Prin legi speciale sunt stabilite limitele în care trebuie să se 
manifeste libera concurenţă, precum şi consecinţele pe care le au 
încălcările acestor limite legale. 

Concurenta este protejată de lege sub dublu aspect. 

Pe de o parte, legea reprimă înțelegerile şi practicile 
anticoncurenţiale, monopoliste, care periclitează existenţa concurenţei. 
Această protecţie este asigurată prin Legea nr.21/1996 asupra 
concurenţei. 

Pe de altă parte, legea are în vedere sancţionarea folosirii unor 
mijloace nelicite de atragere a clientelei (concurenţa neloială). Această 
protecţie face obiectul Legii nr.11/1991 privind combaterea concurenţei 
neloiale. 


5. Fondul de comerţ 


Desfăşurarea unei activităţi comerciale impune existenţa şi folosirea 
unor instrumente de lucru adecvate. Acestea pot fi, în funcţie de obiectul 
comerţului, bunuri precum: local, mobilier, mărfuri, instalaţii, brevete de 
invenţii etc. Toate aceste bunuri destinate realizării activităţii comerciale 
formează fondul de comerţ. 

5.1. Definiţie şi natură juridică 

Fondul de comerț poate fi definit ca un ansamblu de bunuri mobile şi 
imobile, corporale şi incorporale, pe care un comerciant le afectează 
desfăşurării unei activităţi comerciale, în scopul atragerii clientelei şi, 
implicit, obţinerii de profit. 

Noţiunea de fond de comerţ este distinctă față de noţiunea de 
patrimoniu. Spre deosebire de fondul de comerţ, care este un ansamblu 
de bunuri mobile şi imobile, corporale sau incorporale, afectate de 
comerciant desfăşurării unei activităţi comerciale, patrimoniul reprezintă 
totalitatea drepturilor şi obligaţiilor comerciantului, care au o valoare 
economică. Aceasta înseamnă că fondul de comerţ nu cuprinde 
creanțele şi datoriile comerciantului, cu toate că ele fac parte din 
patrimoniul acestuia. 

Intrucât în ansamblul elementelor cuprinse în fondul de comerţ 
prevalează bunurile mobile, corporale sau incorporale, fondul de comerţ 
este un bun mobil. Fiind un bun care îngemănează elementele care îl 
compun, iar în cadrul acestora preponderente ca valoare sunt bunurile 
incorporale, fondul de comerţ este un bun mobil incorpora! căruia i se 
aplică regulile privind bunurile mobile incorporale. 

5.2. Elementele fondului de comerţ 

Fondul de comerţ cuprinde acele bunuri pe care le reclamă 
desfăşurarea activităţii comerciale avute în vedere de către comerciant. 
Deci, fondul de comerţ nu are o compoziţie unitară, ci una variată, în 
funcţie de specificul activităţii comerciantului. 

Totodată, compoziţia fondului de comerţ nu este fixă, ci variabilă; 
elementele fondului de comerţ se pot modifica, în funcţie de nevoile 
comerţului, însă fondul de comerţ continuă să subziste. 

Oricare ar fi obiectul activităţii comerciale, în general, fondul de 
comerţ cuprinde două categorii de bunuri: incorporale şi corporale. 

5.2.1. Elementele incorporale ale fondului de comerţ 

Firma. Firma sau firma comercială este un element de 
individualizare a comerciantului în câmpul activităţii comerciale. Ea 
constă în numele sau, după caz, denumirea sub care un comerciant este 
înmatriculat în registrul comerţului, îşi exercită comerțul şi sub care 
semnează (art.30 din Legea nr.26/1990). 

In cazul comerciantului persoană fizică, firma se compune din 
numele comerciantului, scris în întregime, adică numele şi prenumele, 
sau din numele şi inițiala prenumelui. Deci, firma comerciantului 
persoană fizică coincide, în principiu, cu numele civil al comerciantului. 

In cazul unei societăţi comerciale, firma are un conţinut diferit, în 
funcţie de forma juridică a societăţii comerciale. 

Firma unei societăţi pe acţiuni sau în comandită pe acţiuni se 
compune dintr-o denumire proprie, de natură a o deosebi de firma altei 
societăţi, şi va fi însoţită de menţiunea scrisă în întregime "societate pe 
acţiuni”, sau prescurtat "S.A.", ori, după caz, "societate în comandită pe 
acțiuni". 

Firma unei societăţi cu răspundere limitată se compune dintr-o 
denumire proprie, la care se poate adăuga numele unuia sau mai multor 
asociaţi, însoţită de menţiunea scrisă în întregime "societate cu 
răspundere limitată" sau prescurtat "S.R.L.". 

Fiind un atribut de individualizare a unui comerciant în activitatea 
comercială, firma trebuie să se caracterizeze prin noutate. 

Prin înregistrarea unei firme, care se realizează prin înmatricularea 
comerciantului în registrul comerţului, comerciantul dobândeşte dreptul 
de folosinţă exclusivă asupra ei [art.30 alin.(4) din Legea nr.26/1990]. 

Emblema. Ca şi firma, emblema este un atribut de identificare în 
activitatea comercială. 

Emblema este semnul sau denumirea care deosebeşte un 
comerciant de altul de acelaşi gen. 

Emblema îşi justifică recunoaşterea ca element de identificare în 
măsura în care asigură un supliment de individualizare, printr-un semn 
sau o denumire, între comercianții care exercită activitatea comercială în 
acelaşi domeniu. 

Spre deosebire de firmă care este un element obligatoriu pentru 
individualizarea comerciantului, emblema are caracter facultativ. 
Conţinutul emblemei poate fi un semn sau o denumire. 

Pentru a fi recunoscută şi ocrotită ca atare, emblema trebuie să aibă 
caracter de noutate, în sensul că trebuie să se deosebească de 
emblemele înscrise în acelaşi registru al comerţului, pentru acelaşi fel de 
comerţ, precum şi de emblemele altor comercianţi de pe piaţa unde 
comerciantul îşi desfăşoară activitatea. 

Clientela şi vadul comercial. Clientela are un rol important pentru 
activitatea unui comerciant. Aceasta este definită ca totalitatea 
persoanelor fizice şi juridice care apelează în mod obişnuit la acelaşi 
comerciant, adică la fondul de comerţ al acestuia, pentru procurarea 
unor mărfuri şi servicii. 

Deşi este o masă de persoane neorganizată şi variabilă, clientela 
constituie o valoare economică, datorită relaţiilor ce se stabilesc între 
titularul fondului de comerţ şi aceste persoane care îşi procură mărfurile 
şi serviciile de la comerciantul respectiv. 

Clientela se află într-o strânsă legătură cu vadul comercial, care este 
definit ca o aptitudine a fondului de comerţ de a atrage publicul. Această 
potenţialitate a fondului de comerţ este rezultatul unor factori multipli 
care se particularizează în activitatea fiecărui comerciant. Asemenea 
factori sunt: locul unde se află amplasat localul, calitatea mărfurilor şi 
serviciilor oferite clienţilor, preţurile practicate de comerciant, 

comportarea personalului comerciantului în raporturile cu clienţii, 
abilitatea în realizarea reclamei comerciale, influența modei etc. 

Drepturile de proprietate intelectuală. Fondul de comerţ poate 
cuprinde şi anumite drepturi de proprietate intelectuală (invenţii, mărci 
etc.). 

Drepturile de proprietate intelectuală sunt recunoscute şi ocrotite în 
condiţiile stabilite de lege. In scopul asigurării protecţiei prevăzute de 
lege, comercianții au obligaţia să ceară înscrierea în registrul comerţului 
a menţiunilor privind brevetele de invenţii, mărcile şi indicaţiile de 
provenienţă. 

Fondul de comerţ poate să cuprindă şi anumite drepturi de autor 
rezultate din creaţia ştiinţifică, literară şi artistică. 

Regimul creanţelor şi datoriilor.  Creanţele şi datoriile 
comerciantului nu fac parte din fondul de comerţ. Concluzia se bazează 
pe faptul că fondul de comerţ, deşi cuprinde un ansamblu de elemente 
corporale şi incorporale, totuşi, el nu constituie o universalitate juridică, 
un patrimoniu în sens juridic. 

Intrucât creanţele şi datoriile nu sunt cuprinse în fondul de comerţ, 
ele nu se transmit dobânditorului în cazul înstrăinării fondului de comerţ. 
Se admite, totuşi, ca anumite drepturi şi obligaţii izvorâte din contractele 
de muncă, contractele de furnitură (apă, gaz, electricitate, telefon etc.) 
se transmit dobânditorului în condiţiile codului civil. 


5.2.2. Elementele corporale ale fondului de comerţ. Din categoria 
elementelor corporale sau materiale fac parte bunurile imobile şi bunurile 
mobile corporale. 4 

Bunurile imobile. In activitatea sa, comerciantul se serveşte şi de 
anumite bunuri imobile. Acestea pot fi imobile prin natura lor (de 
exemplu, clădirea în care se desfăşoară comerţul) sau imobile prin 
destinaţie (de exemplu, instalaţii, utilaje, maşini etc.). 

Potrivit Codului comercial, actele de vânzare — cumpărare privind 
bunurile imobile sunt de natură civilă şi nu comercială. 

Atunci când bunurile imobile constituie elemente ale fondului de 
comerţ, contopindu-se în masa fondului, actele de vânzare — cumpărare 
referitoare la bunurile imobile sunt acte de comerţ. 

Bunurile mobile corporale. Fondul de comerţ cuprinde şi bunurile 
mobile corporale cum sunt: materiile prime, materialele, etc., destinate a 
fi prelucrate, precum şi produsele (mărfurile) rezultate din activitatea 
comercială. 

5.3. Actele juridice privind fondul de comerţ 

Vânzarea — cumpărarea fondului de comerţ. Contractul de 
vânzare — cumpărare poate avea ca obiect fondul de comerţ, ca bun 
unitar sau elemente componente ale acestuia. 

Contractul este supus regulilor generale privind contractul de 
vânzare — cumpărare. 

Vânzarea fondului de comerţ dă naştere unei obligaţii speciale în 
sarcina vânzătorului. Este vorba de obligaţia de a nu face concurenţă 
cumpărătorului. 

Vânzarea fondului de comerţ constituie un act care trebuie 
înregistrat în registrul comerţului (art.21 lit.a din Legea 26/1990). 

Locaţiunea fondului de comerţ. Fondul de comerţ poate face 
obiectul unui contract de locaţiune, în condiţiile Codului civil. 

In temeiul contractului de locaţiune, în schimbul unui preţ, 
proprietarul fondului, în calitate de locator, transmite locatarului folosinţa 
asupra fondului de comerţ. 

In lipsa unei stipulaţii contrare, dreptul de folosinţă priveşte, ca şi în 
cazul vânzării, toate elementele fondului de comerţ. 

Ca şi în cazul vânzării, locatorul are obligaţia să nu facă locatarului 
concurenţă, prin desfăşurarea unui comerţ de acelaşi gen, la mică 
distanţă de locatar. 

Locaţiunea fondului de comerţ constituie un act despre care 
comerciantul are obligaţia să facă menţiune în registrul comerţului [art.21 
lit.a) din Legea nr.26/1990]. 

O aplicaţie actuală a locaţiunii fondului de comerţ o reprezintă locaţia 
gestiunii, reglementată prin acte normative speciale. 

Garanţia reală mobiliară asupra fondului de comerţ. Fondul de 
comerţ poate face şi el obiectul unei garanţii reale mobiliare, în condiţiile 
Legii nr.99/1999. 

Garanţia reală poate să aibă ca obiect un bun mobil individualizat 
sau determinat generic ori o universalitate de bunuri mobile. 

In cazul în care bunul afectat garanţiei constă într-o universalitate de 
bunuri mobile, inclusiv un fond de comerţ, conţinutul şi caracteristicile 
acestuia vor fi determinate de părţi. 

Garanţia se constituie pe baza unui contract de garanţie. Ea se 
poate constitui cu sau fără deposedarea de bunul care face obiectul 
garanţiei. 

Pentru protejarea dreptului real de garanţie dobândit de creditor, 
legea cere îndeplinirea unei formalităţi de publicitate. Această condiţie 
este îndeplinită din momentul înscrierii avizului de garanţie reală la 
Arhiva Electronică de Garanţii Reale Mobiliare (art.29 din lege). 

Legea nr.26/1990 prevede obligaţia comerciantului de a cere 
înscrierea în registrul comerţului a menţiunii privind constituirea garanţiei 
reale mobiliare asupra fondului de comerţ [art.20 lit.a) din lege]. Această 
menţiune este opozabilă terţilor de la data efectuării ei în registrul 
comerțului. 


6. Auxiliarii comercianților 


În realizarea activităţii lor, comercianții cooperează cu anumite 
persoane care, fie le reprezintă interesele, fie le facilitează efectuarea 
unor operaţiuni comerciale. Aceste persoane sunt denumite auxiliari ai 
comercianților. 

Activitatea desfăşurată de auxiliarii comercianților implică anumite 
raporturi de reprezentare între comercianţi şi auxiliarii lor. Datorită 
acestui fapt, pentru a putea înţelege natura activităţii auxiliarilor 
comercianților, este necesară, mai întâi, o analiză a instituţiei 
reprezentării. 

6.1. Reprezentarea 

6.1.1. Definiţia şi felurile reprezentării. Reprezentarea este un 
procedeu tehnico — juridic prin care o persoană, numită reprezentant, 
încheie acte juridice cu terţii, în numele şi pe seama altei persoane, 
numită reprezentat, cu consecinţa că efectele actelor juridice încheiate 
se produc direct în persoana reprezentatului. A 

Reprezentarea are izvor legea sau voinţa persoanei interesate. In 
consecinţă, reprezentarea este legală sau convenţională. 

In cazul reprezentării legale, puterea unei persoane de a reprezenta 
o altă persoană rezultă din lege. 

In cazul reprezentării convenţionale, o persoană (reprezentatul) 
împuterniceşte o altă persoană (reprezentantul) să încheie acte juridice 
în numele şi pe seama reprezentatului. 

6.1.2. Condiţiile reprezentării. Reprezentarea impune trei condiţii: 
existenţa împuternicirii de reprezentare; intenţia de a reprezenta şi voinţa 
valabilă a reprezentantului. 

Cele trei condiţii trebuie îndeplinite cumulativ. 

a) Existenţa  împuternicirii de reprezentare. Potrivit legii, 
reprezentarea presupune existenţa unei împuterniciri de a reprezenta din 
partea reprezentatului (dominus negotii). Reprezentatul nu poate fi 
angajat prin actele juridice ale reprezentantului decât dacă l-a 
împuternicit el însuşi, conferindu-i calitatea de reprezentant. 

Acţionând în baza împuternicirii primite, reprezentantul încheie 
actele juridice pentru altul, iar nu pentru sine (nomine alieno). 

Împuternicirea dată de reprezentat este un act unilateral; ea poate fi 
constatată printr-un înscris numit procură. 

Cel mai adesea, împuternicirea se dă reprezentantului înainte ca 
acesta să încheie actele juridice cu terţii. Dar, împuternicirea poate fi 
dată şi post factum, sub forma ratificării actelor juridice încheiate de 
reprezentant în numele şi pe seama reprezentatului. 

In toate cazurile, reprezentantul trebuie să acţioneze numai în 
limitele împuternicirii primite de la reprezentat. 

b) Intenţia de a reprezenta. Atunci când, în baza împuternicirii, 
încheie un act juridic cu terţul, reprezentantul trebuie să acţioneze cu 
intenţia de a reprezenta pe cel de la care a primit împuternicirea. Mai 
mult, reprezentantul trebuie să aducă la cunoştinţa terţului calitatea sa 
de reprezentant. 

Numai dacă există intenţia de a reprezenta, efectele juridice ale 
actului încheiat între reprezentant şi tert se vor produce în persoana 
reprezentatului. Dacă reprezentantul nu a acţionat cu intenţia de a 
reprezenta, şi nu a făcut cunoscută calitatea sa de reprezentant al altei 
persoane (reprezentatul), el va deveni personal obligat faţă de terţ. 

Intenţia de a reprezenta poate fi expresă sau tacită; ea poate rezulta 
din declaraţia expresă a reprezentantului sau din anumite fapte şi 
împrejurări ale încheierii actului juridic (ex factis et rebus). 

c) Voința valabilă a reprezentantului. |n baza împuternicirii primite, 
reprezentantul încheie actul juridic cu terţul. La încheierea actului, 
reprezentantul manifestă voinţa sa proprie chiar dacă o face din 
însărcinarea, în numele şi pe seama reprezentatului (nomine alieno). De 
aceea, pentru a aprecia valabilitatea actului trebuie examinată voinţa 
reprezentantului care s-a manifestat la încheierea actului juridic. Aceasta 
înseamnă că actul juridic încheiat de reprezentant cu terţul este valabil 
numai dacă voinţa reprezentantului a fost liberă şi neviciată. Dacă 
această voinţă a fost afectată de vicii, actul juridic este lovit de nulitate, 
în interesul reprezentatului, chiar dacă actul prin care s-a conferit 
împuternicirea este valabil. 

6.1.3. Efectele reprezentării. 

a) Efectele în raporturile dintre reprezentat şi terţ. Principalul 
efect al reprezentării constă în faptul că actul juridic încheiat de către 
reprezentant şi tert va produce efecte faţă de reprezentat, adică faţă de 
acela care a dat împuternicire reprezentantului să încheie actul în cauză. 

Actul juridic încheiat creează raporturi juridice direct între terţ şi 
reprezentat, ca şi când reprezentatul ar fi încheiat el însuşi actul ce 
terţul. Deci, reprezentatul devine parte în actul juridic încheiat şi 
răspunde pentru executarea obligaţiilor născute din acest act. 

Se înţelege că actul juridic încheiat de către reprezentant şi terţ îl 
obligă pe reprezentat numai dacă actul a fost încheiat în limitele 
împuternicirii date reprezentantului. In absenţa împuternicirii ori a 
depăşirii ei, actul juridic nu produce efecte faţă de reprezentat, afară de 
cazul când a fost în culpă în legătură cu redactarea procurii. In schimb, 
reprezentantul datorează despăgubiri faţă de tert pentru eventualele 
prejudicii cauzate. 

Actul juridic încheiat fără împuternicire ori cu depăşirea împuternicirii 
poate produce efecte fată de reprezentat dacă acesta îl ratifică ulterior. 

b) Efectele faţă de reprezentant. Actul juridic încheiat de către 
reprezentant şi tert produce efecte exclusiv între reprezentat şi terţ. El nu 
are nici un efect faţă de reprezentant. 

Rolul reprezentantului a fost acela de a încheia actul juridic cu terţul. 
O dată îndeplinit acest rol, reprezentantul rămâne străin față de actul 
încheiat. 

6.2. Prepuşii comercianților 

In dreptul comercial, noţiunea de prepus are un sens bine 
determinat. Art. 392 C.com. dispune: "Prepus este acela care este 
însărcinat cu comerţul patronului său, fie în locul unde acesta îl exercită, 
fie în alt loc". 

Din dispoziţiile citate rezultă că o persoană are calitatea de prepus al 
comerciantului dacă îndeplineşte două condiţii. 

In primul rând, persoana în cauză este însărcinată cu comerţul 
patronului său, adică este împuternicită să efectueze toate operaţiunile 
pe care le reclamă exercitarea comerţului. Deci, prepusul este 
împuternicit să conducă întreaga activitate comercială şi să îl reprezinte 
pe patron în toate actele juridice privind desfăşurarea activităţii 
comerciale. 

In al doilea rând, împuternicirea dată priveşte activitatea comercială 
la locul unde comerciantul îşi exercită comertul, adică acolo unde îşi are 
sediul, sau în alt loc determinat, de exemplu, locul unde se află o 
sucursală. 

Prepusul dispune de puteri largi; el poate efectua toate operaţiunile 
necesare desfăşurării comerţului. 

Reprezentarea este generală, ceea ce înseamnă că puterile 
prepusului sunt jalonate numai de obiectul comerțului pe care este 
împuternicit să îl exercite. 

Puterea de reprezentare a prepusului nu este numai generală, ci ea 
este şi permanentă, adică se exercită în timp, până la încetarea calităţii 
prepusului. 

În sfârşit, puterea de reprezentare este legată de un anumit loc, care 
este sediul principal ori secundar al comerciantului. 

Intrucât puterile de reprezentare ale prepusului se deosebesc de 
cele ale unui reprezentant obişnuit, legea prevede în sarcina sa obligaţii 
specifice, a căror nerespectare atrage răspunderea. 

Potrivit legii, prepusul are unele obligaţii care fac parte din categoria 
obligaţiilor comercianților. 

Prepusul este obligat să ţină, cu respectarea dispoziţiilor legii, 
registrele comerciale (de contabilitate) ale comerciantului. In caz de 
nerespectare a obligaţiilor, prepusul este culpabil şi este sancţionat în 
condiţiile legii. 

In cazul încetării plăţilor, comerciantul este supus procedurii 
insolvenţei, chiar dacă faptele care au dus la această situaţie au fost 
săvârşite de prepus. In acest caz, deşi prepusul nu este comerciant, 
actele sale pot duce la aplicarea procedurii menţionate asupra 
comerciantului. 

Legea prevede obligaţia prepusului de a nu îl concura pe 
comerciant. Potrivit art.397 C.com., prepusul nu poate, fără învoirea 
expresă a comerciantului, să facă operaţiuni în numele său propriu şi nici 
nu poate să ia parte, pe seama sa ori a altei persoane, la un comerţ de 
felul aceluia cu care a fost însărcinat. 

6.3. Mijlocitorii 

In activitatea comercială, un anumit rol îl au mijlocitorii, cunoscuţi şi 
sub denumirea de samsari ori misiţi. 

Mijlocirea este o activitate prin care o persoană, denumită mijlocitor, 
urmăreşte să pună faţă în faţă două persoane care vor să încheie o 
afacere şi, graţie diligenţelor sale, să le determine să încheie contractul 
avut în vedere. 

Dacă, urmare activităţii depuse de mijlocitor, părţile încheie 
contractul avut în vedere, mijlocitorul are dreptul la o remuneraţie, de la 
ambele părţi, ori numai de la una dintre ele, după caz. 

Dreptul la remuneraţie se naşte numai dacă părţile au încheiat 
contractul, iar încheierea lui este rezultatul diligenţelor mijlocitorului. 

Din cele arătate rezultă că mijlocitorul nu este reprezentant al 
părţilor; el nu are putere de reprezentare pentru a încheia acte juridice în 
numele şi pe seama părților. 

6.4. Agenţii comerciali permanenţi 

Agenţii comerciali permanenţi reprezintă o categorie de intermediari 
reglementată prin Legea nr.509/2004. 

Agentul comercial permanent este un comerciant, persoană fizică 
sau persoană juridică, care, în calitate de intermediar independent, este 

împuternicit în mod statornic să negocieze sau să negocieze şi să 
încheie afaceri pentru altă persoană fizică sau juridică, numită comitent, 
în schimbul unei remuneraţii. 

Instrumentul juridic prin care se realizează intermedierea este 
contractul de agenţie. 


Exemple de subiecte de sinteză 


PPAPAPAEP— 


Dobândirea calităţii de comerciant. 

Dovada calităţii de comerciant. 

Incetarea calităţii de comerciant. 

Definiţia şi natura juridică a fondului de comerţ. 
Firma. 

Emblema. 

Clientela şi vadul comercial. 

Actele juridice privind fondul de comerţ. 
Condiţiile reprezentării. 


10. Prepuşii comerciantilor. 
Exemplu de test de tip grilă 
Calitatea de comerciant persoană fizică se dobândeşte prin: 


a. 


b. 
C. 
d. 


săvârşirea de fapte de comerţ obiective, cu titlu de profesie 
şi în nume propriu; 

înregistrarea în registrul comerţului; 

obţinerea autorizaţiei 

administrative de exercitare a activităţii comerciale. 

2.4. Dizolvarea şi lichidarea societăţii cu răspundere limitată 
Obiectivele unităţii de învăţare 


În urma studiului unităţii de învăţare veţi reuşi să: 

a. înţelegeţi semnificaţia noţiunii de societate comercială; 

b. va însuşiţi aspectele ce privesc constituirea, organizarea, 
funcţionarea societăţilor comerciale; 

cunoaşteţi cazurile şi condiţiile modificării societăţilor comerciale; 
înțelegeţi dizolvarea ţi lichidarea societăţilor comerciale; 
surprindeţi particularităţile societăţiilor pe acţiuni; 

constataţi principiile organizăţii şi funcţionării societăţilor cu 
răspundere limitată. 

A. Reglementarea juridică a societăţilor comerciale în România 

Reglementarea generală, dreptul comun, în materia societăţilor 
comerciale este cuprinsă în Legea nr.31/1990 privind societăţile 
comerciale, în forma republicată în 2004, modificată prin Legea nr. 
441/2006, prin O. U. G. nr. 82/2007 şi prin OUG nr. 52/2008. 

Legea nr.31/1990 cuprinde reguli generale aplicabile oricărei 
societăţi comerciale, precum şi reguli speciale privind fiecare formă 
juridică de societate comercială. 

Unele societăţi comerciale sunt guvernate de reglementări speciale 
(societăţile bancare, societăţile de asigurări). 


B. Regulile comune aplicabile oricărei societăţi comerciale 


1. Noţiunea, elementele specifice şi clasificarea societăţilor 
comerciale 


1.1. Definiţie 

Societatea comercială poate fi definită ca o grupare de persoane 
constituită pe baza unui contract de societate şi beneficiind de 
personalitate juridică, în care asociaţii se înţeleg să pună în comun 
anumite bunuri, pentru exercitarea unor fapte de comerţ, în scopul 
realizării şi împărţirii profitului rezultat. 

1.2. Elementele specifice ale contractului de societate care stă 
la baza societăţii comerciale 

Elementele specifice contractului de societate care stă la baza 
societăţii comerciale: aporturile asociaţilor, intenţia de a exercita în 
comun o activitate comercială, precum şi împărţirea profitului. 

a) Aporturile asociaţilor 

Prin aport se înţelege obligaţia pe care şi-o asumă fiecare asociat 
de a aduce în societate un anumit bun, o valoare patrimonială. 

Sub aspect etimologic, noţiunea de aport desemnează bunul adus în 
societate de către asociat. 

Aportul în numerar. Acest aport are ca obiect o sumă de bani pe 
care asociatul se obligă să o transmită societăţii. 

Intrucât sumele de bani sunt indispensabile începerii activităţii 
comerciale, aporturile în numerar sunt obligatorii la constituirea societăţii 
comerciale, indiferent de forma ei (art.16 din Legea 31/1990). 

Aportul în natură. Acest aport are ca obiect anumite bunuri, care pot 
fi: bunuri imobile (clădiri, instalaţii, etc.) şi bunuri mobile corporale 
(materiale, mărfuri, etc.) sau incorporale (creanţe, fond de comerţ, etc.). 

Aporturile în natură sunt admise la toate formele de societate 
comercială. Aceste aporturi se realizează prin transferarea drepturilor 
corespunzătoare şi predarea efectivă a bunurilor către societate (art.16 
alin.2 din Legea 31/1990). 

Aportul poate consta în transmiterea către societate a dreptului de 
proprietate asupra bunului ori a dreptului de folosinţă. In lipsa unei 
stipulaţii contrare, bunurile devin proprietatea societăţii (art.65 din Legea 
31/1990). 

Bunul care face obiectul aportului în natură trebuie evaluat în bani, 
pentru a se putea stabili valoarea părţilor de interes, părţilor sociale sau 
a acţiunilor cuvenite asociatului în schimbul aportului. Această evaluare 
se face de către asociaţi sau, când este necesar, de către experţi. 

Aportul în industrie. In terminologia legii, aportul în industrie constă 
în munca sau activitatea pe care asociatul promite să o efectueze în 
societate, având în vedere competenţa şi calificarea sa. 

Aportul în prestații în muncă este permis numai asociaţilor din 
societatea în nume colectiv şi asociaţilor comanditaţi din societatea în 
comandită. 

In actul constitutiv, trebuie să se arate aportul fiecărui asociat. 

Legea nu cere ca aporturile asociaţilor să fie egale ca valoare sau ca 
ele să aibă acelaşi obiect şi nici ca aportul unui asociat să aibă un obiect 
unitar. 

Asumarea obligaţiei de aport este denumită subscriere la capitalul 
societăţii. Ea se naşte prin semnarea contractului de societate sau, după 
caz, prin participarea la subscripţia publică. 

Efectuarea aportului poartă denumirea de vărsare a capitalului 
(vărsământ). Asociaţii sunt obligaţi să efectueze aporturile potrivit 
stipulaţiilor din contractul de societate şi cu respectarea dispoziţiilor legii. 

Dacă asociatul nu a respectat termenele de efectuare a aportului şi, 
prin aceasta, a cauzat societăţii anumite prejudicii, el este obligat la plata 
de despăgubiri, în condiţiile dreptului comun. 

Pentru cazul când aportul a fost stipulat în numerar, legea prevede 
că asociatul "este obligat şi la plata dobânzilor legale din ziua în care 
trebuia să se facă vărsământul”. 

Aporturile asociaţilor trebuie privite nu numai în individualitatea lor, ci 
şi în totalitatea acestora. Aceste aporturi reunite formează capitalul 
social al societăţii şi, totodată, ele constituie elemente ale patrimoniului 
societăţii. 

Capitalul social şi patrimoniul societăţii sunt două concepte strâns 
legate între ele, dar nu trebuie confundate. 

Capitalul social. Prin capitalul social al unei societăţi comerciale se 
înțelege expresia valorică a totalităţii aporturilor în numerar şi în natură 
ale asociaţilor care participă la constituirea societăţii. Capitalul social mai 
este denumit şi capital nominal. 

Capitalul social are o semnificație contabilă; el nu are o existenţă 
reală, concretă, ci reprezintă o cifră convenită de asociaţi. 

In bilanţul societăţii, capitalul social apare evidenţiat la pasiv, 
deoarece el reprezintă aporturile asociaţilor, care, la dizolvarea societăţii, 
trebuie restituite. In schimb, bunurile efective care constituie aporturile 
asociatilor figurează în activul bilanţului, întrucât ele aparţin societăţii. 

Capitalul social are însă şi o semnificaţie juridică; el constituie limita 
gajului general al creditorilor societăţii, în sensul că în patrimoniul 
societăţii trebuie să existe bunuri a căror valoare să fie cel puţin în limita 
capitalului social. 

In scopul asigurării intereselor creditorilor societăţii, pentru anumite 
forme de societate, legea stabileşte un plafon minim al capitalului social: 
90.000. lei, în cazul societăţii pe acţiuni sau comandită pe acţiuni; 200 
lei, în cazul societăţii cu răspundere limitată. 

In privinţa capitalului social, legea distinge între capitalul subscris şi 
capitalul vărsat. 

Capitalul subscris reprezintă valoarea totală a aporturilor pentru care 
asociaţii s-au obligat să contribuie la constituirea societăţii. Capitalul 
subscris coincide cu capitalul social. 

Capitalul vărsat este valoarea totală a aporturilor efectuate şi care au 
intrat în patrimoniul societăţii. 

Capitalul social al societăţii este divizat în anumite fracțiuni, 
denumite diferit după forma juridică a societăţii: părţi de interes, în cazul 
societăţii în nume colectiv şi societăţii în comandită simplă; părţi sociale, 

în cazul societăţii cu răspundere limitată; acțiuni, în cazul societăţii pe 
acţiuni sau în comandită pe acţiuni. 

Asociaţii dobândesc în schimbul aportului un număr de părţi de 
interes, părţi sociale sau acţiuni corespunzător valorii aportului fiecăruia. 

Patrimoniul societăţii. Patrimoniul societăţii îl constituie totalitatea 
drepturilor şi obligaţiilor cu valoare economică aparţinând societăţii. 

Patrimoniul social cuprinde: activul social şi pasivul social, care se 
evidenţiază în bilanţul societăţii cu respectarea dispoziţiilor legale 
contabile. 

Intre capitalul social şi patrimoniul societăţii există unele deosebiri. 

Astfel, în timp ce capitalul social este expresia valorică a aporturilor 
asociaţilor, patrimoniul societăţii este o universalitate juridică, în care 
sunt cuprinse toate drepturile şi obligaţiile, precum şi bunurile societăţii. 

Apoi, spre deosebire de capitalul social care nu are o existenţă 
reală, patrimoniul cuprinde elemente concrete, adică totalitatea bunurilor 
societăţii. 

In sfârşit, pe când capitalul social este fix, patrimoniul societăţii are o 
compoziţie şi o valoare care variază, în funcţie de rezultatele activităţii 
societăţii. 

b) Intenţia asociaţilor de a colabora în desfăşurarea activităţii 
comerciale (affectio societatis) 

Un alt element esenţial al contractului de societate îl reprezintă 
elementul psihologic, adică intenţia asociaţilor de a colabora în 
desfăşurarea activităţii comerciale (affectio societatis). 

Affectio societatis presupune intenţia de colaborare voluntară a 
asociaţilor, de a lucra în comun, suportând toate riscurile activităţii 
comerciale. 

Elementul psihologic affectio societatis constituie un criteriu de 
distincţie între societatea comercială şi anumite grupări economice sau 
contracte. 

c) Impărțirea profitului 

Scopul societăţii este acela de a realiza profit din activitatea 
comercială desfăşurată şi de a-l împărţi între asociaţi. 

Cota-parte din profit ce se plăteşte fiecăruia dintre asociaţi poartă 
denumirea de dividend. 

Intrucât activitatea comercială ar putea să înregistreze pierderi în loc 
de profit, datorită legăturii sociale care îi uneşte, asociaţii trebuie să 
participe şi la pierderi. 

Deci, desfăşurând activitatea comercială în comun, asociaţii 
participă împreună, atât la profit, cât şi la pierderile societăţii. 

Prin profit se înţelege un câştig evaluabil în bani. 

Realizarea ori nerealizarea de profit poate fi stabilită numai la 
sfârşitul exerciţiului financiar, prin întocmirea situaţiei financiare anuale. 

Pentru a putea fi repartizat, profitul trebuie să fie real. Aceasta 
înseamnă că trebuie să se fi realizat un excedent, adică o sumă care să 
fie mai mare decât capitalul social. 

Totodată, profitul trebuie să fie util, adică să reprezinte profitul rămas 
după întregirea capitalului social, când acesta s-a micşorat în cursul 
exerciţiului financiar şi după constituirea rezervelor. 

Dacă potrivit situaţiei financiare anuale, nu există profit, nu pot fi 
distribuite dividende asociaţilor. In caz contrar, dividendele sunt fictive; 
ele sunt luate din activul patrimoniului în limita capitalului social, cu 
prejudicierea drepturilor creditorilor. 

Distribuirea de dividende, în absenţa unor beneficii reale şi utile, 
reprezintă o faptă ilicită, care are consecinţe sub aspect civil şi penal. 

In privinţa împărţirii profitului între asociaţi, legea consacră libertatea 
asociatilor de a decide prin actul constitutiv al societăţii. 

In cazul în care în actul constitutiv, asociaţii nu au stabilit modul de 
împărţire a profitului şi de suportare a pierderilor, îşi găsesc aplicarea 
dispoziţiile legale: "dividendele se vor plăti asociatilor în proporţie cu cota 
de participare la capitalul social vărsat, dacă prin actul constitutiv nu s-a 
prevăzut altfel" (art.67 alin.2 din Legea nr.31/1990). 

In cazul în care societatea a realizat profit, acesta va fi repartizat de 
către adunarea asociatilor pe destinațiile legale: reîntregirea capitalului 
social, formarea fondului de rezervă, reinvestire prin majorarea 
capitalului social, distribuire de dividende către asociaţi etc. 

Dividendele se plătesc în termenul stabilit de adunarea generală, dar 
nu mai târziu de 8 luni de la data aprobării situaţiei financiare anuale 
aferente exerciţiului financiar. 

Dacă societatea nu îşi execută obligaţia de plată a dividendelor, ea 
va plăti o penalitate aferentă perioadei de întârziere la nivelul dobânzii 
legale. 

1.3. Formele societăţii comerciale 

Potrivit art.2 din Legea nr.31/1990, societatea comercială îmbracă 
una din următoarele forme juridice: societatea în nume colectiv; 
societatea în comandită simplă; societatea pe acţiuni; societatea în 
comandită pe acţiuni; societatea cu răspundere limitată. 

Deosebirile dintre diferitele forme ale societăţii comerciale au drept 
criteriu întinderea răspunderii asociaţilor faţă de terţi pentru obligaţiile 
societăţii (art.3 din Legea nr.31/1990) 

a) Societatea în nume colectiv este acea societate ale cărei obligaţii 
sociale sunt garantate cu patrimoniul social şi cu răspunderea nelimitată 
şi solidară a tuturor asociatilor. 

b) Societatea în comandlită simplă este societatea ale cărei obligaţii 
sociale sunt garantate cu patrimoniul social şi cu răspunderea nelimitată 
şi solidară a asociaţilor comanditaţi; asociaţii comanditari răspund numai 
până la concurenţa aportului lor. 

c) Societatea pe acţiuni este societatea al cărei capital social este 
împărţit în acţiuni, iar obligaţiile sociale sunt garantate cu patrimoniul 
social; acţionarii răspund numai în limita aportului lor. 

d) Societatea în comandită pe acţiuni este societatea al cărei capital 
social este împărţit în acţiuni, iar obligaţiile sociale sunt garantate cu 
patrimoniul social şi cu răspunderea nelimitată şi solidară a asociatilor 
comanditaţi; asociaţii comanditari răspund numai până la concurenţa 
aportului lor. 

e) Societatea cu răspundere limitată este societatea ale cărei 
obligaţii sociale sunt garantate cu patrimoniul social; asociaţii răspund 
numai în limita aportului lor. 

Enumerarea formelor juridice ale societăţii comerciale are un 
caracter limitativ. 

Persoanele care doresc să constituie o societate comercială sunt 
libere să aleagă oricare formă de societate prevăzută de lege. 

In mod excepţional, forma de societate este impusă de lege 
(societăţile din domeniul bancar şi al asigurărilor). 


2. Constituirea societăţilor comerciale 


Societatea comercială este, în esenţă, un contract şi, totodată, o 
persoană juridică. Fundamentul societăţii comerciale îl reprezintă actul 
constitutiv sau, în anumite cazuri, actele constitutive. 

Societatea comercială dobândeşte personalitate juridică prin 
îndeplinirea unor formalităţi cerute de lege. Aceste formalităţi se 
întemeiază pe actul constitutiv sau, după caz, pe actele constitutive. 

2.1. Actele constitutive ale societăţii comerciale 

Potrivit art.5 din Legea nr.31/1990, societatea în nume colectiv sau 
în comandită simplă se constituie prin contract de societate, iar 
societatea pe acţiuni sau cu răspundere limitată se constituie prin 
contract de societate şi statut. 

In cazul societăţii pe acţiuni, în comandită pe acţiuni sau cu 
răspundere limitată, legea permite ca cele două acte — contractul de 
societate şi statutul — să se încheie sub forma unui înscris unic, denumit 
act constitutiv. 

Societatea cu răspundere limitată se poate constitui şi prin actul de 
voinţă al unei singure persoane (societatea cu răspundere limitată cu 
asociat unic). În acest caz se întocmeşte numai statutul. 

Când se încheie numai contract de societate sau numai statut, 
acestea pot fi denumite, de asemenea, act constitutiv. 

a) Contractul de societate 

Condiţiile pentru validitatea contractului de societate sunt 
următoarele: consimțământul valabil al părților care se obligă, 
capacitatea de a contracta, un obiect determinat şi o cauză licită. 

Consimţământul părţilor. Incheierea contractului de societate 
presupune manifestarea de voinţă a părţilor, în sensul încheierii 
contractului (art.984 C.civ.). 

Potrivit legii, societatea comercială va avea cel puţin doi asociaţi, în 
afară de cazul când legea prevede altfel (art.4 din Legea nr.31/1990). 

Voința fiecăreia dintre părţile contractante trebuie să fie animată de 
intenţia de a desfăşura în comun o activitate comercială (affectio 
societatis). 

Persoanele care încheie contractul de societate şi, deci, îl 
semnează, au calitatea de fondatori. Mai au această calitate şi 
persoanele care au un rol determinant în constituirea societăţii. 

Nu pot fi fondatori şi, deci, nu pot încheia contractul de societate, 
persoanele care, potrivit legii, sunt incapabile sau care au fost 
condamnate pentru gestiune frauduloasă, abuz de încredere, fals, uz de 
fals, înşelăciune, delapidare, mărturie mincinoasă, dare sau luare de 
mită, precum şi pentru alte infracţiuni prevăzute de lege. 

Capacitatea părţilor. O persoană fizică poate fi parte în contractul 
de societate dacă are capacitatea pentru a încheia acest act juridic. 

Obiectul contractului. Noţiunea de obiect al contractului de 
societate desemnează activitatea societății. 

Obiectul societăţii este convenit de către asociaţi şi trebuie arătat în 
contractul de societate. 

Activităţile comerciale care formează obiectul societăţii pot consta în 
producerea şi comercializarea mărfurilor, executarea de lucrări ori 
prestarea de servicii. i 

Cauza contractului. |n contractul de societate, cauza este 
participarea fiecărui asociat la rezultatele activității comerciale 
desfăşurate în comun, adică împărţirea profitului. 

In cazul nerespectării condiţiilor de fond, prevăzute de art.948 C.civ., 
contractul de societate este lovit de nulitate. 

Forma scrisă a contractului. Contractul de societate se încheie în 
formă scrisă. 

Contractul poate fi încheiat sub forma înscrisului sub semnătură 
privată. 

In mod excepţional, contractul trebuie încheiat sub formă autentică 
în următoarele cazuri: printre bunurile subscrise ca aport la capitalul 
social se află un teren; se constituie o societate în nume colectiv sau în 
comandită simplă; societatea pe acţiuni se constituie prin subscripţie 
publică. 

Nerespectarea formei autentice atrage nulitatea societăţii. 

Consecințele nerespectării condiţiilor de formă ale actului 
constitutiv. |n privinţa nerespectării condiţiilor de formă ale actului 
constitutiv trebuie făcută o distincţie. 

In cazurile când legea permite încheierea actului constitutiv în forma 
înscrisului sub semnătură privată, condiţia de formă este cerută ad 
probationem. |n consecinţă, dovada actului constitutiv se poate face 
numai prin înscris. 

In cazurile când legea impune forma autentică a actului constitutiv, 
condiţia de formă este cerută ad validitatem. Nerespectarea formei 
autentice a actului constitutiv atrage nulitatea societăţii, în condiţiile art. 
56 din Legea nr. 31/1990. 

Cuprinsul contractului de societate. Contractul de societate 
trebuie să cuprindă anumite clauze (elemente) care să stabilească 
relaţiile dintre asociaţi. Aceste clauze sunt prevăzute de Legea nr. 
31/1990, diferențiat în funcţie de forma juridică a societăţii, art. 7 
stabileşte cuprinsul actului constitutiv al societăţii în nume colectiv, în 
comandită simplă şi cu răspundere limitată, iar art.8 priveşte actul 
constitutiv al societăţii pe acţiuni şi în comandită pe acţiuni. 

Majoritatea clauzelor sunt comune tuturor formelor juridice de 
societate comercială. Ele privesc identificarea părţilor, individualizarea 
viitoarei societăţi, caracteristicile societăţii, conducerea şi gestiunea 
societăţii, drepturile şi obligaţiile asociaţilor, dizolvarea şi lichidarea 
societăţii. 

Pe lângă clauzele comune, contractul de societate poate să cuprindă 
şi anumite clauze specifice unei anumite forme juridice de societate 
comercială. 

Clauzele expres prevăzute de lege trebuie, în mod obligatoriu, să fie 
cuprinse în contractul de societate. 

Trebuie arătat că părţile nu pot deroga de la dispoziţiile legale prin 
care se reglementează cuprinsul contractului de societate decât în 
cazurile expres prevăzute de lege. 

b) Statutul societăţii 

În cazul societăţii pe acţiuni, în comandită pe acţiuni şi cu 
răspundere limitată, constituirea societăţii are ca fundament, pe lângă 
contractul de societate, statutul societăţii. 

Statutul, ca act constitutiv distinct, cuprinde datele de identificare a 
asociaţilor şi clauze care reglementează organizarea, funcţionarea şi 
desfăşurarea activităţii societăţii 

2.2. Formalităţile necesare constituirii societăţilor comerciale 

Procesul constituirii unei societăţi comerciale implică îndeplinirea a 
două formalităţi: întocmirea actului sau actelor constitutive în forma 
cerută de lege şi înmatricularea societăţii. 


a) Întocmirea actelor constitutive 

Prin întocmirea actelor constitutive înţelegem redactarea şi, după 
caz, autentificarea înscrisurilor actelor respective. Inscrisul este redactat 
de asociaţi, avocat, notar. 

In cazurile în care legea impune forma autentică, înscrisul actului 
constitutiv este prezentat notarului public, pentru autentificare. 

b) Inmatricularea societăţii comerciale 

In scopul simplificării formalităţilor de constituire a societăţilor 
comerciale s-a instituit o procedură de înregistrare şi autorizare a 
funcţionării societăţilor comerciale. Prin îndeplinirea acestei proceduri, 
societatea comercială devine persoană juridică şi, totodată, este 
autorizată să funcţioneze, adică să desfăşoare activitatea comercială 
stabilită prin actul constitutiv. 

Inmatricularea societăţii se solicită Biroului Unic din cadrul oficiului 
registrului comerţului în a cărei rază teritorială îşi va avea sediul 
societatea comercială. 

Inmatricularea se realizează în baza unei cereri tip al cărei conţinut 
este stabilit prin hotărâre a guvernului. Cererea trebuie însoţită de 
următoarele documente: 

a) actul sau actele constitutive, în forma cerută de lege; 

b) dovada efectuării vărsămintelor, în condiţiile stabilite prin actul 
constitutiv. Dovada atestă liberarea aporturilor de către asociaţi şi, 
implicit, existenţa capitalului social vărsat. O atare dovadă se face prin 
înscrisuri emise de bancă sau C.E.C.; 

c) actele care probează dreptul de proprietate asupra bunurilor 
care fac obiectul aportului în natură. Aceste acte pot fi contracte de 
vânzare — cumpărare, contracte de concesiune, brevete de invenţii etc. 
In cazul bunurilor imobile, trebuie anexat şi certificatul constatator al 
sarcinilor de care sunt grevate; 

d) actele constatatoare ale operaţiunilor încheiate în contul 
societăţii şi aprobate de asociaţi; 

e) declaraţia pe proprie răspundere a fondatorilor, administratorilor 
şi a cenzorilor, că îndeplinesc condiţiile prevăzute de Legea nr.31/1990. 
Declaraţia atestă faptul că aceste persoane nu cad sub interdicțiile 
stabilite de art. 6 alin. 2, art. 153" din Legea nr. 31/1990. 

Impreună cu cererea de înmatriculare se depune şi declaraţia-tip pe 
proprie răspundere, din care să rezulte că sunt îndeplinite condiţiile 
pentru funcţionarea societăţii (protecţia mediului, protecţia muncii, 
condiţiile sanitare, sanitar-veterinare etc.). 

Cererea de înmatriculare se soluţionează de judecătorul delegat, 
care dispune prin încheiere înmatricularea societăţii în registrul 
comerțului. 

Pe data înmatriculării, societatea dobândeşte personalitate juridică 
(art.41 din Legea nr.31/1990). 

După efectuarea înmatriculării se eliberează certificatul de 
înregistrare, care cuprinde codul unic de înregistrare precum şi 
certificatul constatator al înregistrării  declaraţiei-tip pe proprie 
răspundere, privind îndeplinirea condiţiilor de funcţionare a societăţii. 

După înmatriculare, un extras după încheierea judecătorului delegat 
privind înmatricularea societăţii, se trimite Monitorului Oficial, spre 
publicare. 

Legea prevede că, în cazul unei societăţi pe acţiuni, dacă există 
aporturi în natură, avantaje rezervate fondatorilor, operaţiuni încheiate 
de fondatori în contul societăţii ce se constituie şi pe care aceasta 
urmează să le ia asupra sa, judecătorul delegat numeşte, în termen de 5 
zile de la înregistrarea cererii, unul sau mai mulţi experţi, cu respectarea 
dispoziţiilor art. 39 din Legea nr. 31/1990. 

Experții desemnaţi vor întocmi un raport care va cuprinde 
răspunsurile lor privind elementele indicate de judecătorul delegat. In 
privinţa aporturilor în natură, raportul trebuie să cuprindă descrierea ş 
modul de evaluare a fiecărui bun aportat şi va preciza dacă valoarea 
acestuia corespunde numărului şi valorii acordate în schimb asociatului. 
Pentru bunurile mobile noi va fi luată în considerare factura. 

Raportul întocmit de experţi trebuie depus în 15 zile la oficiu 
registrului comerţului (art. 38 din Legea nr. 31/1990). 

În cazul când, în urma examinării cererii, constată că sunt îndeplinite 
condiţiile privind înregistrarea societăţii, judecătorul delegat va da o 
încheiere, prin care va autoriza constituirea societăţii şi va dispune 
înregistrarea ei în registrul comerţului (art. 40 din Legea nr. 31/1990). 

Judecătorul delegat trebuie să pronunţe încheierea în termen de 5 
zile de la data îndeplinirii cerinţelor legale pentru înregistrarea societăţii. 

Incheierea de înregistrare va cuprinde menţiunile actului constitutiv 
prevăzute, după caz, de art. 7 sau 8 din Legea nr. 31/1990. 

In cazul când cerinţele legale privind constituirea societăţii nu sunt 
îndeplinite, judecătorul delegat va respinge, prin încheiere, motivat, 
cererea de înregistrare, afară de cazul în care neregularităţile sunt 
înlăturate, în condiţiile art. 46 din Legea nr. 31/1990. 

Incheierea judecătorului delegat privind înregistrarea societăţii este 
supusă numai recursului, care poate fi exercitat în termen de 15 zile de 
la data pronunțării încheierii (art. 60 din Legea nr. 31/1990). 

Recursul se depune şi se menţionează în registrul comerţului unde 
s-a făcut înregistrarea cererii. Oficiul registrului comerțului are obligaţia 
ca, în termen de 3 zile de la depunerea recursului, să îl înainteze 
tribunalului în a cărui rază teritorială se află sediul societăţii. Motivele 
recursului pot fi depuse cu cel puţin 2 zile înaintea termenului de 
judecată (art. 60 alin.3 din Legea nr. 31/1990). 

Inregistrarea dispusă prin încheierea judecătorului delegat se 
efectuează în termen de 24 ore de la data la care încheierea 
judecătorului delegat a devenit irevocabilă (art. 41 alin.2 din Legea nr. 
31/1990). Incheierea devine irevocabilă la data expirării termenului 
pentru exercitarea recursului sau de la data respingerii recursului de 
către tribunal. 

Odată înregistrată în registrul comerţului, societatea se consideră 
constituită. Pe data înregistrării, societatea devine persoană juridică. 

2.3. Regimul actelor juridice încheiate în cursul constituirii 
societăţii comerciale 

Fondatorii, reprezentanţii şi alte persoane, care au lucrat în numele 
unei societăţi în curs de constituire, răspund solidar şi nelimitat faţă de 
terţ pentru actele juridice încheiate cu aceştia în contul societăţii, în afară 
de cazul în care societatea, după ce a dobândit personalitate juridică, le- 
a preluat asupra sa. Actele astfel preluate sunt considerate a fi fost ale 
societăţii încă de la data încheierii lor (art.53 din Legea nr.31/1990). 

2.4. Consecințele încălcării cerinţelor legale de constituire a 
societăţii comerciale 

Nerespectarea cerinţelor legale privind constituirea societăţii 
produce anumite consecinţe. 

Anumite încălcări ale legii pot fi constatate înainte de înmatricularea 
societăţii în registrul comerţului. In aceste cazuri, legea oferă mijloace 
pentru regularizarea societăţii (art. 46 şi 47 din Legea nr. 31/1990). Prin 
regularizare, societatea intră în normalitate şi produce toate efectele. 

Alte încălcări pot fi constatate după înmatricularea societăţii în 
registrul comerţului. In asemenea cazuri, societatea poate fi regularizată, 
dar prin intermediul instanţei judecătoreşti, printr-o acţiune în 
regularizare (art. 48 din Legea nr. 31/1990). 

In cazul unor neregularități grave, legea prevede posibilitatea anulării 
societăţii (art. 56 din Legea nr. 31/1990). 


2.5. Înfiinţarea sucursalelor şi filialelor societăţilor comerciale 

La constituirea societăţii comerciale asociaţii pot avea în vedere, 
încă din acest moment, perspectivele dezvoltării activităţii societăţii. Este 
vorba de posibilitatea extinderii activităţii societăţii în alte localităţi sau în 
chiar localitatea unde îşi are sediul societatea. O atare extindere se 
poate realiza prin înfiinţarea unor sucursale şi filiale. 

Sucursala. Potrivit art.43 din Legea nr.31/1990, sucursala este un 
dezmembrământ fără personalitate juridică al societăţii comerciale. 
Această subunitate este dotată de societate cu anumite fonduri, cu 
scopul de a desfăşura o activitate economică, care intră în obiectul de 
activitate al societăţii. Sucursala dispune de o anumită autonomie, în 
limitele stabilite de societate. 

Regimul juridic al sucursalei se aplică oricărui alt sediu secundar, 
indiferent de denumirea lui (agenţie, reprezentanţă etc.), căruia 
societatea care îl înfiinţează îi atribuie statut de sucursală. 

Filiala. Filiala este o societate comercială cu personalitate juridică. 
Această societate, filiala, este constituită de societatea primară 
(societatea mamă), care deţine majoritatea capitalului său. Din această 
cauză, deşi este subiect de drept distinct, totuşi, filiala este dependentă 
şi se află sub controlul societăţii primare. 

In privinţa sucursalelor sau altor sedii secundare, Legea nr. 31/1990 
prevede că actul constitutiv trebuie să cuprindă sediile secundare — 
sucursale, agenţii, reprezentanţe sau alte asemenea unităţi fără 
personalitate juridică — atunci când se înfiinţează odată cu societatea 
sau condiţiile pentru înfiinţarea lor ulterior, dacă se are în vedere o atare 
înfiinţare. 

Sucursala se înregistrează înainte de începerea activităţii ei în 
registrul comerțului din judeţul unde va funcţiona. 

2.6. Personalitatea juridică a societăţii comerciale 

Societatea comercială se constituie prin iniţiativa asociaţilor prin 
îndeplinirea formalităţilor prevăzute de lege. Din moment ce s-a constituit 
cu respectarea condiţiilor stabilite de lege, societatea comercială 
dobândeşte personalitate juridică. 

a) Atributele de identificare a societăţii 

Firma societăţii. Pentru identificarea ei în activitatea comercială, 
societatea trebuie să aibă un nume. Acest nume poartă denumirea de 
firmă. 

Potrivit legii, firma este numele sau, după caz, denumirea sub care 
un comerciant îşi exercită comerţul şi sub care se semnează (art. 30 din 
Legea nr. 26/1990). 

Firma trebuie precizată în mod obligatoriu în contractul de societate. 

Sediul societăţii. Acest atribut este menit să situeze societatea în 
spaţiu, în cadrul raporturilor juridice la care participă. Pentru a-l distinge 
mai bine de domiciliul asociaţilor, sediul societăţilor este denumit sediu 
social. 

Potrivit legii, asociaţii sunt obligaţi să arate sediul societăţii în 
contractul de societate. 

Naţionalitatea societăţii. Societatea comercială se identifică şi prin 
naționalitatea sa. 

Noţiunea de naţionalitate nu este folosită în înţelesul ei tehnic, de 
apartenenţă a unui individ la un anumit stat, ci în sensul de statut juridic, 
adică de lege aplicabilă constituirii, funcţionării, dizolvării şi lichidării 
societăţii. Deci, naționalitatea societăţii determină legea aplicabilă 
persoanei juridice. 

Legea nr.31/1990 prevede: "Societăţile comerciale cu sediul în 
România sunt persoane juridice române" (art.1 alin.2). 

Prin urmare, orice societate comercială, dacă şi-a stabilit sediul pe 
teritoriul României, are naţionalitate română şi, în consecinţă, este 
supusă regimului Legii nr. 31/1990. 

b) Voința societăţii comerciale 

Ca persoană juridică, societatea comercială are o voinţă de sine 
stătătoare, care nu se confundă cu voinţele asociaţilor. 

Neavând o existenţă organică, legea atribuie persoanei juridice 
voinţa persoanelor fizice care o compun, în măsura în care acestea 
acţionează pentru realizarea scopului persoanei juridice. Voinţele 
individuale ale asociaţilor, prin manifestarea lor în adunarea generală, 
devin o voinţă colectivă, care constituie voinţa socială, adică voinţa 
societăţii, ca o persoană juridică. 

La baza formării voinţei sociale stă principiul majorităţii în capital. 

c) Capacitatea juridică a societăţii 

Capacitatea juridică a societăţii cuprinde capacitatea de folosinţă şi 
capacitatea de exerciţiu. 

Capacitatea de folosinţă. Societatea comercială are capacitate de 
folosinţă, adică aptitudinea de a avea drepturi şi obligaţii. 

Capacitatea de folosinţă se dobândeşte din ziua înmatriculării 
societăţii în registrul comerţului. 

Capacitatea de folosință a societăţii comerciale este circumscrisă de 
scopul pentru care societatea a fost constituită. Ea este o capacitate de 
folosinţă specializată. Aşa cum prevede art. 34 din Decretul nr. 31/1954, 
"persoana juridică nu poate avea decât acele drepturi care corespund 
scopului ei, stabilit prin lege, actul de înfiinţare sau statut”. 

Specialitatea capacităţii de folosinţă a societăţii este determinată prin 
precizarea obiectului de activitate al societăţii în contractul de societate. 

Capacitatea de exercițiu. Având calitatea de persoană juridică, 
societatea comercială beneficiază şi de capacitate de exerciţiu; ea are 
aptitudinea de a-şi exercita drepturile şi de a-şi asuma obligaţii, 
săvârşind acte juridice. 

Actele juridice prin care societatea dobândeşte drepturi şi îşi asumă 
obligaţii se încheie de către administratorii societăţii cărora li s-a conferit 
puterea de reprezentanţi ai societăţii. 

d) Patrimoniul societăţii 

Patrimoniul societăţii este format din totalitatea drepturilor şi 
obligaţiilor cu caracter patrimonial care aparţin societăţii. 

Intrucât patrimoniul societăţii are drept titular societatea, ca 
persoană juridică, înseamnă că acest patrimoniu are un caracter 
autonom; patrimoniul societăţii este distinct de patrimoniile asociaţilor 
care au constituit societatea. Pentru a evidenția caracterul său autonom, 
patrimoniul societăţii mai este denumit şi patrimoniu social. 

e) Consecințele juridice ale calităţii de persoană juridică a 
societăţii comerciale 

Dreptul societăţii de a participa în nume propriu la raporturile 
juridice. Calitatea de persoană juridică dă dreptul societăţii comerciale 
de a participa în nume propriu la raporturile juridice. 

Ca subiect de drept, societatea va putea să dobândească drepturi şi 
să îşi asume obligaţii săvârşind acte juridice prin organele sale. 

Răspunderea societăţii pentru obligaţiile sociale. Având dreptul 
să participe la raporturile juridice, societatea comercială îşi poate asuma 
anumite obligaţii. Fiind obligaţii ale societăţii (obligaţii sociale), societatea 
va răspunde pentru nerespectarea lor. 

Răspunderea societăţii pentru obligaţiile sale este asigurată graţie 
patrimoniului propriu, asupra căruia creditorii societăţii (creditorii sociali) 
au un drept de gaj general. 

Potrivit Legii nr.31/1990, în cazul societăţii în nume colectiv şi 
societăţii în comandită, obligaţiile sociale sunt garantate cu patrimoniul 
social şi cu răspunderea nelimitată şi solidară a asociatilor, respectiv a 

asociaţilor comanditaţi (art.3). Deci, în aceste cazuri, răspunderea pentru 
nerespectarea obligaţiilor sociale revine nu numai societăţii, ci şi 
asociatilor în nume colectiv şi comanditaţilor. 
Dreptul societăţii de a sta în justiţie ca reclamantă sau pârâtă. 
Ca un efect al personalităţii juridice, societatea are dreptul de a sta 
în justiţie, fie în calitate de reclamanită, fie în calitate de pârâtă. 
Societatea comercială poate acţiona, ca reclamantă, sau poate fi 
acționată, ca pârâtă, prin reprezentanţii săi legali. 


3. Funcționarea societăţilor comerciale 


Societatea comercială funcţionează graţie organelor sale: adunarea 
generală, administratorii şi cenzorii societăţii. 

3.1. Adunarea generală 

Adunarea generală este organul de deliberare şi decizie al societăţii 
comerciale. Ea este formată din totalitatea asociaţilor societăţii. Potrivit 
legii, adunarea generală exprimă voinţa socială, care decide în toate 
problemele esenţiale ale activităţii societăţii, inclusiv numirea celorlalte 
organe ale societăţii (administratorii şi cenzorii societăţii). Adunarea 
generală apare ca organul suprem de conducere a societăţii. 

Legea nr. 31/1990 reglementează adunarea generală, ca atare, 
numai în cazul societăţii pe acţiuni sau în comandită pe acţiuni şi 
societăţii cu răspundere limitată. 

a) Felurile adunării generale 

Adunarea ordinară. Această adunare se întruneşte cel puţin o dată 
pe an, în cel mult 4 luni de la încheierea exerciţiului financiar. Ea se va 
ţine la sediul societăţii şi în localul indicat în convocare. 

Adunarea ordinară poate să discute şi să decidă asupra oricărei 
probleme înscrisă în ordinea de zi. Potrivit legii, adunarea generală este 
obligată să discute, să aprobe sau să modifice situaţia financiară anuală, 
pe baza rapoartelor prezentate de consiliul de administrati, respectiv de 
directorat şi de consiliul de supraveghere, de cenzori sau, după caz, de 
auditorul financiar şi să fixeze dividendul cuvenit asociaţilor (acţionarilor); 
să aleagă şi să revoce membrii consiliului de administraţie, respectiv ai 
consiliului de supraveghere, şi cenzori; să se pronunţe asupra gestiunii 
consiliului de administraţie, respectiv a directoratului; să stabilească 
bugetul de venituri şi cheltuieli şi, după caz, programul de activitate pe 
exerciţiul financiar următor etc. (art.111 din Legea nr.31/1990). 

In societatea pe acţiuni sau în comandită pe acţiuni, pentru 
validitatea  deliberărilor adunării ordinare este necesară prezenţa 
acţionarilor care să reprezinte cel puţin o pătrime din numărul total de 
drepturi de vot; hotărârile se iau cu majoritatea voturilor exprimate, dacă 

în actul constitutiv sau în lege nu se prevăd cerinţe mai ridicate de 
cvorum majoritate (art. 112 din Legea nr. 31/1990). Dacă nu se 
realizează prezenţa cerută sau majoritatea necesară luării hotărârilor, 
adunarea ce se va întruni, după o a doua convocare, poate să 
delibereze asupra aceloraşi probleme indiferent de cvorumul întrunit, 
luând hotărâri cu majoritatea voturilor exprimate. 

In societatea cu răspundere limitată, asupra problemelor obişnuite, 
adunarea decide prin votul reprezentând majoritatea absolută a 
asociaţilor şi a părţilor sociale (art. 192 din Legea nr. 31/1990). 

In cazul societăţii în nume colectiv şi societăţii în comandită simplă, 
hotărârile se iau prin votul asociaţilor care reprezintă majoritatea 
absolută a capitalului social. 

Adunarea extraordinară. Această adunare se întruneşte ori de 
câte ori este nevoie a se lua o hotărâre în probleme care reclamă 
modificarea actelor constitutive ale societăţii. Asemenea probleme sunt: 
prelungirea duratei societăţii; mărirea sau reducerea capitalului social; 
schimbarea obiectului ori a formei societăţii; mutarea sediului; fuziunea 
cu alte societăţi; dizolvarea anticipată a societăţii etc. (art. 113 din Legea 
31/1990). 

Intrucât vizează probleme grave pentru viaţa societăţii, condiţiile de 
cvorum şi majoritate sunt mai riguroase. 

In societatea pe acţiuni sau în comandită pe acţiuni, pentru 
validitatea deliberărilor adunării extraordinare, când actul constitutiv nu 
prevede altfel, este necesară prezenţa acţionarilor deţinând cel puţin o 
pătrime din numărul total de drepturi de vot, iar hotărârile se iau cu 
majoritatea voturilor deţinute de acţionarii prezenţi sau reprezentaţi (ari. 
115 din Legea nr. 31/1990). Dacă aceste condiţii nu sunt îndeplinite, la 
convocările următoare, pentru validitatea deliberării este necesară 
prezenţa acţionarilor reprezentând cel puţin o cincime din numărul total 
de drepturi de vot, hotărârile fiind luate de majoritatea voturilor deţinute 
de acţionarii prezenţi sau reprezentaţi. 

Potrivit dispoziţiilor legale adunarea generală extraordinară poate 
delega consiliului de administraţie sau, după caz, administratorului unic, 
în condiţiile stabilite de actul constitutiv sau de hotărârea adunării 
generale, exerciţiul unora dintre atribuţiile sale (mutarea sediului 
societăţii, schimbarea obiectului de activitate al societăţii, majorarea 
capitalului social, reducerea capitalului social sau reîntregirea lui prin 
emisiunea de noi acţiuni şi conversia acţiunilor dintr-o categorie în 
cealaltă (art. 114 din Legea nr. 31/1990)). 

Cu toate că nu este consacrată de lege, soluţia unanimităţii 
asociaţilor se impune şi în cazul modificărilor aduse actului constitutiv, în 
cazul societăţii în nume colectiv şi societăţii în comandită simplă. 

b) Convocarea adunării generale 

Adunarea generală se convoacă de consiliul de administraţie, 
respectiv de directorat în cazul societăţilor pe acţiuni, de administratori şi 
de către asociaţi. 

Administratorii sunt obligaţi să convoace adunarea generală cel puţin 
o dată pe an sau ori de câte ori este necesară (art. 117 şi 190 din Legea 
nr. 31/1990). Soluţia este aplicabilă oricărei societăţi comerciale, 
indiferent de forma sa. 

Convocarea trebuie adusă la cunoştinţa asociaţilor. Modalitatea de 
încunoştinţare a asociatilor este diferită ţinând seama de forma societăţii, 
în special de numărul asociatilor . 

In cazul societăţilor pe acţiuni sau în comandită pe acţiuni, care au 
un număr mare de acţionari, înştiințarea se face prin publicarea 
convocării în Monitorul Oficial, precum şi într-unul dintre ziarele 
răspândite din localitatea în care se află sediul societăţii sau din cea mai 
apropiată localitate ( art. 117 alin.3 din Legea nr. 31/1990). 

c) Şedinţa adunării generale 

Calitatea de asociat conferă dreptul asociatului de a participa la 
adunarea generală. Acest drept se exercită personal de către fiecare 
asociat. Legea permite şi reprezentarea asociaţilor la adunarea 
generală, dar în condiţii speciale. 

Acţionarii nu vor putea fi reprezentaţi în adunarea generală decât 
prin alţi acţionari, în baza unei procuri speciale, în afară de cazul când 
prin actul constitutiv s-a prevăzut altfel. 

Şedinţa adunării generale se va ţine în ziua, ora şi locul arătate în 
convocare. 

Dreptul de vot este strâns legat de participarea la capitalul social. 

Potrivit legii, orice acţiune achitată dă dreptul la un vot în adunarea 
generală, dacă prin actul constitutiv nu s-a prevăzut altfel (art. 101 din 
Legea nr. 31/1990). 

Exerciţiul dreptului de vot este suspendat pentru acţionarii care nu 
au achitat vărsămintele ajunse la scadenţă. 

In cazul societăţii cu răspundere limitată, dreptul de vot al asociatilor 
se bazează pe acelaşi principiu, ca şi în cazul societăţii pe acţiuni sau în 
comandită pe acţiuni; fiecare parte socială dă dreptul la un vot (art. 193 
din Legea nr. 31/1990). 

Pentru a-şi exercita dreptul de vot în adunarea generală, asociaţii 
trebuie să facă dovada calităţii lor, în condiţiile legii. 

În sfârşit, legea interzice acţionarilor care au calitatea membri ai 
consiliului de administraţie, directoratului sau consiliului de supraveghere 
să voteze, chiar în baza acţiunilor pe care le posedă, descărcarea 
gestiunilor sau o problemă în care persoana sau administraţia lor ar fi în 
discuţie. Ei pot vota însă situaţia financiară anuală dacă nu se poate 
forma majoritatea prevăzută de lege sau de actul constitutiv (art. 126 din 
Legea nr. 31/1990). E 

Hotărârile adunării generale se iau prin vot deschis. In mod 
exceptional, votul secret este obligatoriu pentru alegerea membrilor 
consiliului de administrație, respectiv membrii consiliului de 
supraveghere şi a cenzorilor/auditorilor interni, pentru revocarea lor ş 
pentru luarea hotărârilor referitoare la răspunderea membrilor organelor 
de administrare, de conducere şi de control ale societăţii (art. 130 din 
Legea nr. 31/1990). 

Lucrările adunării trebuie consemnate într-un proces verbal semnat 
de preşedinte şi secretar. 

d) Hotărârile adunării generale 

Hotărârile luate de adunarea generală cu respectarea legii şi actului 
constitutiv sunt obligatorii pentru toţi asociaţii. 

Cu privire la societatea pe acţiuni sau în comandită pe acţiuni, legea 
prevede expres că hotărârile adunării generale sunt obligatorii chiar şi 
pentru acţionarii care nu au luat parte la adunare ori au votat contra 
(art.132 din Legea nr. 31/1990). 

Pentru a fi opozabile terţilor, hotărârile adunării generale trebuie 
publicate în condiţiile legii. 

Hotărârile adunării generale adoptate cu încălcarea legii ori a actelor 
constitutive pot fi anulate pe cale judecătorească. 

In cazul societăţii pe acţiuni sau în comandită pe acţiuni, legea 
prevede că hotărârile adunării generale contrare legii sau actului 
constitutiv pot fi atacate în justiţie de oricare dintre acţionarii care nu au 
luat parte la adunarea generală sau au votat contra şi au cerut să se 
insereze aceasta în procesul verbal al şedinţei (art. 132 alin.2 din Legea 
nr. 31/1990). 

Dispoziţiile prevăzute pentru societăţile pe acţiuni, în ce priveşte 
dreptul de a ataca hotărârile adunărilor generale, se aplică şi societăţilor 
cu răspundere limitată (art. 196 din Legea nr. 31/1990). 

Cererea de anulare a hotărârii adunării generale se poate face în 
termen de 15 zile de la data publicării ei în Monitorul Oficial. 

Odată cu intentarea acţiunii în anulare, reclamantul poate cere 
instanţei suspendarea executării hotărârii atacate (art.133 din Legea 
nr.31/1990). 

3.2. Administratorii societăţii 

Voința socială a oricărei societăţi comerciale exprimată de adunarea 
generală este adusă la îndeplinire prin actele de executare ale 
persoanelor anume învestite, care realizează administrarea societăţii. 

Societatea comercială este administrată de unul sau mai mulţi 
administratori. 

In cazul societăţii pe acţiuni administratorii, dacă sunt mai mulţi, 
formează consiliul de administraţie. 

Prin actul constitutiv se poate stipula că societatea pe acţiuni 
este administrată de un directorat şi de un consiliu de supravegherețari. 
137). 

Consiliul de administraţie poate delega o parte din atribuţii unuia sau 
mai multor directori, numind pe unul din ei director general. 

In societatea în comandită pe acţiuni, administrarea societăţii este 
încredinţată unuia sau mai multor asociaţi comanditaţi (art.188). 

In societatea cu răspundere limitată, administrarea societăţii este 
realizată de unul sau mai mulţi administratori (art.197). 

Din dispoziţiile citate rezultă că o societate comercială, indiferent de 
forma ei juridică, este administrată de un administrator ori de mai mulţi 
administratori. 

In cazul unei pluralităţi de administratori, legea face o distincţie; în 
cazul societăţii în nume colectiv, societăţii în comandită simplă şi 
societăţii cu răspundere limitată, pluralitatea de administratori nu este 
organizată; în cazul societăţii pe acţiuni sau în comandită pe acţiuni, 
pluralitatea de administratori este organizată sub forma unor organe 
colegiale de administrare (consiliul de administraţie şi directorii 
societăţii). In cât priveşte societatea pe acţiuni, administrarea şi 
conducerea societăţii se poate realiza, la alegerea asociaţilor, prin 
consiliul de administraţie şi directorii societăţii (sistemul unitar) sau prin 
directorat şi consiliul de supraveghere ( sistemul dualist). 

In cele ce urmează, vom examina, mai întâi, aspectele generale 
privitoare la administrarea societăţii prin administratori indiferent că este 
singur sau sunt mai mulţi şi formează un consiliu de administraţie, iar 
administrarea societăţii pe acţiuni în sistem unitar sau dualist va fi 
examinată în cadrul secţiunii consacrate acestei forme de societate. 

a) Statutul administratorilor 

In calitate de administrator este numită, în mod obişnuit, o persoană 
fizică. S-a admis posibilitatea ca funcţia de administrator să fie 
îndeplinită şi de o persoană juridică. 

Având în vedere rolul care revine administratorului în gestiunea 
societăţii, persoana care este desemnată în această calitate trebuie să 
îndeplinească condiţiile cerute de lege 

Intrucât administratorul încheie acte juridice pentru realizarea 
scopului societăţii, persoana fizică desemnată ca administrator trebuie 
să aibă capacitate de exerciţiu deplină. 

Persoana desemnată ca administrator trebuie să aibă o moralitate 
neştirbită. Calitatea de administrator nu poate fi îndeplinită de o 
persoană care a fost condamnată pentru gestiune frauduloasă, abuz de 
încredere, fals, uz de fals, înşelăciune, delapidare, mărturie mincinoasă, 
dare sau luare de mită, precum şi pentru alte infracţiuni pedepsite de 
legea societăţilor comerciale. 

Administratorul poate avea calitatea de asociat ori poate fi neasociat. 

Administratorii sunt desemnaţi la constituirea societăţii sau, ulterior, 
de către adunarea generală. 

In scopul cunoaşterii de către terţi a persoanelor care administrează 
şi reprezintă societatea, legea instituie anumite formalităţi de publicitate. 

Activitatea  administratorului este, în principiu, o activitate 
remunerată. Organul competent să decidă asupra remunerării 
administratorilor este adunarea asociatilor. 

Art.72 din Legea nr.31/1990 dispune: "Obligaţiile şi răspunderea 
administratorilor sunt reglementate de dispoziţiile referitoare la mandat şi 
cele special prevăzute în această lege”. 

Reglementarea mandatului administratorului este contractuală şi 
legală. Această dublă natură — contractuală şi legală — a obligaţiilor şi 
răspunderii defineşte funcţia de administrator al societăţii comerciale şi, 
în acelaşi timp, o deosebeşte de alte funcţii juridice. 

Administratorul societăţii poate face toate operaţiile cerute pentru 
aducerea la îndeplinire a obiectului societăţii, afară de restricţiile arătate 
în actul constitutiv  (art.70). În condițiile prevăzute de lege, 
administratorul este îndreptăţit să reprezinte societatea în raporturile 
juridice ale societăţii (art.7 şi art.8). 

Administratorul este în drept să încheie actele de administrare şi 
actele de dispoziţie pe care le impune gestiunea societăţii. 

In privinţa actelor de dispoziţie de o anumită gravitate, legea 
cuprinde dispoziţii speciale (art.44). 

Puterea de a reprezenta societatea este distinctă de puterea de 
administrare a societăţii. Puterea de reprezentare există numai dacă ea 
a fost conferită administratorului. Excepţional, în cazul societăţilor în 
nume colectiv, în comandită simplă şi cu răspundere limitată, dreptul de 

a reprezenta societatea aparţine fiecărui administrator, afară de 
stipulaţie contrară în actul constitutiv. 

Funcţia de administrator al societăţii încetează prin: revocare, 
renunţarea administratorului, moartea, incapacitatea administratorului. 

Revocarea este de competenţa adunării generale, în condiţiile legii. 

Intrucât calitatea de administrator are caracter intuitu personae, 
revocarea administratorilor este o revocare ad nutum, adică revocarea 
poate interveni oricând şi independent de vreo culpă contractuală a 
administratorului. 

Administratorul revocat se poate plânge instanţei judecătoreşti, dar 
instanţa nu poate să îl reintegreze în funcţie, chiar dacă ar constata că 
revocarea este fără o justă cauză. Acţiunea administratorului nu poate fi 
decât o acţiune în daune. Dacă se constată că revocarea este fără o 
justă cauză, ea dă naştere unei răspunderi. 

b) Răspunderea administratorilor 

Administratorii răspund faţă de societate pentru nerespectarea 
obligaţiilor izvorâte din contractul de mandat. Această răspundere este o 
răspundere civilă contractuală. 

Administratorii răspund şi pentru nerespectarea obligaţiilor prevăzute 
în sarcina lor de legea privind societăţile comerciale. Intrucât 
nerespectarea unei obligaţii legale poate fi o faptă ilicită civilă (delict civil) 
ori o infracţiune, răspunderea administratorilor va fi, după caz, o 
răspundere civilă delictuală sau o răspundere penală. 

Răspunderea civilă a administratorilor este supusă dispoziţiilor Legii 
nr.31/1990 şi principiilor generale ale răspunderii civile. 

Administratorii răspund faţă de societate pentru nerespectarea 
obligaţiilor care le-au revenit în baza mandatului încredinţat. 

In cazul pluralităţii de administratori, fără a distinge după forma 
juridică a societății, legea prevede răspunderea solidară a 
administratorilor pentru nerespectarea unor obligaţii (art.73). 

In afară de răspunderea obişnuită pentru faptele proprii, 
administratorii răspund, în anumite cazuri, şi pentru faptele prejudiciabile 
ale altor persoane. Potrivit art.144? alin.2 din Legea nr.31/1990 
administratorii răspund faţă de societate pentru actele îndeplinite de 
directori sau de personalul încadrat, când dauna nu s-ar fi produs dacă 
ei ar fi exercitat supravegherea impusă de îndatoririle funcţiei lor. 

Administratorii societăţii sunt solidar răspunzători cu predecesorii lor 
imediaţi, dacă, având cunoştinţă de neregularităţile săvârşite de aceştia, 
nu le denunţă cenzorilor (art.144? alin.4 din Legea nr.31/1990). 

Răspunderea administratorilor faţă de societate pentru prejudiciile 
suferite de aceasta se angajează în condiţiile dreptului comun al 
răspunderii civile. 

Cu privire la exonerarea de răspundere a administratorului sunt 
aplicabile regulile generale ale dreptului comun (art.1083 C.civ.). Legea 
nr.831/1990 cuprinde însă anumite dispoziţii specifice pluralităţii 
administratorilor. 

Cu referire la consiliul de administraţie, art.148 alin.5 din lege 
prevede că răspunderea pentru actele săvârşite sau pentru omisiuni nu 
priveşte şi pe administratorii care au făcut să se constate, în registrul 
deciziilor consiliului, împotrivirea lor şi au înștiințat despre aceasta pe 
cenzori sau auditorii interni şi auditorul financiar. 

Principiul avut în vedere în cazul analizat este deopotrivă aplicabil şi 
în cazul în care administratorul a absentat de la şedinţa consiliului de 
administraţie care a luat decizia păgubitoare. 

In concepţia legii, acţiunea în răspundere împotriva administratorilor 
este o acţiune socială; ea aparţine societăţii, iar nu asociatilor. 

In mod excepţional, acţiunea în răspundere poate fi introdusă şi de 
acţionarii soccietăţii. 

Potrivit Legii nr. 31/1990, unele fapte săvârşite de administratorii 
societăţii sunt incriminate şi pedepsite ca infracţiuni. In Titlul VIII al legii 
(art. 271-282) sunt prevăzute infracțiunile, precum şi sancţiunile 
corespunzătoare. 

3.3. Controlul gestiunii societăţii comerciale 

Buna funcţionare a unei societăţi comerciale implică necesitatea 
asigurării unui control asupra actelor şi operaţiunilor administratorilor. Un 
atare control se exercită în mod diferit. 

In societăţile de persoane, care, în general, au un număr mic de 
asociaţi şi se bazează pe încredere între asociaţi, controlul se exercită 
de toţi asociaţii, cu excepţia celor care au calitatea de administrator. 

In societăţile de capitaluri şi societatea cu răspundere limitată, 
datorită complexităţii lor, controlul privind gestiunea societăţii este 
încredinţat unor persoane anume învestite, care sunt auditorii financiari 
şi cenzorii societăţii. 

Situaţiile financiare ale societăţilor comerciale, care intră sub 
incidenţa reglementărilor contabile armonizate cu directivele europene şi 
standardele internaţionale de contabilitate, vor fi auditate de către 
auditori financiari, persoane fizice sau persoane juridice, în condiţiile 
prevăzute de lege. 

Societăţile comerciale ale căror situaţii financiare anuale sunt 
supuse, potrivit legii, auditului financiar vor organiza auditul intern potrivit 
normelor elaborate de Camera Auditorilor Financiari din România. 

In cazul societăţilor comerciale ale căror situaţii financiare anuale nu 
sunt supuse, potrivit legii, auditului financiar, adunarea generală ordinară 
a acţionarilor va hotărî contactarea auditului financiar sau numirea 
cenzorilor după caz. 

Societatea pe acţiuni sau în comandită pe acţiuni va avea tre 
cenzori şi tot atâţia supleanţi, dacă în actul constitutiv nu se prevede un 
număr mai mare. În toate cazurile însă, numărul cenzorilor trebuie să fie 
impar (art. 159 şi art. 187 din Legea nr. 31/1990). 

In privinţa societăţii cu răspundere limitată, ale căror situaţii 
financiare anuale nu sunt supuse obligaţiei legale de auditare poate 
avea unul sau mai mulţi cenzori. Dacă numărul asociaţilor trece de 
cincisprezece, numirea cenzorilor este obligatorie (art. 199 din Legea nr. 
31/1990). 

Regulile privind desemnarea cenzorilor, drepturile, obligaţiile şi 
răspunderile acestora sunt reglementate unitar prin lege. 

Cenzorii societăţii sunt desemnaţi în mod diferit. In societatea pe 
acţiuni sau în comandită pe acţiuni, cenzorii sunt stabiliţi prin actele 
constitutive, care trebuie să prevadă datele de identificare ale cenzorilor 
(art. 8 din Legea nr.31/1990). Ulterior, cenzorii sunt aleşi de către 
adunarea generală ordinară (art. 111 din Legea nr. 31/1990). 

In societatea cu răspundere limitată, cenzorii se aleg de adunarea 
asociatilor (art. 199 din Legea nr. 31/1990). 

In toate cazurile, durata mandatului cenzorilor este de trei ani, 
putând fi realeşi. 

Legea cere ca unul dintre cenzori să fie contabil autorizat sau expert 
contabil. 

Cenzorii pot fi acţionari, cu excepţia cenzorului expert contabil sau 
contabil autorizat, care poate fi un terţ ce exercită profesia individual ori 
în forme asociative reglementate de lege. 

Cenzorii îşi pot îndeplini mandatul lor privind controlul gestiunii 
societăţii graţie drepturilor şi obligaţiilor prevăzute de lege. 

Drepturile cenzorilor sunt menite să asigure informarea cenzorilor 
privind activitatea societăţii. 

Cenzorii au dreptul să participe la adunările administratorilor, fără să 
aibă drept de vot. Ei au dreptul să obţină în fiecare lună de la 
administratori o situaţie despre mersul operaţiunilor comerciale. 

Cenzorii sunt obligaţi să supravegheze gestiunea societăţii, să 
verifice situaţia financiară anuală dacă este legal întocmită şi în 

concordanţă cu registrele. Ei trebuie să verifice dacă registrele sunt 
regulat ţinute şi dacă evaluarea patrimoniului societăţii s-a făcut potrivit 
regulilor stabilite pentru întocmirea bilanţului. 

Cenzorii vor întocmi împreună raportul privind situaţia financiară 
anuală destinată adunării generale. Tot împreună vor delibera şi asupra 
propunerilor asupra repartizării beneficiilor. 

Pentru celelalte obligaţii impuse de lege, cenzorii vor putea lucra 
separat. 

Potrivit legii, cenzorii vor trece într-un registru special deliberările lor, 
precum şi constatările făcute în timpul exercitării mandatului lor (art. 165 
din Legea nr. 31/1990). 

Obligaţiile şi răspunderea cenzorilor sunt guvernate de regulile 
mandatului şi de dispoziţiile legii societăţilor comerciale (art. 166 din 
Legea nr. 31/1990). 


4. Modificarea societăţilor comerciale 


În anumite cazuri, condiţiile economice pot determina necesitatea 
modificării societăţii comerciale constituită potrivit legii, pentru a fi 
adaptată noilor cerinţe. Asociaţii pot fi interesaţi în mărirea sau 
reducerea capitalului social, schimbarea obiectului societăţii sau formei 
juridice a societăţii, prelungirea duratei societăţii, etc. 

Intrucât elementele care reclamă schimbarea au fost stabilite prin 
actul constitutiv al societăţii, modificarea societăţii impune modificarea 
actului constitutiv. 

4.1. Condiţiile generale ale modificării actului constitutiv 

Actul constitutiv se poate modifica în condiţiile stabilite de art. 204 
din Legea nr. 31/1990. 

a) Actul de modificare a actului constitutiv 

Actul constitutiv poate fi modificat prin hotărârea adunării 
generale,adoptată în condiţiile legii sau prin hotărârea judecătorească. 

Actul constitutiv se poate modifica prin hotărârea adunării generale 
extraordinare. 

In cazul retragerii din societate ori a excluderii asociatului din 
societate, prin hotărârea judecătorească privind retragerea ori 
excluderea asociatului, instanţa va modifica actul constitutiv al societăţii 
cu privire la participarea la capitalul social a celorlalţi asociaţi. 

b) Forma actului de modificare a actului constitutiv 

Actul modificator trebuie să îmbrace forma scrisă. Este obligatorie 
forma autentică când modificarea priveşte: majorarea capitalului social 
prin subscrierea ca aport în natură a unui teren; modificarea formei 

societăţii într-o societate în nume colectiv sau societate în comandită 
simplă; majorarea capitalului social prin subscripţie publică. 

c) Inregistrarea şi publicarea actului modificator 

potrivit legii, administratorii, respectiv directoratul va depune la 
registrul comerțului, în termen de 15 zile, actul modificator şi textul 
complet al actului constitutiv actualizat cu toate modificările. 

Ca orice înregistrare în registrul comerţului, modificarea actului 
constitutiv este supusă controlului de legalitate, care se exercită de 
judecătorul delegat. 

După efectuarea menţiunii în registrul comerţului a modificării actului 
constitutiv, actul modificator se transmite, din oficiu, Monitorului Oficial al 
României spre publicare, pe cheltuiala societăţii. 

Prin modificarea actului constitutiv pot fi afectate interesele 
creditorilor societăţii. De aceea, hotărârea adunării asociaţilor sau a 
organelor statutare, după caz, privind modificarea actului constitutiv 
poate fi atacată cu opoziţie de către creditorii sociali şi de către orice 
persoană prejudiciată. 

Modificarea actului constitutiv poate afecta interesele asociaţiilor. De 
aceea, legea recunoaşte asociaţilor dreptul de a se retrage din societate. 

4.2. Mărirea capitalului social 

Anumite nevoi ale societăţii comerciale pot impune necesitatea 
măririi capitalului social al acesteia. Aceste nevoi pot consta în dorinţa 
asociaţilor de a dezvolta activitatea societăţii sau de a înlătura unele 
dificultăţi financiare. 

Mărirea capitalului social se realizează în condiţiile art.210 din Legea 
nr. 31/1990. 

In mod obişnuit, mărirea capitalului social se realizează prin noi 
aporturi. Potrivit art. 210 din Legea nr. 31/1990, capitalul social se poate 
mări prin emisiunea de acţiuni noi sau prin majorarea valorii nominale a 
acţiunilor existente în schimbul unor noi aporturi în numerar şi/sau în 
natură. 

Acţiunile emise de societate pentru mărirea capitalului social vor fi 
oferite spre subscriere în primul rând acţionarilor societăţii, proporţional 
cu numărul acţiunilor pe care le posedă. 

Dacă a expirat termenul de exercitare a dreptului de preferinţă, 
acţiunile vor putea fi subscrise public. 

Adunarea generală va putea, pentru motive temeinice, să ridice 
acţionarilor dreptul de subscriere a noilor acţiuni, în total sau în parte. 

Dreptul de preferinţă încetează dacă noile acţiuni reprezintă aporturi 
în natură. 


_67- 


Dacă majorarea capitalului social al societăţii se face prin ofertă 
publică de valori mobiliare, trebuie respectată Legea nr. 297/2004. 

Trebuie arătat că în cazul măririi capitalului social prin majorarea 
valorii nominale a acţiunilor, hotărârea adunării generale trebuie luată cu 
votul tuturor acţionarilor, afară de când se realizează prin încorporarea 
rezervelor, beneficiilor sau primelor de emisiune (art. 210 alin.4 din 
Legea nr. 31/1990). 

In sfârşit, în toate cazurile, hotărârea adunării generale privind 
mărirea capitalului social are efect numai în măsura în care a fost adusă 
la îndeplinire în termen de un an de la data ei ( art. 219 din Legea nr. 
31/1990). 

Capitalul social al unei societăţi comerciale poate fi mărit şi pe alte 
căi decât prin noi aporturi. 

Acţiunile noi pot fi liberate prin încorporarea rezervelor, cu excepţia 
rezervelor legale (ari. 210 alin.2 din Legea nr. 31/1990). 

Rezervele constau în anumite sume de bani prelevate din profitul 
societăţii şi au destinațiile prevăzute de lege. 

Acţiunile noi ale societăţii pot fi liberate şi prin încorporarea profitului 
sau a primelor de emisiune (art. 210 alin.2 din Legea nr. 31/1990). 

Acţiunile noi pot fi liberate prin compensarea unor creanţe lichide şi 
exigibile asupra societăţii cu acţiuni ale acesteia. 

4.3. Reducerea capitalului social 

In anumite cazuri, datorită unei activităţi deficitare a societăţii sau a 
unei conjuncturi nefavorabile, se poate ajunge la pierderea unei părţi din 
activul net al patrimoniului societăţii sub limita capitalului social. Intr-un 
asemenea caz, capitalul social va trebui reîntregit ori redus, deoarece 
altfel nu se poate face vreo repartizare sau distribuire de beneficii (art.69 
din Legea nr. 31/1990). 

In alte cazuri, capitalul social avut în vedere la constituirea societăţii 
se poate dovedi prea mare față de nevoile activităţii societăţii. Intr-o 
asemenea situaţie, pentru a asigura echilibrul între activul şi pasivul 
patrimoniului societăţii, asociaţii pot reduce capitalul social al societăţii. 

Dacă reducerea activului net este determinată de pierderi ale 
capitalului social, reducerea capitalului social se poate realiza, potrivit 
art. 207 alin.1 din Legea nr. 31/1990, prin: micşorarea numărului de 
actiuni sau de părți sociale; reducerea valorii nominale a acţiunilor sau a 
părților sociale; dobândirea propriilor acţiuni urmată de anularea lor. 

Potrivit art. 207 alin.2 din Legea nr. 31/1990, dacă reducerea 
capitalului social nu este determinată de pierderi, capitalul social se 
poate reduce prin: scutirea totală sau parţială a asociatilor de 
vărsămintele datorate; restituirea de către asociaţi a unei cote părţi din 

aportul, proporțională cu reducerea capitalului social şi calculată egal 
pentru fiecare acțiune sau parte socială; alte procedee prevăzute de 
lege. 

Reducerea capitalului social se poate realiza în condiţiile art. 204 din 
Legea nr.31/1990. 

Hotărârea privind reducerea capitalului social trebuie să respecte 
plafonul minim al capitalului social, atunci când legea fixează un 
asemenea plafon, să arate motivele pentru care se face reducerea şi 
procedeul ce va fi utilizat pentru efectuarea ei. 

Reducerea capitalului social va putea fi realizată numai după 
trecerea a două luni de la data publicării hotărârii adunării asociaţilor în 
Monitorul Oficial al României (art.208 din Legea nr.31/1990). 

4.4. Prelungirea duratei societăţii 

Societatea comercială va avea durata de existenţă stabilită de 
asociaţi prin actul constitutiv. La expirarea acestei durate, societatea 
comercială se dizolvă. 

Constatând că societatea desfăşoară o activitate profitabilă, asociaţii 
pot fi interesaţi în prelungirea duratei prevăzută de actul constitutiv. 
Acest lucru este posibil prin modificarea actului constitutiv, în sensul 
stabilirii altei durate sau a unei durate nedeterminate. 

Prelungirea duratei societăţii trebuie realizată înainte de expirarea 
duratei prevăzute în actul constitutiv. 

Prelungirea duratei societăţii se realizează prin modificarea actului 
constitutiv în condiţiile art.204 din Legea nr.31/1990. 

Prin prelungirea duratei societăţii, în condiţiile legii, se asigură 
continuarea existenţei societăţii şi după expirarea duratei prevăzute în 
actul constitutiv. 

4.5. Fuziunea şi divizarea societăţilor comerciale 

Fuziunea şi divizarea sunt procedee tehnico-—juridice prin care se 
realizează restructurarea societăţilor comerciale. 

Fuziunea este operaţiunea prin care: 

a) una sau mai multe societăţi sunt dizolvate fără a intra în 
lichidare şi transferă totalitatea patrimoniului lor unei alte 
societăţi, în schimbul repartizării către acţionarii societăţii sau 
societăţilor absorbite de acţiuni la societatea absorbantă şi, 
eventual, al unei plăţi în numerar de maximum 10% din 
valoarea nominală a acţiunilor astfel repartizate; sau 

b) mai multe societăţi sunt dizolvate fără a intra în lichidare şi 
transferă totalitatea patrimoniului lor unei societăţi pe care o 
constituie, în schimbul repartizării de acţiuni la societatea nou 

constituită şi, eventual al unei plăţi în numerar de maximum 
10% din valoarea nominală a acţiunilor astfel repartizate. 

Divizarea este o operaţiune prin care: 

a) O societate, după ce este dizolvată, fără a intra în lichidare, 
transferă mai multor societăţi totalitatea patrimoniului său, în schimbul 
repartizării către acţionarii societăţii divizate de acţiuni la societăţile 
beneficiare şi, eventual, al unei plăţi în numerar de maximum 10% din 
valoarea nominală a acţiunilor astfel repartizate; 

b) O societate, după ce este dizolvată, fără a intra în lichidare, 
transferă totalitatea patrimoniului său mai multor societăţi nou constituite, 
în schimbul repartizării către acţionarii societăţii divizate de acţiuni la 
societăţile nou constituite şi, eventual, al unei plăţi în numerar de 
maximum 10% din valoarea nominală a acţiunilor astfel repartizate. 

Divizarea poate avea loc şi prin transferul simultan al patrimoniului 
societăţii divizate către una sau mai multe societăţi existente şi una sau 
mai multe societăţi nou constituite (art.238 din Legea nr.31/1990). 

In procesul fuziunii sau divizării pot fi implicate numai societăţile 
comerciale. Acestea pot avea aceeaşi formă juridică sau forme diferite. 

Potrivit art.239 din Legea nr.31/1990, fuziunea sau divizarea se 
hotărăşte de fiecare societate participantă, în condiţiile stabilite pentru 
modificarea actului constitutiv al societăţii. Aceasta înseamnă că fiecare 
societate în parte trebuie să îndeplinească cerinţele prevăzute de art.204 
din Legea nr.31/1990. 

In cazul în care prin fuziune sau divizare se constituie o nouă 
societate comercială, trebuie îndeplinite şi cerinţele prevăzute de lege 
pentru forma de societate convenită (art.239 alin.3 din Legea 
nr.831/1990). 

Realizarea fuziunii sau divizării implică anumite operaţiuni, care 
trebuie îndeplinite în condiţiile stabilite de lege. 

In baza adunării generale a asociaţilor a fiecăreia dintre societăţile 
care participă la fuziune sau divizare, administratorii, respectiv membrii 
directoratului sunt împuterniciţi să întocmească un proiect de fuziune sau 
divizare. 

Proiectul de fuziune sau divizare trebuie să cuprindă: forma, 
denumirea şi sediul social al societăţilor participante la operaţiune; 
condiţiile alocării de acţiuni la societatea absorbantă sau la societăţile 
beneficiare; data la care acţiunile sau părţile sociale dau deţinătorilor 
dreptul de a participa la beneficii şi orice condiţii speciale care afectează 
acest drept; rata de schimb a acţiunilor sau părţilor sociale şi cuantumul 
eventualelor plăţi în numerar; cuantumul primei de fuziune sau divizare; 
drepturile conferite de către societatea absorbantă sau beneficiară 

deţinătorilor de acţiuni care conferă drepturi speciale; orice avantaj 
special acordat experţilor; data la care au fost aprobate situaţiile 
financiare ale societăţilor participante şi data la care tranzacţiile societăţii 
absorbite sau dizolvate sunt considerate, din punct de vedere contabil, 
ca aparţinând uneia dintre societăţile participante. 

In plus, în cazul divizării, planul trebuie să cuprindă descrierea şi 
repartizarea exactă a activelor şi pasivelor care urmează a fi transferate 
fiecăreia dintre societăţile beneficiare, precum şi repartizarea către 
acţionarii sau asociaţii societăţii divizate de acţiuni, respectiv părţi 
sociale, la societăţile beneficiare şi criteriile pe baza cărora se face 
repartizarea. 

Proiectul de fuziune sau divizare, semnat de reprezentanţii 
societăţilor participante la operaţiune, se depune la oficiul registrului 
comerţului la care este înmatriculată fiecare societate. 

Intrucât prin fuziune sau divizare pot fi afectate interesele creditorilor 
societăţilor participante la operaţiune, legea recunoaşte dreptul acestora 
de a face opoziţie. Beneficiază de acest drept oricare creditor al 
societăţii care fuzionează sau se divide, având o creanţă anterioară 
publicării proiectului de fuziune sau divizare. 

Pentru a putea hotărî în adunarea generală asupra fuziunii sau 
divizării, asociaţii trebuie să fie informaţi asupra condiţiilor şi 
consecinţelor operaţiunii. In acest scop, administratorii societăţilor care 
participă la fuziune sau divizare au obligaţia să pună la dispoziţia 
asociatilor documentelor operaţiunii. 

Hotărârea privind fuziunea sau divizarea este luată, pe baza 
proiectului de fuziune sau de divizare, de către adunarea generală a 
fiecăreia dintre societăţile participante la operaţiune. 

Hotărârea trebuie luată în termen de cel mult două luni de la 
expirarea termenului stabilit de lege pentru exercitarea opoziţiei sau, 
după caz, de la data la care hotărârea judecătorească a devenit 
irevocabilă. 

Condiţiile de cvorum şi majoritate pentru adoptarea hotărârii privind 
fuziunea sau divizarea sunt cele prevăzute de lege pentru adunarea 
generală extraordinară. 

In mod excepţional, hotărârea se ia cu unanimitate de voturi, în cazul 
când fuziunea sau divizarea are ca efect mărirea obligaţiilor asociatilor 
uneia dintre societăţile participante la operaţiune. 

Prin fuziunea sau divizarea societăţilor comerciale se produc 
anumite efecte. 

Fuziunea sau divizarea are ca principal efect dizolvarea, fără 
lichidare, a societăţii care îşi încetează existenţa şi transmiterea 

universală sau cu titlu universal a patrimoniului său către societatea sau 
societăţile beneficiare (existente sau care iau fiinţă). 

In schimbul patrimoniului primit, societatea sau societățile 
beneficiare vor primi acţiuni sau părți sociale ale lor către asociaţii 
societății care îşi încetează existența. 

In cazul fuziunii prin absorbție, societatea absorbantă dobândeşte 
drepturile şi este ţinută de obligaţiile societăţii absorbite; în cazul fuziunii 
prin contopire, drepturile şi obligaţiile societăţilor, care îşi încetează 
existenţa, vor trece asupra noii societăţi care a luat fiinţă (art.250 din 
Legea nr.31/1990). 

In cazul divizării, societăţile care dobândesc bunuri ca efect al 
divizării răspund faţă de creditori pentru obligaţiile societăţii care şi-a 
încetat existenţa prin divizare, proporţional cu valoarea bunurilor 
dobândite, afară de cazul când prin actul de divizare s-au stabilit alte 
proporţii. In cazul când nu se poate stabili societatea răspunzătoare 
pentru o anumită obligaţie, societăţile care au dobândit bunul prin 
divizare vor răspunde solidar. 

Dispoziţiile legale privind divizarea se aplică şi în cazul desprinderii 
unei părţi din patrimoniul unei societăţi şi transmiterii ei către una sau 
mai multe societăţi existente sau care iau astfel fiinţă. 

4.6. Schimbarea formei societăţii comerciale 

In cursul existenţei unei societăţi comerciale, anumite interese ale 
asociaţilor pot determina necesitatea schimbării formei juridice a 
societăţii; de exemplu, din societatea cu răspundere limitată în societate 
pe acţiuni. 

Schimbarea formei juridice a societăţii se realizează în condiţiile 
stabilite de lege pentru modificarea actului constitutiv al societăţii. 

Pentru realizarea operaţiunii trebuie îndeplinite şi condiţiile prevăzute 
de lege pentru forma de societate pe care o va lua societatea existentă 
(capital social, număr minim de asociaţi etc.). 

Prin această modificare a actului constitutiv se schimbă forma 
juridică a societăţii fără a-i afecta personalitatea juridică. Societatea 
iniţială îşi continuă existenţa, dar într-un cadru juridic nou. In acest sens, 
art. 205 din Legea nr.31/1990 prevede că schimbarea formei societăţii 
nu atrage crearea unei persoane juridice noi. 


5. Dizolvarea şi lichidarea societăţilor comerciale 


Încetarea existenţei societăţii comerciale impune parcurgerea a două 
faze: dizolvarea societăţii şi lichidarea societăţii. 

Faza dizolvării societăţii cuprinde anumite operaţii care declanşează 
şi pregătesc încetarea existenței societății. In această fază, 

personalitatea juridică nu este afectată, însă dizolvarea pune capăt 
activităţii normale a societăţii. 

Faza lichidării societăţii cuprinde acele operaţii de lichidare a 
patrimoniului societăţii, plata creditorilor şi împărţirea soldului între 
asociaţi. |n această fază, societatea continuă să îşi păstreze 
personalitatea juridică, dar ea este subordonată cerinţelor lichidării. 

Cele două faze sunt distincte şi în consecinţă ele trebuie parcurse în 
mod succesiv, cu respectarea dispoziţiilor prevăzute de lege pentru 
fiecare. Aceasta înseamnă că numai după parcurgerea fazei dizolvării se 
poate trece la faza lichidării. Excepţional, în societăţile în nume colectiv, 
în comandită simplă şi cu răspundere limitată, asociaţii pot hotărî, odată 
cu dizolvarea, şi modul de lichidare a societăţii. 

O atare hotărâre poate fi luată numai dacă asociaţii sunt de acord cu 
privire la repartizarea şi lichidarea patrimoniului societăţii, şi când 
asigură stingerea pasivului sau regularizarea lui în acord cu creditorii. 

5.1. Dizolvarea societăţilor comerciale 

Cauzele generale de dizolvare a societăţilor comerciale sunt 
prevăzute de ari. 227 din Legea nr. 31/1990. 

Trecerea timpului stabilit pentru durata societăţii. De vreme ce 
însuşi actul constitutiv stabileşte durata existenţei societăţii, înseamnă că 
la expirarea termenului contractual, societatea se dizolvă. In acest caz, 
dizolvarea societăţii operează în temeiul legii, fără a fi necesară vreo 
formalitate. 

Ca o măsură preventivă, art. 227 alin. 2 din Legea nr. 31/1990, 
dispune că asociaţii trebuie consultaţi cu cel puţin 3 luni înainte de 
expirarea duratei societăţii cu privire la eventuala prelungire a acesteia. 
Dacă administratorii societății sau  directoratul nu organizează 
consultarea, la cererea oricărui asociat, tribunalul va putea dispune prin 
încheiere efectuarea consultării. Neefectuarea consultării nu împiedică 
dizolvarea societăţii la expirarea duratei prevăzute în actul constitutiv. 

Imposibilitatea realizării obiectului de activitate sau realizarea 
acestuia. Dacă obiectul de activitate nu se poate realiza, societatea se 
dizolvă. Dacă obiectul societăţii s-a realizat, şi deci scopul asociaţilor a 
fost atins, societatea se dizolvă (de exemplu, obiectul societăţii a fost 
construirea unei şosele, care s-a realizat). 

Imposibilitatea realizării obiectului societăţii şi realizarea obiectului 
sunt chestiuni de fapt, care trebuie dovedite, pentru a justifica dizolvarea 
societăţii. 

Declararea nulităţii societăţii. Nerespectarea cerinţelor legale 
privind constituirea societăţii, atrage nulitatea societăţii. Pe data la care 
hotărârea judecătorească de declarare a nulităţii a devenit irevocabilă, 

societatea încetează fără efect retroactiv şi intră în lichidare. O atare 
încetare a existenţei societăţii echivalează cu dizolvarea societăţii. 

Hotărârea adunării asociaţilor. Intrucât constituirea societăţii 
comerciale se bazează pe voinţa asociaţilor, manifestată prin actul 
constitutiv, asociaţii pot decide şi dizolvarea societăţii. Voința asociatilor 
privind dizolvarea societăţii se manifestă în cadrul adunării asociaţilor. 

Hotărârea tribunalului. Dizolvarea societății prin hotărârea 
tribunalului are loc atunci când dizolvarea nu se poate realiza prin 
hotărârea adunării generale. 

Potrivit legii, tribunalul poate hotărî dizolvarea societății pentru 
"motive temeinice". Un asemenea motiv îl reprezintă neînțelegerile grave 
dintre asociaţi, care împiedică funcţionarea societății. 

Falimentul societății. Dacă societatea face obiectul procedurii 
insolvenţei, patrimoniul societății este lichidat, în vederea satisfacerii 
creanţelor creditorilor, şi, în consecință, societatea se dizolvă. 

Art. 237 din Legea nr. 31/1990 prevede anumite cazuri de dizolvare- 
sancţiune: 

a) societatea nu mai are organe statutare sau acestea nu se mai 
pot întruni; 

b) societatea nu a depus în cel mult 6 luni situaţia financiară anuală 
sau alte acte care, potrivit legii, se depun la oficiul registrului comerțului; 

c) societatea şi-a încetat activitatea sau nu are sediu cunoscut ori 
asociaţii au dispărut sau nu au domiciliul ori reşedinţă cunoscută; 

d) societatea nu şi-a completat capitalul social în condiţiile legii. 

Inactivitatea temporară nu duce la dizolvarea societăţii. Ea trebuie 
însă anunţată organului fiscal şi înscrisă în registrul comerţului. Durata 
inactivităţii nu poate depăşi trei ani (art.237 alin.2 din Legea nr.31/1990). 

b) Căile dizolvării societăţii comerciale 

Dizolvarea societăţii comerciale se realizează pe trei căi: de drept, 
prin voinţa asociaţilor şi pe cale judecătorească. 

Fiecare dintre aceste căi de dizolvare impune respectarea unor 
condiţii prevăzute de lege. a; 

Dizolvarea de drept a societăţii. In cazul dizolvării de drept a 
societății, dizolvarea se produce de plin drept (ope legis), dacă ipoteza 
legii este satisfăcută. In consecință, pentru dizolvarea societății nu este 
necesară îndeplinirea nici unei formalități. 

Legea nr. 31/1990 reglementează dizolvarea de drept a societăţii în 
cazul expirării termenului stabilit pentru durata societății. 

Din moment ce asociații au stabilit, prin actul constitutiv, durata 
societății, iar termenul fixat a expirat, societatea se dizolvă, de plin 
drept, la data expirării termenului. 

Întrucât dizolvarea se produce de drept, nu este necesară nici o 
manifestare de voinţă a asociaţilor şi nici o formalitate de publicitate. 

Dizolvarea societății prin voința asociațiilor. Societatea 
comercială se poate dizolva prin voința asociatilor, manifestată în cadrul 
adunării generale. 

Pentru dizolvarea societății prin voința asociaţilor trebuie respectate 
conditiile stabilite de lege pentru modificarea actului constitutiv. 

Actul care constată hotărârea adunării generale privind dizolvarea, în 
forma cerută de lege, se depune la oficiul registrului comerțului, pentru a 
se menţiona în registru, după care se transmite, din oficiu, Monitorului 
Oficial, spre publicare. 

Pentru a proteja pe asociaţi, legea permite revenirea supra hotărârii 
privind dizolvarea societăţii. 

Dizolvarea societății pe cale judecătorească. Societatea 
comercială poate fi dizolvată prin hotărârea tribunalului. 

Potrivit legii, orice asociat poate cere, tribunalului, pentru motive 
temeinice, dizolvarea societăţii. Legea prezumă drept motive temeinice 
neînțelegerile grave dintre asociaţi, care împiedică funcţionarea 
societăţii. 

Hotărârea judecătorească privind dizolvarea societății trebuie 
înscrisă în registrul comerţului şi publicată în Monitorul Oficial. 

Trebuie arătat că dizolvarea societăţii în condiţiile art.237 din Legea 
nr.831/1990 se poate cere de orice persoană interesată, precum şi de 
Oficiul Naţional al Registrului Comerţului. 

Hotărârea tribunalului privind dizolvarea societăţii se publică în 
Monitorul Oficial. 

Pe data rămânerii definitive a hotărârii tribunalului, societatea va fi 
radiată din registrul comerţului, din oficiu. 

c) Efectele dizolvării societăţii comerciale 

Indiferent de modul în care se realizează, dizolvarea societăţii 
produce anumite efecte. Aceste efecte privesc deschiderea procedurii 
lichidării şi interdicţia unor operaţiuni comerciale noi. 

Trebuie arătat că dizolvarea nu are nici o consecinţă asupra 
personalităţii juridice a societăţii. Prin dizolvare, societatea nu se 
desfiinţează, ci ea îşi continuă existenţa juridică, însă numai pentru 
operaţiunile de lichidare. 

Deschiderea procedurii lichidării. Potrivit art.233 din Legea 
nr.31/1990, dizolvarea societăţii are ca afect deschiderea procedurii 
lichidării. 

In anumite cazuri, dizolvarea are loc fără lichidare. Art.233 din lege 
menţionează cazul fuziunii şi al divizării societăţilor comerciale. 

Interdicţia unor operaţiuni comerciale noi. Potrivit art.233 alin.(2) 
din Legea nr.31/1990, din momentul dizolvării, „directorii, administratorii, 
respectiv directorii nu mai pot întreprinde noi operaţiuni”. 

Din moment ce a fost dizolvată, societatea nu poate decât să 
continue realizarea operaţiunilor comerciale aflate în curs, fără să mai 
poată începe alte operaţii noi. 

Incălcarea  interdicţiei legale are drept consecinţă răspunderea 
personală şi solidară a administratorilor pentru operaţiunile întreprinse. 

5.2. Lichidarea societăţilor comerciale 

Lichidarea societății comerciale constă într-un ansamblu de 
operaţiuni care au ca scop terminarea operaţiunilor comerciale aflate în 
curs la data dizolvării societăţii, încasarea creanţelor societăţii, 
transformarea bunurilor societăţii în bani, plata datoriilor societăţii şi 
împărţirea activului net între asociaţi. 

a) Principiile generale ale lichidării societăţilor comerciale 

Lichidarea societăţii, ca o fază subsecventă a dizolvării societăţii 
comerciale, este guvernată de anumite principii. 

Personalitatea juridică a societăţii subzistă pentru nevoile 
lichidării. Legea nr.31/1990 consacră expres acest principiu în următorii 
termeni: „societatea îşi păstrează personalitatea juridică pentru 
operaţiunile lichidării, până la terminarea acesteia” (art.233). 

Mentinerea personalităţii juridice a societăţii are anumite consecinţe. 

Societatea comercială îşi conservă atributele de identificare; ea îşi 
păstrează firma, sediul social şi naționalitatea. 

Patrimoniul societăţii continuă să aparţină societăţii, ca subiect de 
drept distinct. Patrimoniul social constituie, şi după dizolvarea societăţii, 
gajul general al creditorilor sociali. Intr-adevăr, lichidarea societăţii nu 
aduce modificări raporturilor juridice dintre societate şi creditorii săi. 
Aceştia îşi pot valorifica drepturile lor împotriva societăţii, care va 
răspunde cu patrimoniul său. 

In faza lichidării, organele societăţii nu îşi încetează activitatea. 

Lichidarea societăţii se face în interesul asociaţilor. Lichidarea 
societăţii, ca urmare a dizolvării ei, se face în principal, în interesul 
asociatilor. Desigur, prin reglementarea lichidării, sunt avute în vedere şi 
interesele creditorilor societăţii, dar numai în mod secundar. Într-adevăr, 
asociaţii nu pot primi nici o sumă de bani în contul părţilor ce li s-ar 
cuveni din lichidare, înaintea achitării creanţelor creditorilor societăţii. 

Interesul asociaţilor imprimă specificitatea acestei lichidări şi o 
deosebeşte de procedura insolvenţei, care este menită să ocrotească, în 
mod exclusiv, interesele creditorilor. 


-76-— 


Lichidarea societății este obligatorie, iar nu facultativă. 
Lichidarea este obligatorie, deoarece societatea nu poate rămâne în 
faza de dizolvare; după dizolvare urmează, de regulă, lichidarea, iar 
excepţional, transmiterea universală a patrimoniului, prin fuziune sau 
divizare. 

b) Modificările produse de trecerea la faza de lichidare a 
societăţii comerciale 

Trecerea societăţii comerciale în faza lichidării produce anumite 
consecinţe asupra societăţii. 

Astfel, obiectul şi scopul societăţii se modifică în concordanţă cu 
finalitatea lichidării. 

Apoi, administratorii societăţii vor fi înlocuiţi cu lichidatorii, care devin 
organul de administrare a societăţii în lichidare. 

In sfârşit, gestiunea societăţii este predată lichidatorilor, care vor 
administra societatea aflată în lichidare. 

c) Statutul lichidatorilor 

Lichidatorii sunt persoanele însărcinate să organizeze şi să conducă 
operaţiunile de lichidare a societăţii comerciale. 

Lichidator poate fi o persoană fizică sau o persoană juridică. 
Lichidatorul persoană fizică, ca şi persoana fizică desemnată ca 
reprezentant permanent de către lichidatorul persoană juridică, trebuie 
să fie lichidatori autorizaţi, în condiţiile legii (O.G. nr.79/1999). 

Lichidatorii sunt numiţi prin hotărârea adunării asociaţilor, cu 
majoritatea prevăzută de lege pentru modificarea actului constitutiv. 

In toate cazurile în care nu sunt îndeplinite condiţiile menţionate, 
lichidatorii sunt numiţi de către instanţa judecătorească, la cererea 
oricăruia dintre administratori sau asociaţi. 

Puterile lichidatorilor sunt cele conferite de asociaţi şi cele prevăzute 
de lege. 

d) Lichidarea activului şi pasivului societăţii comerciale 

Lichidarea activului societăţii. Operațiunile de lichidare a activului 
societăţii cuprind transformarea bunurilor societăţii în bani şi încasarea 
creanţelor pe care societatea le are faţă de terţi. 

Transformarea bunurilor societăţii în bani se realizează pe calea 
licitaţiei publice. Ca măsură de protecţie, legea interzice vânzare în bloc 
a bunurilor societăţii, adică vânzarea bunurilor societăţii pe un preţ 
forfetar (global). 

Incasarea creanţelor se face la scadenţă, potrivit obligaţiilor 
asumate. 

Pentru complinirea fondurilor necesare pot fi urmăriţi asociaţii care 
răspund nelimitat pentru obligaţiile sociale şi asociaţii care datorează 
societăţii anumite sume de bani cu titlu de aport. 

Lichidarea pasivului societăţii. Prin lichidarea pasivului societăţii 
se înţelege plata datoriilor societăţii către creditorii săi. 

Plata datoriilor faţă de creditorii sociali se face cu sumele de bani 
rezultate din lichidarea activului societăţii. 

Pentru a proteja interesele creditorilor societăţii, legea consacră 
anumite acţiuni prin care aceştia îşi pot valorifica drepturile lor (art.259). 

e) Drepturile asociaţilor cuvenite din lichidarea societății 
comerciale 

La încetarea existenţei societăţii ca urmare a dizolvării şi lichidării, 
asociaţii sunt îndreptăţiţi să li se restituie valoarea aporturilor efectuate la 
constituirea societăţii sau cu ocazia majorării capitalului social, precum şi 
să primească partea ce li se cuvine din eventualul profit rămas 
nedistribuit. 

Asemenea drepturi pot fi valorificate numai după ce au fost achitate 
toate datoriile faţă de creditorii societăţii şi numai dacă a mai rămas un 
sold activ. 

După terminarea operaţiunilor de lichidare a activului şi pasivului 
societăţii, lichidatorii sunt obligaţi să întocmească situaţia finală pentru a 
constata rezultatele lichidării, precum şi proiectul de repartizare a 
activului net între asociaţi. 

Activul net constituie sursa din care sunt satisfăcute drepturile 
asociaţilor rezultate din lichidare. 

In mod normal, activul net ar trebui să servească pentru 
rambursarea valorii aporturilor asociaţilor, iar restul care reprezintă 
profitul net să fie repartizat între asociaţi proporţional cu participarea la 
capitalul social. 

Pentru simplificare, cele două operaţiuni sunt contopite şi întregul 
activ net este repartizat asociatilor. In acest scop, legea prevede că 
lichidatorii trebuie să propună „repartizarea activului între asociaţi”, în 
cazul societăţilor în nume colectiv, în comandită simplă şi cu răspundere 
limitată, respectiv „partea ce se cuvine fiecărei acţiuni din repartizarea 
activului societăţii”, în cazul societăţii pe acţiuni sau în comandită pe 
acţiuni (art.263 şi art.268 din Legea nr. 31/1990). 

Situaţia financiară finală de lichidare şi proiectul de repartizare a 
activului net întocmite şi semnate de lichidatori, trebuie aduse la 
cunoştinţa asociaţilor, prin formalităţile prevăzute de lege. 

Asociaţii nemulţumiţi pot face opoziţie împotriva situaţiei finale de 
lichidare şi a proiectului de repartizare. 

Pe baza propunerilor de repartizare aprobate, asociaţii vor încasa 
sumele de bani care li se cuvin. 

f) Inchiderea lichidării societăţii comerciale 

După terminarea operaţiunilor de repartizare a activului net între 
asociaţi, procedura lichidării societăţii comerciale este încheiată. 

Potrivit art.260 alin.2 din Legea nr.31/1990, după terminarea 
lichidării, lichidatorii trebuie să ceară radierea societăţii din registrul 
comerțului. 

De la data raderii încetează personalitatea juridică a societăţii 
comerciale, cu toate consecinţele care decurg din acest fapt. 


C. Regulile speciale privind anumite forme ale societăţii 
comerciale 


1. Societatea pe acţiuni 


1.1. Noţiunea societăţii pe acţiuni 

Societatea pe acţiuni este forma cea mai complexă şi, totodată, cea 
mai evoluată a societăţii comerciale. 

Societatea pe acţiuni poate fi definită ca acea societate constituită 
prin asocierea mai multor persoane, care contribuie la formarea 
capitalului social prin anumite cote de participare reprezentate prin titluri, 
numite acţiuni, pentru desfăşurarea unei activităţi comerciale, în scopul 
împărțirii profitului, şi care răspund pentru obligaţiile sociale numai în 
limita aporturilor lor. 

Din definiţia dată rezultă caracterele societăţii pe acţiuni: 

a) societatea se constituie dintr-un număr minim de asociaţi, 
denumiti acţionari; 

b) capitalul social este divizat în acţiuni, care sunt titluri negociabile 
şi transmisibile; 

c) răspunderea asociatilor pentru obligaţiile sociale este limitată; ei 
răspund numai până la concurenţa capitalului social subscris. 

1.2. Constituirea societăţii pe acţiuni 

Constituirea societăţii pe acţiuni este reglementată de dispoziţiile 
Legii nr.31/1990, care privesc constituirea oricărei societăţi comerciale, 
precum şi anumite dispoziţii speciale privind această formă de societate. 

a) Actele constitutive ale societăţii 

Potrivit art.5 din Legea nr.31/1990, societatea pe acţiuni se 
constituie prin contract de societate şi statut. Contractul de societate şi 
statutul pot fi încheiate şi sub forma unui înscris unic, numit act 
constitutiv. 

Contractul de societate. Acesta trebuie să se încheie în formă 
scrisă prevăzută de lege şi să cuprindă elementele prevăzute de ari.8 
din Legea nr.31/1990. 

Asociaţii. Ca în orice societate comercială, asociaţii societăţii pe 
acţiuni, denumiți acţionari pot fi persoane fizice sau juridice 

Pentru această formă de societate, legea impune un număr minim al 
acţionarilor; aceste societăţi se pot constitui dacă au cel puţin 2 acţionari. 

Firma societăţii. In cazul societăţii pe acţiuni, firma se compune 
dintr-o denumire proprie, de natură a o deosebi de firma altor societăţi şi 
va fi însoţită de menţiunea scrisă în întregime „societate pe acţiuni”, sau 
scrisă prescurtat „S.A.” (art.34 din Legea nr.26/1990). 

Capitalul social. |n contractul de societate trebuie să se prevadă 
capitalul social subscris şi cel vărsat. 

Capitalul societăţii pe acţiuni nu poate fi mai mic de 90.000 lei cu 
posibilitatea Guvernului de a dispune majorarea capitalului social astfel 
încât să nu fie sub echivalentul sumei de 25.000 euro. Deci, capitalul 
social subscris nu poate fi sub plafonul minim prevăzut de lege. 

La constituirea societăţii, capitalul social subscris, vărsat de fiecare 
acţionar, nu va putea fi mai mic de 30% din cel subscris, dacă prin lege 
nu se prevede altfel. Restul de capital social, va trebui vărsat, pentru 
aportul în numerar, în termen de 12 luni de la înmatricularea societăţii, 
iar pentru acţiunile emise pentru aport în natură, în termen de cel mult 2 
ani de la data înmatriculării (art.9 din Legea nr.31/1990). 

Aporturile asociaţilor. |n contractul de societate trebuie arătat 
aportul fiecărui asociat. Aportul poate fi în numerar, în natură sau în 
creanţe. In societatea pe acţiuni, aportul constând în prestații în muncă 
nu este permis. 

Acţiunile. Contractul de societate trebuie să arate numărul şi 
valoarea nominală a acţiunilor, cu specificarea dacă sunt nominative sau 
la purtător. Dacă sunt mai multe categorii de acţiuni, se va arăta 
numărul, valoarea nominală şi drepturile conferite fiecărei categorii de 
acţiuni. 

Valoarea nominală a unei acţiuni nu poate fi mai mică de 0,1 lei 
(art.93 din Legea nr.31/1990). _ 

Administratorii societăţii. In contractul de societate, asociaţii 
trebuie să menţioneze datele de identificare a primilor membri ai 
consiliului de administraţie, respectiv a primilor membri ai consiliului de 
supraveghere. De asemenea trebuie prevăzute puterile conferite 
administratorilor şi, după caz, directorilor, şi dacă ei urmează să le 
exercite împreună sau separat. 

Cenzorii societăţii. În contractul de societate trebuie să se prevadă 
datele de identificare a primilor cenzori sau a primului auditor financiar. 

Clauze privind conducerea, administrarea, controlul gestiunii şi 
funcţionarea societăţii. |n contractul de societate se pot prevedea 
clauze speciale privind luarea hotărârilor în adunarea generală şi modul 
de lucru al administratorilor. 

Tot astfel, în contract trebuie să se prevadă clauze privind 
conducerea, administrarea, funcţionarea şi controlul gestiunii societăţii 
de către organele statutare. 

Avantajele rezervate fondatorilor. Contractul de societate trebuie 
să prevadă eventualele avantaje conferite fondatorilor pentru activitatea 
lor legată de constituirea societăţii. 

Operațiunile încheiate de asociaţi în contul societăţii. 
Constituirea societăţii pe acţiuni implică anumite operaţiuni şi cheltuieli. 
Intrucât acestea se realizează în contul societăţii, legea prevede că în 
contractul de societate trebuie să se prevadă operaţiunile încheiate de 
asociaţi în contul societăţii ce se constituie şi pe care societatea 
urmează să le preia, precum şi sumele ce trebuie plătite pentru acele 
operaţiuni. 

Statutul societăţii. Statutul societăţii pe acţiuni se încheie în formă 
scrisă prevăzută de lege. 

Aşa cum am arătat, statutul societăţii cuprinde datele de identificare 
ale asociatilor şi clauze privind organizarea şi funcţionarea societăţii. 

b) Modalităţi de constituire a societăţii 

Legea consacră două modalităţi de formare a capitalului social, care 
sunt considerate şi ca modalităţi de constituire a societăţii pe acţiuni. 

Constituirea simultană. Constituirea simultană sau concomitentă 
constă într-o procedură simplă de constituire a societăţii pe acţiuni, care 
este cea folosită şi în cazul constituirii societăţilor în nume colectiv, în 
comandită simplă şi cu răspundere limitată. 

In cazul în care există cel puţin cinci asociaţi, care acoperă prin 
aporturile lor (subscriu) întregul capital social şi fiecare efectuează 
vărsăminte de minimum 30% din capitalul social subscris, aceştia vor 
putea trece la constituirea societăţii pe acţiuni, prin încheierea actelor 
constitutive şi îndeplinirea formalităţilor prevăzute de lege. 

Constituirea societăţii este simultană sau concomitentă, deoarece 
formarea capitalului social are loc în acelaşi timp cu încheierea actelor 
constitutive ale societăţii. 

Constituirea continuată sau prin subscripţie publică. Dacă 
asociaţii care iniţiază constituirea societăţii pe acţiuni nu au resursele 
financiare necesare pentru a subscrie întregul capital social al societăţii 

şi să verse minimul cerut de lege, ei pot apela la subscripţia publică, 
adică pot face o ofertă de subscriere, adresată oricărei persoane care 
dispune de bani şi doreşte să îi investească prin cumpărarea de acţiuni. 

In acest caz, constituirea societăţii presupune o fază premergătoare, 
necesară formării capitalului social pe calea subscripţiei publice. 

Intrucât constituirea societăţii se realizează în timp, în mai multe 
faze, ea este denumită constituire continuată sau succesivă. 

Constituirea societăţii prin subscripţie publică implică următoarele 
operaţiuni: întocmirea şi lansarea prospectului de emisiune a acţiunilor; 
subscrierea acţiunilor; validarea  subscripţiei şi aprobarea actelor 
constitutive ale societăţii de către adunarea constitutivă a subscriitorilor. 

Operațiunile menţionate sunt realizate de fondatorii societăţii. Având 
un rol determinant la constituirea societăţii, fondatorii sunt cei care 
semnează actele constitutive ori au un rol important în constituirea 
societăţii pe acţiuni. Ei au drepturile, obligaţiile şi răspunderile prevăzute 
de lege. 

Societăţile constituite prin oferta publică de valori mobiliare intră sub 
incidenţa Legii nr.297/2004 privind piaţa de capital. 

c) Formalităţile necesare constituirii societăţii 

Formalităţile necesare constituirii societăţii sunt cele prevăzute de 
Legea nr.31/1990 pentru constituirea oricărei societăţi comerciale: 
întocmirea actelor constitutive şi înmatricularea societăţii. 

Formalităţile menţionate sunt aceleaşi, atât în cazul constituirii 
simultane, cât şi în cazul constituirii continuate sau prin subscripţie 
publică. 

Societatea pe acţiuni devine persoană juridică din ziua înregistrării 
sale în registrul comerţului. 


1.3. Funcționarea societăţii pe acţiuni 

a) Acţiunile emise de societate 

Acţiunea este un titlu reprezentativ al contribuției asociatului, 
constituind o fracțiune a capitalului social, care conferă posesorului 
calitatea de acţionar. 

Acţiunile sunt fracțiuni ale capitalului social care au o anumită 
valoare nominală. 

Valoarea nominală a unei acţiuni nu va putea fi mai mică de 0, 1 lei. 

Acțiunile sunt fracțiuni egale ale capitalului social. Toate acţiunile 
trebuie să încorporeze aceeaşi valoare. 

Având o valoare egală, acţiunile conferă posesorilor drepturi egale. 

Acțiunile sunt titluri negociabile. Acţiunile emise de societate sunt 
titluri care încorporează anumite valori patrimoniale. 

După modul lor de transmitere, acţiunile ordinare sunt de două feluri: 
acţiuni nominative şi acţiuni la purtător. 

Caracteristica unei acţiuni nominative este aceea că identifică 
titularul acţiunii. In titlu se menţionează numele, prenumele şi domiciliul 
acţionarului, sau, după caz, denumirea şi sediul acestuia. 

Acţiunile nominative pot fi emise în formă materială, pe suport de 
hârtie sau în formă dematerializată, prin înscriere în cont. 

In cazul acţiunii la purtător, elementele de identificare a titularului 
acţiunii nu se menţionează în titlu. In consecinţă, titular al acţiunii este 
posesorul ei. 

Prin actul constitutiv trebuie să se prevadă numărul şi valoarea 
nominală a acţiunii, cu specificarea dacă sunt nominative sau la purtător, 
şi numărul lor pe categorii. 

Acţionarii au anumite drepturi. Acestea sunt drepturi nepatrimoniale 
şi drepturi patrimoniale: 

- dreptul de a participa la adunarea generală a acţionarilor; 

- dreptul de vot. Orice acţiune plătită dă dreptul la un vot în adunarea 
generală, dacă prin actul constitutiv nu s-a prevăzut altfel; 

- dreptul de informare. Acţionarii au dreptul să fie informaţi asupra 
desfăşurării activităţii societăţii; 

- dreptul la dividende. Dividendele se plătesc asociaţilor în proporţie 
cu cota de participare la capitalul social vărsat, dacă prin actul constitutiv 
nu s-a prevăzut altfel; 

- dreptul asupra părţii cuvenite din lichidarea societăţii. La încetarea 
existenţei societăţii, acţionarii au dreptul să primească partea ce li se 
cuvine în urma lichidării societăţii. 

Acţiunile se transmit în mod diferit, după cum sunt acţiuni nominative 
sau acţiuni la purtător. 

Legea stabileşte unele reguli speciale pentru vânzarea acţiunilor de 
către acţionari prin ofertă publică. 

b) Adunarea generală a acţionarilor 

Adunările generale ale acţionarilor sunt ordinare, extraordinare şi 
speciale. 

Adunarea generală ordinară. Această adunare se întruneşte cel 
puţin o dată pe an, în cel mult 5 luni de la încheierea exerciţiului 
financiar. 

Adunarea generală are ca atribuţii şi este obligată: să discute, să 
aprobe sau să modifice situaţia financiară anuală şi să fixeze dividendul; 
să aleagă şi să revoce membrii consiliului de administraţie, respectiv ai 
consiliului de supraveghere, şi cenzorii, şi să fixeze, în condiţiile legii, 

remuneraţia acestora; să se pronunţe asupra gestiunii consiliului de 
administraţie, respectiv a directoratului. 

Adunarea generală extraordinară. Această adunare se întruneşte, 
în mod excepţional, când trebuie să ia o hotărâre de importanţă 
deosebită, care, de regulă, reclamă modificarea actului constitutiv al 
societăţii. 

Adunarea specială. Această adunare este formată din titularii unei 
anumite categorii de acţiuni; de exemplu, dacă societatea a emis acţiuni 
preferenţiale, cu dividend prioritar fără drept de vot, titularii acestor 
acţiuni se pot întruni într-o adunare specială. 

c) Administrarea societăţii 

Prin Legea nr. 31/1990 în forma actuală modificată şi completată 
prin Legea nr. 441/2006 şi prin O.U.G. nr. 82/2007, a fost consacrată o 
nouă concepţie privind administrarea şi conducerea societăţii pe acţiuni. 
Noua reglementare materializează principiile guvernării corporative şi 
asigură armonizarea cu reglementările din ţările Uniunii Europene. 

Potrivit dispoziţiilor actuale ale Legii nr. 31/1990, administrarea şi 
conducerea societăţii pe acţiuni se realizează, fie prin consiliul de 
administraţie ţi directorii societăţii (sistemul unitar), fie prin directori şi 
consiliul de supraveghere (sistemul dualist) 


c! Sistemul unitar de administrare şi conducere a societăţii 


Consiliul de administraţie este format dintr-un număr impar de 
administratori desemnaţi în condiţiile legii. 

Pentru cazul societăţilor comerciale pe acţiuni ale căror situaţii 
financiare anuale fac obiectul obligaţiei legale de auditare, legea prevede 
un număr minim de 3 administratori. Consiliul de administraţie poate 
delega o parte din atribuţiile sale directorilor societăţii. Consiliul de 
administraţie este condus de un preşedinte. 

Principalele atribuţii ale consiliului de administraţie sunt: stabilirea 
direcțiilor principale de activitate şi dezvoltare ale societăţii; stabilirea 
sistemului contabil şi de control financiar şi aprobarea planificării 
financiare; numirea şi revocarea directorilor şi remunerarea lor; 
supravegherea activității directorilor; pregătirea raportului anual, 
organizarea adunării generale a acţionarilor şi implementarea hotărârilor 
acestora; introducerea cererii pentru deschiderea procedurii insolvenţei. 

Consiliul de administraţie se întruneşte cel puţin o dată la 3 luni. 

Pentru valabilitatea deciziilor consiliului de administraţie, legea cere 
prezenţa cel puţin a jumătate din numărul membrilor consiliului, dacă 

prin actul constitutiv nu se prevede altfel, iar deciziile se iau cu votul 
majorităţii membrilor prezenţi. 

Potrivit actualei reglementări consiliul de administraţie poate crea 
comitete consultative, însărcinate cu desfăşurarea de investigaţii şi cu 
elaborarea de recomandări pentru consiliul . 

Activitatea comitetelor consultative este specializată pe domenii 
precum auditul, remunerarea administratorilor, directorilor, cenzorilor şi 
personalului, nominalizarea de candidaţi pentru diferite posturi de 
conducere. 

In cazul societăţilor pe acţiuni ale căror situaţii financiare a anuale 
sunt supuse obligaţiei legale de auditare financiară, crearea unui comitet 
de audit este obligatorie. A 

Directorii societăţii sunt cei care exercită conducerea societăţii. In 
acest scop art. 143 din lege dispune” consiliul de administraţie poate 
delega conducerea societăţii unuia sau mai multor directori, numind pe 
unul din ei director general”. 

Director al unei societăţi pe acţiuni poate numai o persoană fizică. 

Potrivit legii, directorii sunt responsabili cu luarea tuturor măsurilor 
aferente conducerii societăţii, în limitele obiectului de activitate al 
societăţii şi cu respectarea competenţelor exclusive rezervate de lege 
sau de actul constitutiv consiliului de administraţie şi adunării generale a 
acţionarilor. 

c? Sistemul dualist de administrare şi conducere a societăţii 

In sistemul dualist conducerea şi administrarea societăţii se 
realizează prin directorat şi consiliul de supraveghere. 

Directoratul este format din unul sau mai mulţi membri. 

In cazul societăţii pe acţiuni ale căror situaţii financiare anuale sunt 
supuse obligaţiei legale de auditare, directoratul ester format din cel 
puţin 3 membri. 

Membrii directoratului nu pot fi concomitent membri ai consiliului de 
supraveghere şi nu pot încheia cu societatea un contract de muncă. 

Membrii directoratului sunt desemnaţi de consiliul de supraveghere, 
care poate atribui unuia dintre directori preşedinte al directoratului. 

Pentru ca numirea unui membru al directoratului să fie valabilă, din 
punct de vedere juridic, trebuie ca persoana în cauză să accepte 
numirea în mod expres. 

Durata mandatului membrilor directoratului nu poate depăşi 4 ani, cu 
posibilitatea de a fi realeşi. 

Directoratul asigură conducerea societăţii. El îndeplineşte actele 
necesare şi utile pentru realizarea obiectului de activitate al societăţi, cu 

excepţia celor prevăzute de lege în sarcina consiliului de supraveghere 
şi a adunării generale a acţionarilor. 

Potrivit legii directoratul reprezintă societatea în raporturile cu terţii şi 
în justiţie. 

Pentru validitatea deciziilor directoratului este necesară prezenţa a 
cel puţin jumătate din numărul membrilor directoratului, dacă prin actul 
constitutiv nu se prevede un număr mai mare. 

Deciziile în cadrul directoratului se iau cu votul majorităţii celor 
prezenţi. 

Consiliul de supraveghere este format din cel puţin 3 şi cel mult 11 
membri numiţi de adunarea generală a acţionarilor cu excepţia primilor 
membri care sunt desemnaţi prin actul constitutiv. 

Calitatea de membru al consiliului de supraveghere o poate avea o 
persoană fizică sau o persoană juridică. persoanele care potrivit legii nu 
pot fi fondatori nu pot fi nici membrii ai consiliului de supraveghere. 

Membrii consiliului de supraveghere nu pot fi concomitent membrii ai 
directoratului şi nici nu pot încheia un contract de muncă cu societate. 

Durata funcţiei este stabilită prin actul constitutiv , dar ea nu poate 
depăşi 4 ani cu posibilitatea de a fi realeşi. 

Raporturile dintre membrii consiliului de supraveghere şi societate 
sunt cele referitoare la mandat şi prevăzute de Legea nr. 31/1990. 

Principalele atribuţii ale consiliului de supraveghere suni: exercitarea 
controlului permanent asupra conducerii societăţii de către directorat; 
numeşte şi revocă membrii directoratului; verifică conformitatea cu 
legea, actul constitutiv şi hotărârile adunării generale a operaţiunilor de 
conducere a societăţii. 

Consiliul de supraveghere se întruneşte cel puţin o dată la 3 luni şi 
este convocat de preşedintele său. 

Pentru validitatea deciziilor consiliului de supraveghere este 
necesară prezenţa cel puţin a jumătate din numărul membrilor 
consiliului, iar deciziile se iau cu votul majorităţii celor prezenţi. 

Consiliul de supraveghere poate crea comitete consultative, formate 
din cel puţin 2 membri. 


d) Cenzorii societăţii 

In societatea pe acţiuni, controlul asupra actelor şi operaţiunilor 
administratorilor se exercită de către auditorii financiari sau cenzori, în 
condiţiile legii. 

La societăţile pe acţiuni ale căror situaţii financiare sunt supuse 
obligaţiei legale de auditare alegerea auditorilor financiari este 
obligatorie. 

În celelalte cazuri, adunarea generală ordinară va hotărî 
contractarea auditului financiar sau numirea de cenzori, după caz. 

e) Obligaţiunile emise de societate 

Obligaţiunile sunt titluri de valoare (de credit) emise de societate în 
schimbul sumelor de bani împrumutate, care încorporează îndatorirea 
societăţii de a rambursa aceste sume şi de a plăti dobânzile aferente. 

Obligaţiunile emise de societate sunt fracțiuni ale unui împrumut unic 
contractat de societate. Totodată, obligaţiunile sunt titluri de valoare; ele 
încorporează dreptul la suma de bani prevăzută în titlu. 

Obligaţiunile se  rambursează la scadenţă sau anticipat. 
Rambursarea obligaţiunilor se face de către societatea emitentă, cu 
plata dobânzii aferente. 


1.4. Dizolvarea şi lichidarea societăţii pe acţiuni 

Societatea pe acţiuni se dizolvă şi se lichidează potrivit regulilor 
generale referitoare la dizolvarea şi lichidarea societăţilor comerciale şi 
regulilor speciale prevăzute de lege pentru această formă de societate. 


2. Societatea cu răspundere limitată 


2.1. Noţiunea societăţii cu răspundere limitată 

Societatea cu răspundere limitată poate fi definită ca o societate 
constituită, pe baza deplinei încrederi, de două sau mai multe persoane 
care pun în comun anumite bunuri, pentru a desfăşura o activitate 
comercială, în vederea împărțirii beneficiilor şi care răspund pentru 
obligaţiile sociale în limita aportului lor. 

Din definiţia dată rezultă caracterele societăţii cu răspundere limitată: 

a) asocierea se bazează pe încrederea asociatilor. Societatea are 
deci un caracter intuitu personae, ca şi societăţile de persoane; 

b) capitalul social este divizat în anumite fracțiuni denumite părţi 
sociale. Aceste părţi sociale nu sunt reprezentate prin titluri negociabile; 

c) asociaţii răspund pentru obligaţiile sociale numai în limita aportului 
lor. 

Distinct de societatea cu răspundere limitată de tip clasic, constituită 
din doi sau mai mulţi asociaţi, Legea nr. 31/1990 reglementează şi o 
varietate a acesteia - societatea cu răspundere limitată cu asociat unic. 

Societatea cu răspundere limitată se poate constitui prin aportul unui 
singur asociat, care va fi deţinătorul tuturor părţilor sociale. 

O persoană fizică sau o persoană juridică nu poate fi însă asociat 
unic decât într-o singură societate cu răspundere limitată cu asociat unic. 

Societatea cu răspundere limitată nu poate avea ca asociat unic o 
altă societate cu răspundere limitată alcătuită dintr-o singură persoană. 

2.2. Constituirea societăţii cu răspundere limitată 

La baza constituirii societăţii se află actele constitutive ale societăţii. 

Pentru constituirea societăţii cu răspundere limitată trebuie 
îndeplinite formalităţile cerute de lege. 

a) Actele constitutive ale societăţii 

Societatea cu răspundere limitată se constituie prin contract de 
societate şi statut sau, după caz printr-un înscris unic. 

In cazul societăţilor cu răspundere limitată cu asociat unic, actul 
constitutiv este statutul. 

Contractul de societate trebuie să cuprindă menţiunile prevăzute de 
art.7 din Legea nr.31/1990. 

Pentru a asigura caracterul intuitu personae al societății, legea 
limitează numărul asociaţilor la cel mult 50 (art.12 din Legea nr.31/1990). 


Contractul de societate trebuie să cuprindă capitalul social subscris 
şi capitalul social vărsat. Capitalul social nu poate fi mai mic de 200 lei. 

Capitalul social se divide în fracțiuni denumite părţi sociale. Ele au o 
valoare nominală egală, care nu poate fi mai mică de 10 lei. 

Potrivit legii, părţile sociale nu pot fi reprezentate prin titluri 
negociabile. 

Statutul societăţii cuprinde datele de identificare ale asociaţilor şi 
clauze privind organizarea şi funcţionarea societăţii. 

b) Formalităţile necesare constituirii societăţii 

Formalităţile necesare constituirii societăţii cu răspundere limită sunt 
cele prevăzute de Legea nr.31/1990, pentru orice formă de societate 
comercială. 

2.3. Funcționarea societăţii cu răspundere limitată 

a) Adunarea asociaţilor 

Adunarea generală a asociatilor este organul de deliberare şi decizie 
al societăţii. Ea exprimă voinţa socială şi, în consecinţă, decide în toate 
problemele esenţiale ale activităţii societăţii. 

In cazul societăţii cu răspundere limitată cu asociat unic, atribuţiile 
prevăzute de lege pentru societatea cu răspundere limitată aparţin 
asociatului unic. 

Hotărârile adunării asociaţilor se iau cu votul reprezentând 
majoritatea absolută a asociaţilor şi a părţilor sociale, dacă legea nu 
prevede altfel. 

Pentru hotărârile având ca obiect modificarea actului constitutiv este 
necesar votul tuturor asociaţilor, afară de cazul când legea sau actul 
constitutiv prevede altfel. 

b) Administratorii societăţii 

Societatea cu răspundere limitată este administrată de unul sau mai 
mulţi administratori. 

Administratorii pot fi asociaţi sau neasociaţi şi sunt desemnaţi prin 
actul constitutiv şi aleşi de adunarea asociatilor. 

Când, prin actul constitutiv, sunt numiţi mai mulţi administratori, 
asociaţii pot prevedea ca ei să lucreze împreună sau individual. 

Administratorii societăţii pot face toate operaţiile cerute pentru 
aducerea la îndeplinire a obiectului de activitate al societăţii, afară de 
restricţiile stabilite de actul constitutiv sau de lege. 

Dreptul de a reprezenta societatea aparţine administratorului care a 
fost împuternicit prin actul constitutiv sau prin hotărârea adunării 
asociaţilor, în calitate de reprezentant al societăţii. Dacă prin actul 
constitutiv nu s-a stabilit care administrator are puterea de reprezentare 
a societăţii, legea prezumă că dreptul de a reprezenta societatea 
aparţine fiecărui administrator. 

In cazul societăţii cu răspundere limitată cu asociat unic, atribuţiile 
administratorilor sunt exercitate de către asociatul unic, dacă el are şi 
calitatea de administrator. 

c) Controlul gestiunii societăţii 

In societatea cu răspundere limitată, controlul asupra gestiunii 
societăţii se realizează de auditorii financiari sau cenzorii societăţii. 

d) Transmiterea părţilor sociale 

Părţile sociale încorporează anumite valori patrimoniale şi, deci, ele 
pot fi transmise, în condiţiile legii. 

Cel mai adesea, transmiterea părţilor sociale se face sub forma 
contractului de cesiune. 

Cesiunea între asociaţii aceleiaşi societăţi se face în mod liber, fără 
a fi necesar consimţământul celorlalţi asociaţi. 

Dacă cesiunea are loc între un asociat şi o persoană din afara 
societăţii, legea cere ca cesiunea să fie aprobată de asociaţii care 
reprezintă cel puţin trei pătrimi din capitalul social al societăţii. 

In ambele cazuri, cesiunea trebuie să îmbrace forma autentică şi 
înscrisă în registrul comerţului. _ 

Părţile sociale se transmit şi pe cale succesorală. In contractul de 
societate se poate prevedea continuarea sau necontinuarea cu 
moştenitorii asociatului decedat. 

e) Retragerea asociatului din societate 

Retragerea asociatului din societatea cu răspundere limitată se 
poate realiza: în condiţiile stabilite în actul constitutiv, prin hotărârea 

tuturor celorlalţi asociaţi şi prin hotărâre judecătorească (art.226 din 
Legea nr. 31/1990) 

f) Excluderea asociatului din societate 

Excluderea asociatului din societatea cu răspundere limitată se 
realizează în condiţiile art.222-225 din Legea nr.31/1990. 

2.4. Dizolvarea şi lichidarea societăţii cu răspundere limitată 

Societatea cu răspundere limitată se dizolvă şi se lichidează potrivit 
regulilor generale referitoare la dizolvarea şi lichidarea societăţilor 
comerciale şi regulilor speciale prevăzute de lege pentru această formă 
de societate. 


Exemple de subiecte de sinteză 


1) Aporturile asociatilor; 

2) Capitalul social; 

3) Impărțirea profitului; 

4) Consecințele juridice ale calităţii de persoană juridică societăţii 
comerciale; 

5) Statutul administratorilor; 

6) Răspunderea administratorilor; 

7) Condiţiile generale de modificare a actului constitutiv a societăţii 
comerciale; 

8) Fuziunea şi divizarea societăţilor comerciale; 

9) Cauzele generale de dizolvare a societăţilor comerciale; 

10) Constituirea continuată a societăţii pe acţiuni; 

11) Administrarea societăţii pe acţiuni; 

12) Transmiterea părţilor sociale. 


Exemplu de test tip grilă 
Transmiterea părţilor sociale înte vii se poate face: 
a. liber, fără acordul celorlalţi asociaţi; 
b. numai cu acordul tuturor asociaţilor, 
c. cu votul majorităţii asociaţilor prezenţi la adunarea generală. 


Bibilografie 


Stanciu D. Cărpenaru, Tratat de drept comercial român, Edit. Universul 
Juridic, Bucureşti, 2009 

Unitatea de învăţare nr. 5 
OBLIGAŢIILE COMERCIALE 


Cuprins 

A. Regulile speciale privind formarea şi executarea obligaţiilor 
comerciale 

1. Regulile privind formarea obligaţiilor comerciale 

1.1. Principiul libertăţii contractuale 

1.2. Regulile speciale privind încheierea contractelor comerciale 

2.1. Adevăratul preţ sau preţul curent 

2.2. Regimul juridic al dobânzilor 

2. Regulile privind executarea obligaţiilor comerciale 

2.3. Interdicţia acordării termenului de graţie 

2.4. Solidaritatea codebitorilor 

3. Probele în materie comercială 

3.1. Probele dreptului comun 

3.2. Probele specifice dreptului comercial 

3.3. Mijloacele moderne de comunicare şi valoarea lor probatorie 

4. Prescripţia extinctivă în materie comercială 

B. Contractele comerciale speciale 

1. Contractul de vânzare-cumpărare comercial 

1.1. Comercialitatea contractului de vânzare-cumpărare 

1.2. Definiţia şi caracterele juridice ale contractului 

1.3. Condiţiile de validitate a contractului 

1.4. Efectele contractului de vânzare-cumpărare comercială 

1.5. Consecințele nerespectării obligaţiilor contractuale 

2. Contractul de mandat comercial 

2.1. Noţiunea şi caracteristicile mandatului comercial. 

2.2. Condiţiile de validitate a contractului de mandat comercial 

2.3. Efectele contractului de mandat comercial 

3. Contractul de comision 

3.1. Noţiunea şi caracterele juridice ale contractului de comision 

3.2. Condiţiile de validitate a contractului de comision 

3.3. Efectele contractului în raporturile dintre comitent şi comisionar 

3.4. Efectele executării contractului de comision faţă de terţi 

4. Contractul de garanţie reală mobiliară 

4.1. Noţiunea şi caracterele juridice ale contractului de garanţie reală 
mobiliară 

4.2. Constituirea garanţiei reale mobiliare 

4.3. Efectele contractului de garanţie reală mobiliară 

4.4. Executarea garanţiei reale mobiliare 


Obiectivele unităţii de învăţare 
Ca urmare a studiului unităţii de învăţare veţi reuşi să: 


a. cunoaşteţi regulile speciale care guvernează obligaţiile 
comerciale; 

b. cunoaşteţi regimul juridic al probelor în materie comercială; 

C. observați aspectele specifice ale prescripției în raporturile 
comerciale; 

d. înţelegeţi particularităţile contractului de vânzare-cumpărare 
comercială; 

e. Observati caracteristicile contractului de mandat comercial în 
comparaţie cu mandatul civil; 

f. Să reţineţi aspectele esențiale ale contractului de comision; 

g. Inţelegeţi contractul de garanţie comercială; 


Raporturile juridice comerciale sunt raporturi de drept privat, ca şi 
raporturile juridice civile. Având aceeaşi esenţă, raporturile juridice 
comerciale şi raporturile juridice civile sunt supuse aceloraşi reguli 
generale, care sunt cuprinse în Codul civil. Dar, între cele două categorii 
de raporturi juridice există şi anumite deosebiri. Aspectele particulare ale 
raporturilor juridice comerciale sunt reglementate prin norme speciale 
cuprinse în Codul comercial, Cartea |, Titlul V, „Despre obligaţiile 
comerciale în general. 

Intrucât regulile generale care guvernează raporturile juridice 
comerciale sunt cele prevăzute de Codul civil pentru obligaţiile civile, în 
cele ce urmează vor fi examinate numai regulile speciale consacrate de 
Codul comercial. 


A. Regulile speciale privind formarea şi executarea obligaţiilor 


comerciale 
1. Regulile privind formarea obligaţiilor comerciale 

1.1. Principiul libertăţii contractuale 

În privinţa încheierii contractelor, părţile îşi manifestă liber voinţa în 
sensul naşterii, modificării, transmiterii şi stingerii unor drepturi şi 
obligaţii. Libertatea manifestării voinţei părţilor contractante se defineşte 
ca o libertate contractuală şi constituie o expresie a drepturilor şi 
libertăţilor omului. 

Libertatea contractuală constă în dreptul unei persoane de a încheia 
orice contract, cu orice partener şi cu clauzele pe care părţile le convin, 
cu singurele limite impuse de ordinea publică şi bunele moravuri. 

In dreptul comercial, principiul libertăţii contractuale are o aplicare 
generală; el priveşte nu numai raporturile contractuale la care participă 
întreprinzătorii particulari (comercianţi individuali ori societăţi 
comerciale), ci şi a celor la care iau parte regiile autonome şi societăţile 
comerciale cu capital de stat. 

Orice contract, în sensul de operaţiune juridică (negotium), se 
încheie în mod valabil prin simplul acord de voinţă, indiferent de forma 
de manifestare a voinţei părţilor contractante. 

In privinţa contractelor comerciale, libertatea de exprimare a voinţei 
la încheierea contractului este determinată de multitudinea contractelor 
şi de necesitatea asigurării unei celerităţi în perfectarea acestora. Pentru 
comerciant, rapiditatea încheierii tranzacţiilor reprezintă o condiţie a 
succesului în activitatea comercială. 

Contractul comercial se încheie, potrivit intereselor părţilor, în formă 
scrisă (scrisoare, telex, fax), verbal, telefonic, etc. 

In cazul formei scrise, voinţa părţilor se poate exprima într-un singur 
înscris (înscrisul unic) sau în mai multe înscrisuri (oferta şi acceptarea 
ofertei). 

Libertatea de exprimare a voinţei părţilor la încheierea contractului 
are drept corolar libertatea probelor în dovedirea drepturilor subiective 
izvorâte din contractul comercial. 

Obligaţiile comerciale şi liberaţiunile pot fi dovedite cu mijloacele de 
probă admise în dreptul comun (în anumite cazuri, chiar fără restricţiile 
impuse în dreptul comun), precum şi prin mijloace de probă specifice 
(facturi acceptate, corespondenţă comercială, registrele comerciale etc.). 

Libertatea contractuală se exprimă şi prin dreptul părţilor 
contractante de a alege calea arbitrajului pentru soluţionarea 
eventualului litigiu dintre ele. Într-adevăr, în chiar contractul pe care îl 
încheie, părţile pot prevedea o clauză (clauza compromisorie) prin care 
convin ca orice litigiu ivit în executarea contractului să fie soluţionat pe 
calea arbitrajului comercial. 

Pentru a proteja pe consumatori, prin Legea nr.193/2000 au fost 
stabilite reguli speciale privind încheierea contractelor între comercianţi 
şi consumatori. 

Prin consumator, legea înţelege orice persoană fizică sau grupuri de 
persoane fizice, constituite în asociaţii care încheie un contract înafara 
activităţii lor autorizate profesionale sau comerciale. 

1.2. Regulile speciale privind încheierea contractelor comerciale 

In raporturile de drept civil, în mod obişnuit, contractul se încheie prin 
discuţii directe între părţile contractante. 

In raporturile dintre comercianţi, multitudinea contractelor care se 
încheie şi exigenţele celerităţii afacerilor impun, cel mai adesea, 
încheierea contractelor între persoane care se găsesc în locuri diferite, 
iar comunicarea între ele se realizează prin corespondenţă, folosindu-se 
scrisoarea, telegrama, telexul ori, mai nou, telefaxul etc.. 

Având în vedere acest specific al încheierii contractelor comerciale, 
Codul comercial a reglementat, prin art.35—39, anumite reguli speciale 
care guvernează încheierea contractului între absenţi. 

Având în vedere că ofertantul şi destinatarul ofertei se află în locuri 
diferite şi, din această cauză, între cele două manifestări de voinţă se 
scurge un anumit interval de timp, se pune problema de a şti care este 
momentul realizării acordului de voinţă şi deci al încheierii contractului. 

Potrivit art.35 C. com., contractul sinalagmatic nu se consideră 
încheiat „dacă acceptarea nu a ajuns la cunoştinţa propuitorului”. Deci, 
contractul este socotit încheiat în momentul cunoaşterii de către ofertant 
a acceptării ofertei (teoria informaţiunii). 

Contractul se consideră încheiat în momentul cunoaşterii de către 
ofertant a acceptării ofertei numai dacă acceptarea a ajuns la cunoştinţa 
ofertantului în termenul stabilit prin ofertă sau, dacă nu s-a stabilit un 
asemenea termen, în termenul necesar schimbului ofertei şi acceptării, 
după natura contractului. 

Prin O.G. nr.130/2000 au fost stabilite anumite reguli speciale privind 
încheierea şi executarea contractelor la distanţă între comercianții care 
furnizează produse sau servicii şi consumatori. 

Prin contract la distanţă, ordonanța înţelege contractul încheiat între 
un comerciant şi un consumator, în cadrul unui sistem de vânzare 
organizat de comerciant, care utilizează în mod exclusiv, înainte şi la 
încheierea contractului, una sau mai multe tehnici de comunicare la 
distanţă. 


2. Regulile privind executarea obligaţiilor comerciale 

Codul comercial consacră anumite reguli speciale privind executarea 
obligaţiilor. Aceste reguli derogatorii de la dreptul comun se justifică prin 
considerente care ţin de specificul activităţii comerciale: asigurarea 
creditului, a celerităţii executării obligaţiilor etc.. 

Exigenţele activităţii comerciale au impus reglementarea unor reguli 
speciale privind prețul în obligaţiile comerciale. Aceste reguli se referă la 
determinarea preţului şi moneda plăţii. 

2.1. Adevăratul preţ sau preţul curent 

In anumite cazuri, datorită modificării preţului mărfurilor sau a 
urgenţei executării obligaţiilor, părţile nu sunt în măsură să stabilească 
preţul în contractele comerciale pe care le încheie. In asemenea cazuri, 
se consideră că părţile contractante au avut în vedere adevăratul preţ al 
mărfurilor sau preţul curent al acestora. 

Dacă, la încheierea contractelor comerciale, părţile nu au stabilit 
preţul, ci au avut în vedere adevăratul preţ sau preţul curent, acesta va fi 
prețul din listele bursei sau mercurialelor de la locul unde s-a încheiat 
contractul, respectiv ale locului cel mai apropiat. 

In privinţa condiţiilor de plată a preţului, trebuie avute în vedere 
reglementările privind efectuarea operaţiunilor valutare. Potrivit acestor 
reglementări, pe teritoriul României, încasările şi plăţile între rezidenţi se 
realizează în moneda naţională (leu) cu excepţiile prevăzute de lege. 

2.2. Regimul juridic al dobânzilor 

In obligaţiile comerciale, ca şi în dreptul comun, în cazul întârzierii în 
executarea unei obligaţii băneşti debitorul datorează dobânzi. 

Codul comercial stabileşte regula potrivit căreia „datoriile comerciale 
lichide şi plătibile în bani produc dobândă de drept din ziua când devin 
exigibile”. 

Deci, în privinţa obligaţiilor comerciale având ca obiect sume de 
bani, debitorul se află de drept în întârziere din momentul când obligaţia 
devine exigibilă. In consecinţă, dobânzile legale curg de la data 
scadenţei obligaţiei. 

Dobânzile pentru datoriile comerciale curg de drept de la scadenţă, 
chiar dacă nu au fost stabilite prin contract scris între părţi. 

In prezent, dobânda este reglementată prin O.G. nr.9/2000 privind 
nivelul dobânzii legale pentru obligaţii băneşti. 

Ordonanţa consacră dreptul părţilor de a stabili prin voinţa lor 
cuantumul dobânzii. Art.1 dispune: „părțile sunt libere să stabilească în 
convenţii rata dobânzii pentru întârzierea în plata unei obligaţii băneşti”. 

Pentru cazul când părţile nu au prevăzut în contract cuantumu 
dobânzii, se va plăti dobânda legală. 

Potrivit art.3 din ordonanţă, în materie comercială dobânda legală se 
stabileşte la nivelul dobânzii de referinţă a Băncii Naţionale a României. 

In relaţiile de comerţ exterior, dobânda legală este de 6% pe an, 
atunci când s-a stipulat plata în monedă străină, iar legea aplicabilă este 
legea română. 

In privinţa dobânzilor percepute sau plătite de Banca Naţională a 
României, bănci, de Casa de Economii şi Consemnatiuni şi de Ministerul 
Finanţelor, ele se stabilesc prin reglementări specifice. 

In anumite cazuri, părţile prevăd în contractul pe care îl încheie o 
clauză penală, adică o penalitate pe care debitorul obligaţiei băneşti o va 
achita creditorului în cazul întârzierii în executarea obligaţiei; de 
exemplu, 1% pe fiecare zi de întârziere. 

Problema care se pune este a şti dacă, în acest caz, creditorul poate 
obţine de la debitor, atât dobânzile, cât şi penalitatea de întârziere. 

Răspunsul este negativ. Penalităţile sunt în esenţă daune-interese 
pentru întârziere, care sunt anticipat evaluate prin convenţia părţilor 
contractante. Fiind tot daune-interese de întârziere, ca şi dobânzile, ele 
nu se pot cumula cu acestea, deoarece s-ar realiza o dublă reparaţie 
pentru aceeaşi abatere de la prevederile contractului. 

Deci, în caz că părţile au stipulat în contract o penalitate de 
întârziere în executarea obligaţiei băneşti, creditorul are dreptul numai la 
plata penalităţilor, nu şi la plata dobânzilor. Concluzia este o consecinţă 
logică a prevalenţei voinţei părţilor contractante. 

2.3. Interdicţia acordării termenului de graţie 

In obligaţiile comerciale, judecătorul nu poate acorda termenul de 
graţie permis de art.1021 din Codul civil. 

Această interdicţie îşi găseşte fundamentul în exigenţele activităţii 
comerciale. 

Numai prin executarea la termen a obligaţiei, creditorul realizează 
scopul avut în vedere la încheierea contractului cu debitorul. 

2.4. Solidaritatea codebitorilor 

Art.42 C.com. prevede: „în obligaţiile comerciale, codebitorii sunt 
ținuți solidar, afară de stipulaţie contrară”. 

In privinţa obligaţiilor comerciale, legea instituie o prezumție de 
solidaritate a codebitorilor. Intrucât codebitorii sunt prezumaţi obligaţi 
solidar, fiecare debitor este ţinut de întreaga datorie, neputând pretinde 
creditorului să primească o plată parţială. 

Prezumția de solidaritate a codebitorilor reglementată de Codul 
comercial este menită să protejeze creditul. Ea înlătură dificultăţile pe 
care le implică diviziunea datoriei, conferind creditorului o garanţie 

eficace a executării obligaţiei de către debitori. Creditorul poate urmări 
pe oricare dintre ei pentru întreaga datorie. 

Codul comercial nu se mulţumeşte cu solidaritatea codebitorilor, ci 
extinde prezumția de solidaritate şi asupra fidejusorului, adică asupra 
garantului personal al debitorului. In acest sens, art.42 alin.(2) C.com. 
prevede: „aceeaşi prezumție există şi în contra fidejusorului, chiar 
necomerciant, care garantează o obligaţie comercială”. 

Legea exclude aplicarea prezumţiei de solidaritate, când codebitorii 
sunt necomercianţi şi obligaţiile lor au ca temei un act juridic care, în 
privinţa lor, nu este faptă de comerţ. 


3. Probele în materie comercială 


Specificul obligaţiilor comerciale determină şi un anumit specific al 
condiţiilor de probă a drepturilor subiective izvorâte din raporturile 
juridice comerciale. 

Potrivit art.46 C.com., obligaţiile comerciale şi liberaţiunile se 
probează: cu acte autentice; cu acte sub semnătură privată; cu facturi 
acceptate; prin corespondenţă, prin telegrame; cu registrele părţilor; cu 
martori, de câte ori instanţa judecătorească ar crede că trebuie să 
admită proba testimonială, şi aceasta chiar în cazurile prevăzute de 
art.1191 C.civ.. In fine, prin orice mijloace de probă admise de legea 
civilă. 

3.1. Probele dreptului comun 

Potrivit dreptului comun, dovada actelor şi faptelor juridice se poate 
face prin înscrisuri, martori, prezumţii, mărturisire, expertiză etc. 
(art.1 170 C.civ.). 

Mijloacele de probă ale dreptului comun sunt admise şi pentru 
dovedirea drepturilor rezultate din raporturile juridice comerciale. Aceste 
mijloace de probă pot fi folosite în condiţiile prevăzute de Codul 
comercial. 

a) Proba prin înscrisuri 

In anumite cazuri, Codul comercial cere existenţa unui înscris, fie ad 
solemnitatem, fie ad probationem. |n aceste cazuri, actele juridice 
trebuie să fie încheiate în forma scrisă prevăzută de lege, deoarece 
proba lor se poate face numai prin înscrisuri. 

b) Proba cu martori 

Potrivit art.46 C.com., obligaţiile comerciale şi liberaţiunile se 
probează cu martori ori de câte ori instanţa judecătorească consideră că 
trebuie să admită proba testimonială, şi acesta chiar în cazurile 
prevăzute de art.1191 C.civ.. 

Cum se poate observa, în materie comercială proba cu martori se 
poate folosi fără restricţiile stabilite de art.1191 C.civ.. Această probă 
poate fi folosită şi pentru dovedirea unui act juridic care are o valoare 
mai mare de 250 lei. Mai mult, proba cu martori se poate folosi în contra 
unui înscris, peste ceea ce cuprinde înscrisul sau pentru ceea ce s-ar 
pretinde că s-ar fi zis înainte, la timpul sau în urma confecţionării 
înscrisului. 

Deci, potrivit legii, proba cu martori este admisibilă în drept, iar 
instanţa judecătorească are libertatea să aprecieze, în condiţiile concrete 
ale litigiului, concludenţa acestei probe. 

3.2. Probele specifice dreptului comercial 

In materie comercială se pot folosi anumite mijloace de probă 
specifice activităţii comerciale. Art.46 C.com. reglementează ca mijloace 
de probă specifice: facturile acceptate, corespondenţa, telegramele şi 
registrele comerciale. 

a) Facturile acceptate 

Factura comercială este un înscris sub semnătură privată prin care 
se constată executarea unei operaţiuni comerciale. 

Factura trebuie să cuprindă anumite menţiuni care se bazează pe 
actul juridic încheiat de părţile contractante. Menţiunile facturii privesc 
părţile, marfa (cantitate şi calitatea acesteia), preţul mărfii, condiţiile de 
predare etc. 

Intocmită în dublu exemplar, factura se trimite destinatarului odată 
cu marfa. Destinatarul va restitui emitentului duplicatul facturii acceptate, 
în condiţiile legii. 

Ca orice înscris sub semnătură privată, factura comercială face 
dovadă împotriva emitentului (vânzătorului) şi în favoarea destinatarului 
(cumpărătorului). 

Dar, dacă factura este acceptată de către destinatar, ea face dovadă 
şi în favoarea emitentului. Deci, deşi nu emană de la destinatar, factura 
acceptată face dovadă împotriva destinatarului. 

Factura face dovadă în legătură cu existenţa actului juridic şi cu 
executarea operaţiunii care constituie obiectul ei. 

Cât priveşte acceptarea facturii, ea poate fi expresă sau tacită. 

Acceptarea facturii este expresă când destinatarul semnează cu 
menţiunea „acceptat? pe un exemplar al facturii, pe care îl restituie 
emitentului. Acceptarea este expresă şi în cazul când destinatarul 
confirmă factura printr-o scrisoare, telegramă etc. 

Acceptarea facturii este tacită în cazul când ea rezultă din 
manifestări de voinţă neîndoielnice care atestă voinţa de a accepta 
factura: de exemplu, revânzarea mărfii, emiterea unei cambii pentru 

plata preţului etc. Simpla tăcere a destinatarului nu poate avea valoarea 
unei acceptări tacite a facturii. Nu excludem însă posibilitatea ca părţile, 
prin contractul încheiat, să convină că tăcerea destinatarului constituie 
acceptare, dacă într-un anumit termen de la primirea facturii, destinatarul 
nu face nici o obiecţie. 

b) Corespondenţa comercială 

Prin corespondenţă comercială se înţelege orice fel de înscrisuri 
(scrisori, telegrame, note) intervenite între comercianţi în scopul 
perfectării, modificării sau stingerii unor obligaţii comerciale. 

Inscrisurile expediate şi primite de comerciant, care constituie 
corespondenţa comercială, fac parte din categoria înscrisurilor sub 
semnătură privată. Aceasta înseamnă că lor li se vor aplica regulile 
stabilite de lege referitor la proba prin înscrisurile sub semnătură privată. 

c) Telegramele 

Telegrama este o comunicare a unei manifestări de voinţă transmisă 
la distanţă prin telegraf de către o persoană (expeditorul) altei persoane 
(destinatarul) prin intermediul oficiului telegrafic. 

Caracteristica telegramei constă în faptul că destinatarul primeşte un 
înscris care cuprinde conţinutul comunicării, iar nu înscrisul origina 
predat de expeditor oficiului telegrafic. 

Telegrama face probă, ca act sub semnătură privată, când originalul 
este subscris de însăşi persoana arătată într-însa ca trimiţătorul ei. 

d) Registrele comerciale 

Registrele pe care trebuie să le ţină comercianții sunt: registrul- 
jurnal, registrul-inventar şi registrul cartea mare. 

Registrele au, pe lângă funcţiile de cunoaştere, evidenţă şi control al 
activităţii comerciale, şi o funcţie probatorie. Aceste registre pot fi folosite 
ca mijloc de probă în litigiile dintre comercianţi. 

In raporturile dintre comercianţi, registrele comerciale au o forță 
probantă diferită, după cum aceste registre au fost legal ţinute ori au fost 
ţinute fără respectarea dispoziţiilor legale. 

Dacă registrele au fost ţinute cu respectarea prescripţiilor legale, ele 
pot fi folosite ca mijloc de probă nu numai în contra comerciantului care 
ţine aceste registre, ci şi în favoarea acestuia. 

Dacă registrele pe care comercianții sunt obligaţi a le avea nu sunt 
ţinute cu respectarea prescripţiilor legale, ele pot fi folosite ca mijloc de 
probă numai în contra comerciantului căruia îi aparţin, nu şi în favoarea 
sa. 

3.3. Mijloacele moderne de comunicare şi valoarea lor 
probatorie 

Dezvoltarea ştiinţei şi tehnicii în perioada modernă a creat noi 
mijloace de comunicare care reproduc şi transmit la distanţă cuvinte sau 
imagini (telexul şi telefaxul) sau de stocare a acestora pe suporţi 
electronici (discurile sau benzile magnetice, microfilmele, etc.). 

Datorită avantajelor pe care le prezintă, asemenea mijloace au 
pătruns şi în activitatea comercială, servind la perfectarea raporturilor 
juridice şi la ţinerea evidenţei activităţii comerciale. 

a) Comunicările prin telex şi telefax 

Cele două mijloace de comunicare au particularităţi proprii. 

Cu toate că procedeul de transmitere este diferit, destinatarul 
primeşte un înscris (denumit telex, respectiv fax), care cuprinde 
conţinutul comunicării, iar nu înscrisul original redactat şi semnat de 
expeditor. Sub acest aspect, situaţia este asemănătoare telegramei. In 
consecinţă, forţa probantă a telexului sau faxului, ar putea fi cea a 
telegramei, adică forţa probantă a înscrisului sub semnătură privată, 
dacă sunt îndeplinite condiţiile art.47 C.com.. 

b) Inscrisurile sub formă electronică 

Prin Legea nr. 455/2001 s-a reglementat regimul juridic al 
înscrisurilor sub formă electronică. 

Cât priveşte forţa probantă a acestui înscris, legea prevede că 
înscrisul în formă electronică căruia i s-a încorporat, ataşat sau i s-a 
asociat logic o semnătură electronică extinsă, bazată pe un certificat 
calificat nesuspendat sau nerevocat la momentul respectiv şi generată 
cu ajutorul unui dispozitiv securizat de creare a semnăturii electronice, 
este asimilat, în ceea ce priveşte condiţiile şi efectele sale, cu înscrisul 
sub semnătură privată (art. 5 din lege). 


4. Prescripţia extinctivă în materie comercială 


Prescripţia extinctivă în materie comercială este guvernată de 
dispoziţiile Codului comercial şi cele ale Decretului nr.167/1958. 

Dispoziţiile Codului comercial privesc numai anumite aspecte ale 
prescripţiei în materie comercială. 

In Codul comercial sunt stabilite unele termene de prescripţie; 
termenul general de prescripţie (art.947) şi anumite termene speciale de 
prescripţie (art.949 şi art.956), precum şi dispoziţii prin care se 
reglementează începerea  prescripţiei în anumite cazuri specifice 
activităţii comerciale (art.949, art.952 şi art.953), suspendarea şi 
întreruperea prescripţiei (art.946). 

In prezent, toate dispoziţiile Codului comercial privitoare la 
prescripţie trebuie interpretate în lumina Decretului nr.167/1958, care 
reprezintă legea generală în materia prescripţiei extinctive. 

În aplicarea reglementării Decretului nr.167/1958 asupra prescripţiei, 
în materie comercială trebuie să se ţină seama că, de la data intrării în 
vigoare a decretului, au fost abrogate, cu unele excepţii, toate dispoziţiile 
legale contrare. In acest sens, art.26 din Decretul nr.167/1958 prevede: 
„pe data intrării în vigoare a decretului de faţă, se abrogă orice dispoziții 
legale contrare prezentului decret, în afară de cele care stabilesc un 
termen de prescripţie mai scurt decât termenul corespunzător prevăzut 
prin decretul de faţă”. Se înţelege, art.26 din decret se referă şi la 
dispoziţiile Codului comercial privitoare la prescripţie. 

Potrivit Codului comercial, termenul general de prescripţie în materie 
comercială este de 10 ani. In prezent, acest termen trebuie considerat ca 
modificat prin intrarea în vigoare a Decretului nr.167/1958. In temeiul 
art.26 din decret, de la data intrării în vigoare a decretului, termenul 
general de prescripţie în materie comercială s-a redus la 3 ani. 

Având în vedere reglementarea actuală a prescripţiei extinctive, 
termenul de 3 ani este termen general de prescripţie, atât în materie 
civilă, cât şi în materie comercială. 

Codul comercial stabileşte şi anumite termene speciale de 
prescripţie: 

- art. 949 C.com. prevede un termen de prescripţie de 5 ani, care, în 
temeiul art.26 din Decretul nr.167/1958, a fost înlocuit cu termenul de 3 
ani. Acest termen de prescripţie priveşte acţiunile care derivă din 
contractul de societate sau din alte operaţiuni sociale, precum şi acţiunile 
privind cambia şi cecul; 

- art. 952 C.com. stabileşte un termen de prescripţie de 2 ani pentru 
acţiunile mijlocitorilor pentru plata drepturilor lor. Acest termen se 
menţine în vigoare; 

- art. 956 C.com. reglementează termene de prescripţie privind 
acţiunile contra cărăuşului în temeiul contractului de transport; 6 luni, 
dacă expedierea a fost făcută în Europa; un an, dacă expedierea s-a 
făcut în ţări extraeuropene. 


B. Contractele comerciale speciale 


1. Contractul de vânzare-cumpărare comercial 


1.1. Comercialitatea contractului de vânzare-cumpărare 

Vânzarea-cumpărarea comercială este asemănătoare vânzării- 
cumpărării civile. Intr-adevăr, şi într-un caz şi în altul, este vorba de un 
contract prin intermediul căruia se transmite proprietatea unui lucru în 
schimbul unui preţ. 

Trăsătura caracteristică a cumpărării şi vânzării comerciale o 
constituie intenţia de revânzare; cumpărarea este făcută în scop de 
revânzare sau închiriere, iar vânzarea este precedată de o cumpărare 
făcută în scop de revânzare. 

1.2. Definiţia şi caracterele juridice ale contractului 

Contractul de vânzare-cumpărare comercială este acel contract prin 
care o parte (vânzătorul) se obligă să transmită dreptul de proprietate 
asupra unui bun către cealaltă parte (cumpărătorul), care se obligă să 
plătească o sumă de bani drept preţ. 

Din definiţia dată, rezultă şi caracterele juridice ale contractului de 
vânzare-cumpărare comercială; contractul este bilateral, cu titlu oneros, 
comutativ, consensual şi translativ de proprietate. 

1.3. Condiţiile de validitate a contractului 

Ca orice contract, contractul de vânzare-cumpărare, pentru a fi 
valabil încheiat, trebuie să îndeplinească anumite condiții: 
consimţământul, capacitatea, obiectul şi cauza (art.948 C.civ.). 

Intrucât problemele generale privind condiţiile de validitate ale 
contractului de vânzare-cumpărare comercială sunt aceleaşi ca şi cele 
ale contractului de vânzare-cumpărare civilă, vom reţine numai unele 
aspecte care interesează activitatea comercială. 

Contractul de vânzare-cumpărare comercială poate avea ca obiect 
lucrurile mobile corporale sau incorporale, lucrurile prezente ori viitoare, 
lucrurile determinate sau determinabile. 

Aşa cum am arătat, bunurile imobile nu pot constitui obiectul 
contractului de vânzare-cumpărare comercială; actele de vânzare- 
cumpărare privind aceste bunuri sunt acte juridice civile. 

Pentru încheierea contractului de vânzare-cumpărare, părţile trebuie 
să cadă de acord nu numai asupra lucrului vândut, ci şi asupra preţului, 
care este obiectul prestaţiei cumpărătorului. 

Potrivit legii, preţul vânzării trebuie să fie determinat sau, cel puţin, 

determinabil. 
-Un contract care cuprinde un preţ determinabil este perfect valabil. 
In acest sens, art.60 C.com. prevede: „Vânzarea pe un pret 
nedeterminat în contract este valabilă dacă părţile au convenit asupra 
unui mod de a-l determina în urmă”. 

1.4. Efectele contractului de vânzare-cumpărare comercială 

Prin încheierea sa în condiţiile legii, contractul de vânzare- 
cumpărare comercială produce anumite efecte juridice. 

Principalul efect al contractului de vânzare-cumpărare îl constituie 
transmiterea dreptului de proprietate asupra lucrului de la vânzător la 
cumpărător. 

Totodată, din contractul de vânzare-cumpărare se nasc anumite 
obligaţii în sarcina părţilor în legătură cu lucrul vândut şi preţul vânzării. 

a) Transmiterea dreptului de proprietate şi a riscurilor de la 
vânzător la cumpărător 

In privinţa transmiterii dreptului de proprietate asupra lucrului vândut 
şi a riscurilor, Codul comercial cuprinde puţine dispoziţii care se referă la 
situaţii specifice activităţii comerciale. In consecinţă, transmiterea 
dreptului de proprietate şi a riscurilor în contractul de vânzare-cumpărare 
comercială este guvernată de regulile generale stabilite în Codul civil şi 
regulile specifice prevăzute de Codul comercial (art.1 C.com.). 

Codul civil instituie regula potrivit căreia transmiterea dreptului de 
proprietate asupra lucrului vândut de la vânzător la cumpărător operează 
de drept, din chiar momentul încheierii contractului (art.1295 C.civ.). 

Odată cu transmiterea dreptului de proprietate asupra lucrului se 
transmit de la vânzător la cumpărător şi riscurile (art.971 C.civ.). Deci, în 
caz de pieire fortuită a lucrului vândut, chiar înainte de predare, riscul va 
fi suportat de către cumpărător. 

Regula transmiterii de drept a proprietăţii în contractul de vânzare- 
cumpărare operează numai dacă sunt îndeplinite următoarele condiţii: 
contractul să fie valabil încheiat; vânzătorul să fie proprietarul lucrului; 
lucrul vândut să fie un bun individual determinat. 

In cazul în care lucrul vândut constă în anumite bunuri determinate 
generic, transmiterea dreptului de proprietate şi a riscurilor operează în 
momentul individualizării bunurilor. Până la individualizare, riscurile sunt 
suportate de vânzător. 

In Codul comercial este reglementată transmiterea dreptului de 
proprietate şi a riscurilor în anumite situaţii speciale. Aceste situaţii 
privesc contractele de vânzare-cumpărare comerciale al căror obiect îl 
formează bunurile determinate generic. 

Transmiterea proprietăţii şi a riscurilor în cazul bunurilor determinate 
generic care circulă de pe o piaţă pe alta prin intermediul cărăuşului 
operează în momentul predării bunurilor către cărăuş, în vederea 
transportului. 

Contractul de vânzare-cumpărare privind bunurile care se transportă 
pe apă cu arătarea vasului cu care se efectuează transportul este 
considerat un contract încheiat sub condiţia suspensivă a sosirii vasului 
în portul de destinaţie. Aceasta însemnă că dacă bunurile pier fortuit în 
cursul transportului, deci înainte de îndeplinirea condiţiei (sosirea vasului 
la destinaţie), riscurile sunt suportate de către vânzător (art.1018 C.civ.). 
Acesta nu va avea dreptul la plata preţului, dar nici nu va putea fi obligat 
să predea alte bunuri şi nici să plătească despăgubiri. 

Codul comercial reglementează şi consecinţele avarierii mărfurilor în 
cursul transportului. Potrivit art.66 C.com., aceste consecinţe sunt 
diferite: avariile întâmplate în timpul călătoriei atrag rezoluţiunea 
contractului, dacă mărfurile sunt atât de deteriorate, încât nu mai pot 
servi scopului pentru care fuseseră destinate; dacă avariile nu fac 
mărfurile improprii întrebuinţării, cumpărătorul este ţinut să le primească 
în starea în care se vor afla la sosire, însă cu o scădere de preţ 
corespunzătoare. 

b) Obligaţiile părţilor 

b') Obligaţiile vânzătorului 

Vânzătorul are două obligaţii: să predea lucrul cumpărătorului şi să 
răspundă pentru lucru, adică să îl garanteze pe cumpărător în privinţa 
lucrului dobândit. 

Obligaţia de a preda lucrul vândut este reglementată prin dispoziţiile 
Codului civil. 

In anumite cazuri, termenul de predare a lucrului vândut poate fi 
considerat esenţial de către cumpărător sau de ambele părţi (de 
exemplu, lucrul vândut îl constituie o cantitate de brazi pentru pomul de 
iarnă). 

Deoarece termenul este considerat esenţial, predarea lucrului 
trebuie să se efectueze la termenul convenit de părţile contractante. 

Obligaţia de garanţie a vânzătorului are un dublu aspect: garanţia 
liniştitei folosințe a lucrului, adică obligaţia de garanţie contra evicţiunii, şi 
garanţia utilei folosințe a lucrului, adică obligaţia de garanţie contra 
viciilor lucrului. 

Vânzătorul răspunde pentru evicţiunea totală sau parţială a lucrului, 
precum şi pentru sarcinile care grevează lucrul vândut şi care nu au fost 
declarate la încheierea contractului. 

In absenţa oricărei dispoziţii în Codul comercial, condiţiile cerute 
pentru existenţa obligaţiei şi efectele garanţiei contra evicţiunii sunt cele 
prevăzute de art.1337-1351 C.civ. 

Codul comercial cuprinde puţine dispoziţii privind obligaţia de 
garanţie a vânzătorului pentru viciile lucrului vândut. Aceste dispoziţii 
sunt derogatorii de la dispoziţiile generale ale Codului civil. 

Potrivit art.70  C.com., în contractul de vânzare-cumpărare 
comercială, vânzătorul răspunde nu numai pentru viciile ascunse, ca în 
materie civilă, ci şi pentru viciile aparente. 

Răspunderea vânzătorului pentru viciile aparente priveşte bunurile 
care se transmit de pe o piaţă pe alta. Deci, legea are în vedere cazurile 
când cumpărătorul nu preia direct bunurile de la vânzător, ci de la 

cărăuş. El poate să constate viciile aparente ale bunurilor numai la 
primirea efectivă a bunurilor în cauză. 

Cumpărătorul trebuie să aducă la cunoştinţă vânzătorului viciile 
aparente constatate, în termen de două zile de la primirea bunurilor. 
Legea permite prelungirea acestui termen când el nu este suficient 
pentru cunoaşterea viciilor aparente, datorită condiţiilor excepţionale în 
care s-ar afla lucrul vândut ori însuşi cumpărătorul. 

Potrivit legii, după expirarea termenului, cumpărătorul nu mai poate 
reclama viciile aparente ale bunurilor primite. 

In privinţa viciilor ascunse, Codul comercial reglementează numai 
termenul înăuntrul căruia cumpărătorul trebuie să aducă la cunoştinţa 
vânzătorului viciile ascunse ale bunurilor. Acest termen este tot de două 
zile, socotit de la descoperirea viciilor. Şi în acest caz, expirarea 
termenului decade pe cumpărător din dreptul de a mai reclama viciile 
lucrului vândut. 

Condiţiile şi efectele răspunderii pentru viciile ascunse ale lucrului 
vândut sunt cele prevăzute de Codul civil şi Decretul nr.167/1958. 

Prin O.G. nr.21/1992 privind protecţia consumatorilor a fost instituit 
un nou cadru juridic al asigurării calităţii produselor şi serviciilor. 

Consumatorii au dreptul de a pretinde agenţilor economici 
remedierea sau înlocuirea gratuită a produselor obţinute, precum şi 
despăgubiri pentru pierderile suferite ca urmare a deficienţelor 
constatate în cadrul termenului de garanţie sau de valabilitate. 

Termenul de garanţie este definit ca limita de timp, stabilită de 
producător, în cadrul căreia produsul achiziţionat trebuie să-şi păstreze 
caracteristicile calitative prescrise, iar cumpărătorul are dreptul la 
remedierea sau înlocuirea gratuită a acestuia, dacă deficienţele nu-i sunt 
imputabile. 

Termenul de valabilitate priveşte anumite produse care pot fi folosite 
numai într-un anumit termen (produse alimentare, farmaceutice, 
cosmetice). El este definit ca o limită de timp stabilită de producător, în 
care produsul poate fi consumat şi în care acesta trebuie să-şi menţină 
caracteristicile calitative prescrise, dacă au fost respectate condiţiile de 
transport, manipulare, depozitare şi consum. 

Consumatorul (cumpărătorul) care constată în termenul de garanţie 
anumite deficiențe ale produselor are dreptul să ceară agentului 
economic (vânzător) remedierea sau înlocuirea produselor ori restituirea 
preţului. 

In cazul produselor cu termen de valabilitate, consumatorul poate 
cere înlocuirea produselor sau restituirea preţului. 


—105-— 


După expirarea termenului de garanţie, consumatorii pot pretinde 
remedierea sau înlocuirea produselor care nu pot fi folosite potrivit 
scopului pentru care au fost realizate, ca urmare a unor vicii ascunse 
apărute pe durata medie de utilizare a acestora. 

O atare răspundere este exclusă pentru produsele pentru care există 
un termen de valabilitate. 

Viciile ascunse sunt deficienţe calitative ale unor produse, care, 
existând în momentul predării, nu au fost cunoscute şi nici nu puteau fi 
cunoscute de către consumator prin mijloacele obişnuite de verificare. 

Durata medie de utilizare a produselor este intervalul de timp, stabilit 
în documentele tehnice normative sau declarat de către producător ori 
convenit de părţi, în cadrul căruia produsele, altele decât cele cu termen 
de valabilitate, trebuie să-şi menţină caracteristicile calitative prescrise, 
dacă au fost respectate condiţiile de transport, manipulare, depozitare şi 
exploatare. 

In cazul când apar vicii în cursul duratei medii de utilizare a 
produselor, consumatorul (cumpărătorul) are dreptul să pretindă 
agentului economic (vânzător) remedierea sau înlocuirea produselor, 
dacă acestea nu mai pot fi folosite potrivi scopului pentru care au fost 
realizate. 

Termenul de prescripţie pentru reclamarea viciilor ascunse este de 6 
luni, afară de cazul când viciile au fost ascunse cu viclenie. 

Termenul începe să curgă de la data descoperirii viciilor, dar numai 
dacă acestea au fost descoperite în cadrul duratei medii de utilizare a 
produselor. 

b°) Obligaţiile cumpărătorului 

Fiind un contract bilateral, contractul de vânzare-cumpărare dă 
naştere la obligaţii şi în sarcina cumpărătorului. Potrivit Codului civil, 
principala obligaţie a cumpărătorului este aceea de a plăti preţul vânzării 
(art.1361). Pe lângă această obligaţie, cumpărătorul are şi obligaţia de a 
primi lucrul vândut şi, în anumite cazuri, obligaţia de a suporta 
cheltuielile vânzării. 

Obligaţia de plată a preţului este principala obligaţie a 
cumpărătorului. Cumpărătorul datorează preţul prevăzut în contract. 

O actualizare a preţului este posibilă. 

Cât priveşte criteriul de actualizare a preţului, el nu poate fi decât 
coeficientul creşterii inflaţiei pe perioada întârzierii în executarea 
obligaţiei, iar nu cursul leu/dolar. 

Potrivit legii, cumpărătorul datorează, pe lângă preţul vânzării, şi 
dobânda prețului în caz de întârziere la plată. 

S-a decis că repararea integrală a prejudiciului cauzat prin 
nerestituirea sumei de bani datorate se realizează prin actualizarea ei cu 
indicele inflaţiei la care se adaugă dobânda legală. 

Cumpărătorul are şi obligaţia de a lua în primire lucrul vândut. 

Luarea în primire a lucrului vândut se face la data şi locul convenite 
de părţi în contract. 

1.5. Consecințele nerespectării obligaţiilor contractuale 

Obligaţiile părţilor trebuie executate în strictă conformitate cu 
clauzele contractului. Nerespectarea obligaţiilor contractuale produce 
consecinţele reglementate de Codul civil şi Codul comercial. 

Potrivit legii, în cazul când una dintre părţi nu îşi execută obligaţiile 
asumate, cealaltă parte este îndreptăţită să uzeze de excepţia de 
neexecutare, să ceară rezoluţiunea contractului ori să ceară executarea 
obligaţiei în cauză. 

a) Rezoluţiunea contractului 

Cerinţele activităţii comerciale reclamă existenţa unor reguli speciale 
privind rezoluţiunea contractului de vânzare-cumpărare comercială. 

Potrivit art.67 C.com., când mai înainte de expirarea termenului fixat 
pentru executarea contractului, una din părţi a oferit celeilalte predarea 
lucrului vândut sau plata preţului şi aceasta nu îşi îndeplineşte la 
termenul fixat obligaţiunea sa, atunci contractul se consideră desfiinţat în 
favoarea părţii care îşi executase obligaţiunea sa. 

Prin urmare, rezoluţiunea contractului se produce de drept (ope 
legis) când o parte oferă executarea, iar cealaltă parte nu îşi execută 
obligaţia sa. 

Astfel, dacă în contract s-a stabilit un termen de predare a lucrului cu 
plata preţului la acelaşi termen, contractul se desfiinţează în cazul când, 
înainte de împlinirea termenului, cumpărătorul oferă preţul, iar vânzătorul 
nu predă lucrul la termenul convenit. 

Tot astfel, contractul se desființează în cazul când înainte de 
îndeplinirea termenului convenit pentru predarea lucrului şi plata preţului, 
vânzătorul oferă lucrul iar cumpărătorul nu plăteşte preţul la termenul 
stabilit. 

Un alt caz de rezoluţiune a contractului reglementat de Codul 
comercial priveşte rezoluţiunea pentru expirarea termenului esenţial. 
Nerespectarea termenului esenţial atrage rezoluţiunea de drept a 
contractului în favoarea părţii în folosul căreia s-a stipulat termenul 
esenţial. 

b) Executarea coactivă 

Intrucât executarea pe cale silită, în condiţiile dreptului comun, nu 
satisface cerinţele de executare promptă a obligaţiilor din contractul de 


-107- 


vânzare-cumpărare comercială, Codul comercial a reglementat un mijloc 
mai eficient de executare, cu participarea părţii interesate în obţinerea 
executării obligaţiei. Acest mijloc de executare este denumit în doctrină 
executare coacitivă. 

Dacă vânzătorul nu îşi execută obligaţia de predare a lucrului, 
cumpărătorul are dreptul „a face să se cumpere lucrul de către un ofiţer 
public însărcinat cu asemenea acte”. Deci, cumpărătorul are dreptul să- 
şi procure bunul de pe piaţă prin intermediul unui agent oficial. 

In cazul în care la cumpărarea efectuată prin intermediul agentului 
oficial s-a plătit un preţ mai mare decât cel convenit prin contract, 
cumpărătorul are dreptul să pretindă diferenţa de la vânzător. 

Când cumpărătorul nu îşi execută obligaţia de a lua în primire bunul, 
vânzătorul are dreptul, fie să depună bunul la o casă acreditată de 
comerţ pe socoteala şi cheltuiala cumpărătorului, fie să vândă bunul. 

Dacă preţul la care s-a vândut bunul este mai mic decât cel prevăzut 
în contract, vânzătorul are dreptul să pretindă diferenţa de la 
cumpărător. 


2. Contractul de mandat comercial 


2.1. Noţiunea şi caracteristicile mandatului comercial 

Ca structură, mandatul comercial se aseamănă cu mandatul civil. 
Dar, mandatul comercial are o funcţie deosebită, aceea de a mijloci 
afaceri comerciale. 

Contractul de mandat comercial poate fi definit ca acel contract în 
temeiul căruia o persoană (mandatarul) se obligă să încheie în numele şi 
pe seama altei persoane care i-a dat împuternicirea (mandanitul) anumite 
acte juridice care pentru mandant sunt fapte de comerţ. 

2.2. Condiţiile de validitate a contractului de mandat comercial 

Pentru a fi valabil încheiat, contractul de mandat comercial trebuie 
să îndeplinească condiţiile cerute pentru orice contract: consimţământul, 
capacitatea, obiectul şi cauza (ari.948 C.civ). 

Intrucât problemele generale privind aceste condiţii sunt aceleaşi ca 
şi cele ale mandatului civil, vom reţine numai unele aspecte care 
interesează activitatea comercială. 

Contractul de mandat comercial se încheie prin acordul de voinţă al 
mandantului şi mandatarului. 

Comerciantul care nu voieşte să primească însărcinarea 
mandantului are obligaţia ca, în cel mai scurt termen posibil, să îl 
înştiinţeze pe mandant despre refuzul său. 

Totodată, legea obligă pe comerciant să păstreze bunurile care i s- 
au expediat şi să le conserve pe cheltuiala mandantului, până ce acesta 
va putea să ia măsurile necesare. 

Contractul de mandat are ca obiect „tratarea de afaceri comerciale” 
(art.374 C.com). Deci, obiectul contractului de mandat îl constituie actele 
juridice care, potrivit legii, sunt fapte de comerţ. Aceste acte juridice 
trebuie să fie fapte de comerţ pentru mandant. Cel mai adesea, actele 
juridice care se încheie în baza mandatului privesc vânzarea- 
cumpărarea de mărfuri. 

2.3. Efectele contractului de mandat comercial 

a) Obligaţiile părţilor 

Din contract rezultă anumite obligaţii pentru mandatar, care 
acţionează în numele şi pe seama mandantului. 

Mandatarul are obligaţia să execute mandatul. Această obligaţie 
constă în încheierea actelor juridice cu care a fost împuternicit de 
mandant. 

Având în vedere că, în activitatea comercială este necesară o mai 
mare libertate de acţiune a mandatarului, depăşirea împuternicirii este 
considerată permisă, dacă este în interesul mandantului. 

Mandatarul este ţinut să îşi îndeplinească obligaţiile cu bună- 
credinţă şi diligenţa unui bun proprietar. El trebuie să respecte clauzele 
contractului şi instrucţiunile primite. 

Mandatarul are obligaţia să aducă la cunoştinţa terţului cu care 
încheie actul, împuternicirea în temeiul căreia acţionează. 

Mandatarul are obligaţia să îl înştiinţeze pe mandant despre 
executarea mandatului (art.382 C.com). 

Mandatarul are obligaţia să plătească dobânzi la sumele de bani 
cuvenite mandantului (art.380 C.com). In cazul în care în executarea 
mandatului, a încasat anumite sume de bani cuvenite mandantului, 
mandatarul este obligat să le remită acestuia ori să le consemneze pe 
numele mandantului. 

Nerespectarea obligaţiei atrage curgerea dobânzilor în favoarea 
mandantului. Mandatarul va plăti dobânzi din ziua în care era dator a le 
trimite sau a le „consemna”. 

Din contractul de mandat rezultă şi obligaţii în sarcina mandantulu 
care a dat împuternicirea mandatarului. 

Mandantul este obligat să pună la dispoziţia mandatarului mijloacele 
necesare pentru executarea mandatului. 

Mandantul are obligaţia să plătească mandatarului remuneraţia 
datorată pentru executarea mandatului. 

Mandantul are obligaţia să restituie cheltuielile făcute de mandatar 
pentru executarea mandatului. Prin cheltuieli de executare a mandatului 
legea înţelege sumele de bani avansate de mandatar pentru îndeplinirea 
mandatului  (art.1547  C.civ.), precum şi despăgubirile cuvenite 
mandatarului pentru pagubele suferite cu ocazia îndeplinirii mandatului 
(art.1549 C.civ). 

Se înţelege că mandantul va suporta aceste cheltuieli numai în 
măsura în care mandatarul a acţionat potrivit împuternicirii primite şi nu i 
se poate reţine nici o culpă în îndeplinirea mandatului. 

b) Privilegiul mandatarului 

In scopul protejării intereselor mandatarului, legea îi conferă un 
privilegiu special, prin care i se garantează satisfacerea drepturilor sale 
băneşti de către mandant. 

Prin acest privilegiu i se garantează mandatarului plata sumelor de 
bani pe care le datorează mandaniul cu titlu de retribuţie, cheltuieli 
făcute cu execuţia mandatului, despăgubiri pentru prejudiciul suferit cu 
ocazia îndeplinirii mandatului etc. 

Privilegiul se exercită asupra tuturor bunurilor mandantului pe care 
mandatarul le deţine pentru executarea mandatului sau care se găsesc 
la dispoziţia sa, în magazinele sale ori în depozitele publice, sau pentru 
care el poate proba prin posesia legitimă a politei de încărcare 
(documentul de transport) că i-au fost expediate (art.387 C.com.). 

In cazul în care bunurile mandantului au fost vândute de mandatar, 
potrivit mandatului, privilegiul poartă asupra preţului [art.387 alin.(4) 
C.com.]. 

Pentru a exercita dreptul de garanţie, mandatarul trebuie să îi 
notifice mandantului sumele de bani pe care acesta le datorează, cu 
somaţia de a fi achitate în termen de cinci zile. 


3. Contractul de comision 


3.1. Noţiunea şi caracterele juridice ale contractului de comision 

Esenţa contractului de comision este cuprinsă în art.405 C.com 
care prevede: „comisionul are ca obiect tratarea de afaceri comerciale 
de către comisionar în socoteala comitentului”. Contractul de comision 
este un contract prin care o parte, numită comisionar, se obligă pe baza 
împuternicirii celeilalte părţi, numită comitent, se încheie anumite acte de 
comerţ, în nume propriu, dar pe seama comitentului, în schimbul unei 
remuneraţii, numită comision. 

Având în vedere elementele care îl definesc, contractul de comision 
apare ca o varietate a mandatului comercial; contractul de comision este 
un mandat comercial fără reprezentare. 

Deosebirea dintre cele două contracte priveşte structura lor; în cazul 
mandatului, mandatarul are un drept de reprezentare, şi deci el încheie 
actele juridice în numele şi pe seama mandantului; în cazul contractului 
de comision, comisionarul nu beneficiază de dreptul de reprezentare şi, 
în consecinţă, el încheie actele juridice în nume propriu, dar pe seama 
comitentului. 

Din definiţia dată contractului de comision rezultă caracteristicile 
acestui contract: contractul este bilateral, cu titlu oneros şi consensual. 

3.2. Condiţiile de validitate a contractului de comision 

Contractul de comision este valabil încheiat dacă sunt îndeplinite 
condiţiile cerute de  art.948 C.civ., pentru orice convenţie: 
consimţământul, capacitatea, obiectul şi cauza. 

Ca orice contract, contractul de comision se încheie prin acordul de 
voinţă al părţilor. 

In cazul în care comisionarul nu voieşte să primească însărcinarea 
comitentului, el este ţinut să îndeplinească obligaţiile prevăzute de 
art.376 C.com. (să îl înştiinţeze pe comitent de refuzul său, să conserve 
bunurile primite din partea comitentului etc.). 

Contractul de comision are ca obiect „tratarea de afaceri comerciale 
(art.405 C.com.). Deci, actele juridice pe care comisionarul le încheie cu 
tertii trebuie să fie fapte de comerţ. 

3.3. Efectele contractului în raporturile dintre comitent şi 
comisionar 

Intrucât în temeiul contractului de comision, comitentul îl 
împuterniceşte pe comisionar să încheie anumite acte juridice pe seama 
comitentului, între părţi se nasc obligaţii asemănătoare celor izvorâte din 
contractul de mandat în raporturile dintre mandant şi mandatar. 

Din contractul de comision rezultă anumite obligaţii pentru 
comisionar. 

Comisionarul este obligat să execute mandatul încredinţat de 
comitent. În baza împuternicirii primite, comisionarul este obligat să 
încheie actele juridice stabilite de comitent. 

Comisionarul este ţinut să îndeplinească toate actele pe care le 
reclamă realizarea operaţiunii comerciale cu care a fost împuternicit de 
comitent; comisionarul-vânzător primeşte de la comitent mărfurile ce 
urmează să fie vândute şi încasează preţul de la terţi, iar comisionarul- 
cumpărător primeşte bunurile şi face plata preţului către terţi. 

In executarea mandatului, comisionarul este obligat să se 
conformeze instrucţiunilor comitentului. 

Comisionarul este obligat să dea socoteală asupra îndeplinirii 
mandatului primit. În temeiul acestei obligaţii, comisionarul este ţinut să-l 


» 

informeze pe comitent asupra mersului operaţiunilor şi a împrejurărilor 
de natură să modifice împuternicirea primită. 

Intrucât contractul cu terţul este încheiat de comisionar în nume 
propriu, dar în seama comitentului, drepturile dobândite de comisionar 
trec direct asupra comitentului, care este în realitate stăpânul afacerii. 
Tot astfel, obligaţiile asumate de comisionar prin contractul încheiat cu 
terţul se răsfrâng asupra comitentului. 

Ca expresie a acestor efecte ale contractului de comision, dreptul de 
proprietate asupra bunurilor care fac obiectul contractului încheiat de 
comisionar şi terţ, ca şi riscurile, se transmit direct de la comitent la tert 
şi invers, de la terţ la comitent. 

Comitentul este ţinut să îşi îndeplinească obligaţiile cu buna-credinţă 
şi diligenţa unui profesionist. 

Contractul de comision dă naştere unor obligaţii în sarcina 
comitentului. 

Comitentul are obligaţia să plătească remuneraţia (comisionul) 
cuvenită comisionarului. Pentru îndeplinirea obligaţiei privind încheierea 
actelor juridice care au făcut obiectul însărcinării primite, comisionarul 
este îndreptăţit să primească o remuneraţie. 

Comitentul este obligat la plata remuneraţiei din momentul în care 
comisionarul a încheiat actele juridice cu terţii, chiar dacă nu au fost 
executate încă obligaţiile rezultate din actele juridice încheiate. 

3.4. Efectele executării contractului de comision faţă de terţi 

In baza împuternicirii primite, comisionarul încheie acte juridice în 
nume propriu. Deci, în contractul încheiat între comisionar şi terţ, 
comisionarul este parte contractantă şi, în consecinţă, el are calitatea de 
debitor sau creditor, după caz, faţă de terţ. In acest sens, art.406 C.com. 
prevede: „Comisionarul este direct obligat către persoana cu care a 
contractat ca şi cum afacerea ar fi fost a sa proprie”. 

Rezultă că prin încheierea contractului între comisionar şi tert nu se 
stabilesc nici un fel de raporturi juridice între comitent şi tert. De aceea 
art.406 alin.(2) C.com. dispune: „Comitentul nu are acţiune în contra 
persoanelor cu care a contractat comisionarul şi nici acestea nu au vreo 
acţiune contra comitentului”. 

Pentru nerespectarea obligaţiilor din contractul încheiat între 
comisionar şi terţ, răspunderea aparţine părţii contractante în culpă. 
Aceasta înseamnă că pentru nerespectarea obligaţiei de către terţ nu va 
răspunde comisionarul, ci terţul. 

Comisionarul este răspunzător faţă de comitent pentru încheierea 
actelor juridice cu terţul, nu şi pentru executarea lor. 

În mod excepţional, comisionarul va răspunde pentru nerespectarea 
obligaţiilor de către terţ în cazul în care, în contractul de comision s-a 
stipulat o obligaţie de garanţie a executării din partea comisionarului. 
Este vorba de clauza „star del credere” (garanţia solvabilităţii). 

In schimbul garanţiei executării obligaţiilor, comisionarul are dreptul 
la o remuneraţie specială. 


4. Contractul de garanţie reală mobiliară 


În scopul sporirii eficienţei garanţiei executării obligaţiilor civile şi 
comerciale, prin Legea nr.99/1999 a fost adoptată o nouă reglementare 
privind garanţiile. In Titlul VI al legii se reglementează regimul juridic al 
garantiilor mobiliare. 

De la data intrării în vigoare a acestei reglementări se abrogă 
art.478-489 din Codul comercial, Titlul XIV „Despre gaj. Aceasta 
însemnă că, în prezent, în materie comercială nu mai există garanţia 
gajului, ea fiind înlocuită cu garanţia reală mobiliară. 

Noua reglementare este de sorginte americană şi cuprinde 105 
articole, ceea ce permite a considera această reglemeniare ca un 
adevărat cod al garanţiilor reale mobiliare. 

Prin noua reglementare se instituie un sistem unitar privind 
constituirea, înregistrarea şi executarea garanţiei. 

Bunurile care fac obiectul garanţiei s-au diversificat, iar prin 
consacrarea garanţiei fără deposedare se elimină consecinţele 
antieconomice ale gajului tradiţional. 

Publicitatea şi ordinea de preferinţă a garanţiei sunt asigurate printr- 
un sistem transparent, care foloseşte mijloace moderne de evidenţă. 

In sfârşit, în condiţiile noii reglementări, valorificarea garanţiei se 
realizează printr-o procedură de executare privată, care asigură o mai 
mare operativitate şi eficienţă. 

Potrivit art.1 din lege, garanţiile reale mobiliare reglementate de 
această lege sunt destinate să asigure îndeplinirea unei obligaţii civile 
sau comerciale născute din orice contract încheiat între persoanele fizice 
sau juridice. 

De remarcat că domeniul de aplicare al acestei reglementări este 
mult mai larg decât cel al reglementării gajului comercial. 

Legea reglementează contractul de garanţie reală mobiliară, adică 
un contract încheiat anume pentru garantarea executării obligaţiilor. 

Dar, noua lege reglementează şi alte garanţii reale mobiliare 
rezultate din anumite acte juridice, care nu sunt încheiate special pentru 
garantarea executării obligaţiilor. De aceea, aceste garanţii ar putea fi 
denumite garanţii reale mobiliare asimilate. 

4.1. Noţiunea şi caracterele juridice ale contractului de garanţie 
reală mobiliară 

Contractul de garanţie reală mobiliară este contractul în temeiul 
căruia debitorul unei obligaţii constituite în favoarea creditorului o 
garanţie reală asupra unor bunuri mobile sau drepturi în scopul asigurării 
executării obligaţiei asumate (art.14 din lege). 

Prin contractul de garanţie se naşte un drept real care conferă 
creditorului un drept de preferinţă şi un drept de urmărire. 

Creditorul este îndreptăţit să-şi satisfacă creanţa cu obiectul 
garanţiei înaintea altor creditori ale căror garanţii reale sau drepturi 
afectate garanţiei au un grad de prioritate inferior [art.9 alin.(2) din lege]. 

Dacă debitorul a dispus de bunul sau dreptul afectat garanţiei, în 
cazul în care nu îşi îndeplineşte obligaţia garantată, creditorul are 
posibilitate să îşi exercite dreptul asupra bunului afectat garanţiei, care 
se găseşte în posesia unui terţ, precum şi asupra produselor acestuia 
[art.23 alin.(2) din lege]. 

Din definiţia dată rezultă caracterele juridice ale contractului; 
contractul este bilateral, cu titlu oneros, accesoriu şi solemn. 

Contractul de garanţie reală are valoarea unui titlu executoriu (art.17 
din lege). Aceasta însemnă că în cazul când debitorul nu va îndeplini 
obligaţia garantată, creditorul va putea să execute garanţia în temeiul 
contractului, învestit cu formulă executorie, în condiţiile legii. 

4.2. Constituirea garanţiei reale mobiliare 

Contractul de garanţei reală mobiliară se încheie între părţile 
contractante, având ca obiect bunurile prevăzute de lege şi cu 
respectarea formalităţilor de publicitate instituite de lege. 

Părţile contractante sunt denumite de lege debitor şi creditor (art.19 
din lege). 

Debitorul (garantul) este persoana obligată să aducă la îndeplinire 
obligaţia garantată printr-o garanţie reală mobiliară. 

Creditorul (persoana garantată) este persoana în favoarea căreia s-a 
constituit garanţia reală. 

Prin lege sunt reglementate bunurile care formează obiectul 
garanţiei reale, precum şi obligaţiile garantate. 

Art.6 din lege instituie principiul potrivit căruia se consideră cuprinse 
în domeniul de aplicare al legii toate bunurile mobile, corporale sau 
necorporale. 

Bunurile care constituie obiectul garanţiei pot fi proprietatea 
debitorului sau a altei persoane. Pe durata contractului de garanţie, 
debitorul are dreptul de a administra bunul şi a dispune de el şi 
produsele sale (închiriere, vânzare, constituirea unei alte garanţii etc.). 

Prin contractul de garanţie mobiliară se poate garanta îndeplinirea 
oricărei obligaţii civile sau comerciale născute din orice contract încheiat 
între persoanele fizice sau juridice. 

Contractul de garanţie se încheie în formă autentică sau prin înscris 
sub semnătură privată şi trebuie semnat de către debitor. 

Forma scrisă a contractului este impusă de lege pentru a se putea 
realiza condiţia publicităţii contractului. 

Dreptul real de garanţie al creditorului rezultat din contractul de 
garanţie este opozabil terţilor numai prin îndeplinirea formalităţii de 
publicitate reglementate de lege. 

De regulă, condiţia publicităţii se consideră îndeplinită din momentul 
înscrierii avizului de garanţie reală la Arhiva Electronică de Garanţii 
Reale Mobiliare (art.29 din lege). 

In anumite cazuri, publicitatea se realizează şi prin alte metode 
(art.30 din lege). 


4.3. Efectele contractului de garanţie reală mobiliară 

Contractul de garanţie reală mobiliară dă naştere la drepturi şi 
obligaţii, atât pentru debitor, cât şi pentru creditor. 

Drepturile şi obligaţiile debitorului privesc bunul care face obiectul 
garanţiei. 

Pe durata contractului de garanţie, debitorul care deţine bunul 
afectat garanţiei are dreptul să administreze bunul şi chiar să dispună de 
el în orice mod (vânzare, închiriere, constituirea altei garanţii, etc.), 
precum şi de fructele bunului. 

In cursul duratei contractului de garanţie, debitorul care are posesia 
bunului afectat garanţiei este obligat să întreţină bunul şi să îl folosească 
ca un bun proprietar. 

Drepturile şi obligaţiile creditorului se referă la bunurile garanţiei. 

In calitatea sa de titular al unui drept de garanţie reală, creditorul 
este în drept să verifice bunul afectat garanţiei aflat în posesia 
debitorului, fără să afecteze activitatea acestuia. 

Dacă debitorul nu îşi îndeplineşte obligaţia garantată, creditorul are 
dreptul, în temeiul garanţiei, să intre în posesie sau să reţină bunul 
afectat garanţiei şi dreptul de a-l vinde pentru a obţine plata obligaţiei 
garantate. 

In cazul când obligaţia garantată a fost îndeplinită, creditorul care a 
intrat în posesia bunului are obligaţia să îl restituie debitorului. 

4.4. Executarea garanţiei reale mobiliare 

Dacă debitorul nu îndeplineşte obligaţia garantată, creditorul are 
dreptul să aleagă, pentru satisfacerea creanţei sale, între a iniţia 

procedura de executare reglementată de Codul de procedură civilă sau 
de a executa garanţia reală în condiţiile prevăzute de art.62 şi urm. din 
lege. 

In vederea satisfacerii creanţei sale, creditorul are dreptul să ia în 
posesie bunul afectat garanţiei, în mod paşnic sau cu ajutorul 
executorului judecătoresc. 

Creditorul are dreptul să ia în posesie, în mod paşnic, bunul care 
constituie obiectul garanţiei sau produsele realizate din valorificarea 
acestuia, precum şi înscrisurile care constată dreptul de proprietate al 
debitorului asupra bunului. 

In cazul când nu este posibilă intrarea în posesia bunului în mod 
paşnic, creditorul trebuie să apeleze la executorul judecătoresc. 

Odată intrat în posesia bunului, creditorul va proceda la vânzarea lui 
(art.69 din lege). 

Inainte de vânzare, creditorul trebuie să notifice vânzarea către 
debitor şi ceilalţi creditori care şi-au înscris un aviz de garanţie faţă de 
acelaşi debitor şi cu privire la acelaşi bun, precum şi către proprietarul 
bunului, dacă o altă persoană este proprietarul acestuia. 

Debitorul, creditorul sau proprietarul bunului poate face opoziţie la 
vânzarea bunului, în termen de 5 zile de la primirea notificării. 

Nerespectarea formalităţilor notificării atrage după sine nulitatea 
vânzării şi răspunderea pentru pagubele cauzate. 

Cât priveşte modalitatea vânzării, ea este cea prevăzută în 
contractul de garanţie. In absenţa unei clauze în contract, creditorul 
trebuie să vândă bunul „într-o manieră comercială rezonabilă”, care să 
asigure obţinerea celui mai bun preţ. 

Suma de bani obţinută din vânzarea bunului va fi distribuită de 
creditor în ordinea stabilită de lege (plata cheltuielilor privind 
conservarea, luarea în posesie şi vânzarea bunului, plata dobânzilor şi a 
creanţei garantate care are primul rang de prioritate chiar dacă aceasta 
nu a devenit exigibilă). 

Prin lege sunt reglementate şi căile de executare a garantiilor reale 
având ca obiect alte bunuri (sumele depuse în cont la bancă, titlurile 
negociabile etc.). 


Exemplu de subiecte de sinteză 

1) Regimul juridic al dobânzilor în raporturile comerciale; 

2) Solidaritatea codebitorilor; 

3) Facturile acceptate ca mijloc de probă în raporturile comerciale; 
4) Prescripţia extinctivă în materie comercială; 

5) Executarea coacitivă; 

6)Privilegiul mandatarului; 

7)Efectele contractului de comision în raporturile dintre comitent şi 
comisionar; 

8) Efectele executării contractului de comision faţă de terţi; 

9) Efectele contractului de garanţie reală mobiliară; 

10) Executarea garanţiei reale mobiliare. 


Exemplu de test tip grilă 

In materie comercială, dobânzile curg: 

a. de la data punerii în întârziere a debitorului; 
b. dela data scadenţei; 

c. dela data cererii de chemare în judecată 


Unitatea de învăţare nr. 6. 
TITLURILE COMERCIALE DE VALOARE 


. Noţiunea şi mecanismul juridic al cambiei 
. Condiţiile cerute pentru valabilitatea cambiei 
. Transmiterea cambiei (girul) 

. Acceptarea cambiei 

. Avalul 

. Plata cambiei 

. Consecințele neplății cambiei 

iletul la ordin 

21. Notiunea biletului la ordin 

2.2. Condiţiile formă ale biletului la ordin 

2.3. Plata biletului la ordin 

3. Cecul 

3.1. Noţiunea cecului 

3.2. Premisele emiterii cecului 

3.3. Condiţiile de valabilitate a cecului 

3.4. Plata cecului 


Moa ee rugat ea i RE 

Obiectivele unităţii de înăţare 

In urma aprofundării unităţii de învăţare veţi reuşi să: 
a. vă însuşiţi mecanismul juridic al cambiei; 

b. să cunoaşteţi regimul juridic al bieletului la ordin; 

c. înţelegeţi aspectel ce privesc folosirea cecurilor ca instrumente 
de plată în raporturile comerciale. 


Titlul comercial de valoare poate fi definit ca un înscris denumit şi 
titlu în temeiul căruia posesorul său legitim este îndrituit să exercite, la o 
dată determinată, dreptul arătat în înscris. 

O categorie importantă a titlurilor comerciale o reprezintă efectele de 
comerţ, care dau dreptul la plata unei sume de bani. Intră în această 
categorie: cambia, biletul la ordin şi cecul. 


1. Cambia 


Cambia este reglementată prin Legea nr.58/1934 asupra cambiei şi 
biletului la ordin. 

1.1. Noţiunea şi mecanismul juridic al cambiei 

Cambia este un înscris prin care o persoană, denumită trăgător sau 
emitent, dă dispoziţie altei persoane, denumită tras, să plătească la 
scadenţă o sumă de bani unei a treia persoane, numită beneficiar sau la 
ordinul acesteia. 

Aşa cum rezultă din definiţie, cambia implică participarea a trei 
persoane: 

a) trăgătorul (emitentul) este persoana care emite titlul; el dă 
dispoziţia să se plătească o sumă de bani. Prin semnătura sa, trăgătorul 
îşi asumă obligaţia de a face să se plătească suma de bani 
beneficiarului de către tras. Emitentul înscrisului poartă denumirea de 
trăgător, deoarece „trage” titlul asupra debitorului care este obligat să 
efectueze plata; 

b) trasul este persoana căreia i se adresează dispoziţia (ordinul) de 
a plăti o sumă de bani; 

c) beneficiarul este persoana căreia sau la ordinul căreia urmează 
să se facă plata de către tras. 

Înțelegerea mecanismului juridic al cambiei presupune răspunsul la 
trei întrebări. Cum se explică dreptul trăgătorului de a da dispoziţie 
trasului să facă o plată? De ce trasul trebuie să execute această 
dispoziţie? In ce temei beneficiarul primeşte plata? 

In mod obişnuit, emiterea unei cambii are la bază existenţa unor 
raporturi juridice anterioare între persoanele în cauză, care au ca izvor 
anumite acte juridice. In temeiul acestor raporturi juridice, denumite 
raporturi fundamentale, fiecare persoană are calitatea de creditor sau 
debitor în raporturile juridice la care participă. Prin emiterea cambiei şi 
efectuarea plăţii se execută obligaţiile din raporturile juridice 
preexistente. 

Cele arătate pot fi mai bine înţelese prin următorul exemplu: 
comerciantul A vinde comerciantului B o cantitate de marfă la preţul de 
50.000 lei, plătibil la 60 de zile de la primirea mărfii. Deci, cumpărătorul B 
datorează vânzătorului A preţul mărfii de 50.000 lei, care va fi plătit la 
termenul convenit. În acelaşi timp comerciantul A datorează la rându-i, 
faţă de comerciantul C, la acelaşi termen, suma de 50.000 lei dintr-un 
contract de împrumut. 

In situaţia dată, pentru simplificarea operaţiilor de plată a sumelor de 
bani datorate, comerciantul A va trage o cambie asupra comerciantului B 
în favoarea comerciantului C. Deci, fiind creditor al preţului, comerciantul 
A (trăgător) va da o dispoziţie comerciantului B (tras), care este debitor 
al preţului, să plătească la scadenţă suma de 50.000 lei direct 
comerciantului C (beneficiar), care este creditorul comerciantului A din 
contractul de împrumut. Prin plata la scadenţă a sumei de 50.000 lei, 
făcută de comerciantul B (trasul) către comerciantul C (beneficiar) se 
stinge, atât obligaţia comerciantului B (trasul) către comerciantul A (din 
contractul de vânzare-cumpărare), cât şi obligaţia comerciantului A faţă 
de comerciantul C (din contractul de împrumut). 

Cum se poate observa, în situaţia arătată, în loc să plătească în 
numerar datoria sa din contractul de împrumut, comerciantul A îi remite 
comerciantului C cambia trasă asupra comerciantului B, urmând ca, la 
scadenţă, posesorul cambiei să încaseze suma de 50.000 lei de la 
comerciantul B. 

In încheierea celor arătate se impune o precizare. Raporturile 
juridice care preexistă cambiei (raporturile fundamentale) explică şi 
justifică emiterea cambiei. Dar, odată emisă cambia, ea trebuie privită 
prin ea însăşi, ca un titlu de sine stătător. Totodată, operaţiile privind 
cambia fac abstracţie de existenţa raporturilor fundamentale. Aceste 
operaţii sunt guvernate de reguli speciale, care sunt diferite de regulile 
care reglementează raporturile fundamentale. Regulile speciale privind 

crearea raporturilor juridice cambiale, circulaţia, garantarea şi plata 
cambiei sunt cuprinse în Legea nr.58/1934. 

Trebuie observat, însă, că emiterea cambiei nu duce la stingerea 
raporturilor juridice fundamentale. Aceste raporturi juridice subzistă, 
afară de cazul când părţile au convenit o novaţie, adică stingerea 
obligaţiei vechi din raportul fundamental şi înlocuirea ei cu o obligaţie 
nouă, rezultată din raportul cambial (art.64 din Legea nr.58/1934). 

Principala funcţie a cambiei este aceea de instrument de credit. Intr- 
adevăr, deoarece suma de bani prevăzută în cambie nu trebuie achitată 
imediat, ci la un anumit termen, prin intermediul cambiei se acordă 
debitorului un credit pe intervalul de timp până la scadenţă. 

Cambia are şi funcţia de instrument de plată. Această funcţie este 
asemănătoare funcţiei pe care o îndeplineşte moneda. Cambia prezintă 
însă avantajul că evită folosirea de numerar. 

Obligaţia trăgătorului şi dreptul corelativ al beneficiarului au ca izvor 
voinţa trăgătorului exprimată în titlu. 

Exercitarea dreptului împotriva semnatarilor ulteriori (coobligaţi) se 
realizează în puterea legii şi are ca premisă prezumția de regularitate a 
titlului. 

Din moment ce cambia este emisă cu respectarea condiţiilor 
necesare, legea asigură posesorului titlului o protecţie deplină. Acesta 
este îndreptăţit să primească suma de bani menţionată în titlu, chiar 
dacă în fapt datoria nu ar exista. In beneficiul securităţii raporturilor 
comerciale, aparenţa se impune asupra realităţii. 

1.2. Condiţiile cerute pentru valabilitatea cambiei 

a) Condiţiile de fond ale cambiei 

Legea nr.58/1934 nu cuprinde nici o dispoziţie specială referitoare la 
condiţiile de fond ale cambiei. In consecinţă, pentru valabilitatea cambiei, 
trebuie îndeplinite condiţiile prevăzute de Codul civil pentru validitatea 
actelor juridice: consimţământul, capacitatea, obiectul şi cauza (art.948 
C.civ). 

Obligaţiile cambiale se pot naşte şi prin reprezentare, în condiţiile 
art.9 şi 10 din Legea nr.58/1934. 

b) Condiţiile de formă ale cambiei 

Ca orice titlu comercial de valoare, cambia are un caracter formal. 
Acest caracter trebuie înţeles sub un dublu aspect: cambia trebuie să 
îmbrace forma scrisă şi înscrisul să cuprindă, în mod obligatoriu, 
menţiunile prevăzute de lege. 

Cambia este un înscris sub semnătură privată având configurarea 
unei scrisori întocmite de trăgător şi adresată trasului. Nimic nu se opune 
ca înscrisul să fie autentic. 

Se admit şi formularele tipizate, care se completează în spaţiile 
libere. In toate cazurile însă, semnătura trebuie să fie manuscrisă, adică 
să aparţină persoanei care semnează. 

Inscrisul cambial trebuie să cuprindă, obligatoriu, menţiunile 
prevăzute de art.1 pct.1-8 din Legea nr.58/1934. 

Denumirea de cambie. Potrivit legii, înscrisul trebuie să cuprindă 
denumirea de cambie „în însuşi textul titlului”. Această cerinţă este 
menită să atragă atenţia celui care semnează asupra naturii obligaţiei ce 
îşi asumă şi asupra efectelor sale. 

Ordinul necondiţionat de plată a unei sume de bani determinate. 
Ordinul de plată trebuie exprimat sub forma unui ordin propriu-zis 
(„plătiţi”, „veţi plăti” etc.). 

Legea prevede expres că ordinul trebuie să fie necondiţionat;el 
trebuie să privească plata unei sume de bani determinate. Această plată 
trebuie să aibă ca obiect numai o sumă de bani şi într-un cuantum 
determinat. 

Numele _trasului. Legea cere ca înscrisul să prevadă numele 
persoanei care trebuie să execute plata, adică numele trasului. 

Indicarea scadenţei. Potrivit legii, înscrisul trebuie să indice 
scadenţa, adică data la care obligaţia cambială devine exigibilă şi 
posesorul cambiei poate cere plata sumei de bani menţionată în înscris. 

Modalităţile de stabilire a scadenţei sunt prevăzute de lege. Art.36 
din Legea nr.58/1934 prevede că o cambie poate fi trasă: la vedere; la 
un anume timp de la vedere; la un anumit timp de la data emisiunii; la o 
zi fixă. 

Indicarea locului unde trebuie făcută plata. Înscrisul trebuie să 
prevadă locul unde debitorul (trasul) va face plata. 

Intrucât legea cere să se indice locul plăţii, se consideră că trebuie 
să se arate numai localitatea, iar nu domiciliul ori sediul debitorului. 

Numele acelui căruia sau la ordinul căruia se va face plata. 
Potrivit legii, în cambie trebuie să se arate persoana căreia i se va face 
plata sau la ordinul căreia plata trebuie făcută. 

Data şi locul emiterii cambiei. Inscrisul trebuie să cuprindă data şi 
locul emiterii cambiei de către trăgător. 

Semnătura trăgătorului. Faptul că voinţa exprimată în cambie 
aparţine trăgătorului este atestat de semnătura acestuia pe înscrisul în 
cauză. In absenţa semnăturii trăgătorului, cambia este lovită de nulitate. 
Semnătura trebuie să fie autografă (manu proprio). 

Titlul căruia îi lipseşte vreuna din condiţiile arătate în art.1 nu are 
valoarea unei cambii, afară de cazurile arătate de lege. 

1.3. Transmiterea cambiei (girul) 

a) Definiţia girului 

Girul este un act juridic prin care posesorul cambiei, numit girant, 
transmite altei persoane, numită giratar, printr-o declaraţie scrisă şi 
semnată pe titlu şi prin predarea titlului, toate drepturile izvorând din titlul 
respectiv. 

Prin gir, posesorul cambiei dă ordin trasului să plătească suma 
menţionată în titlu persoanei în favoarea căreia a transmis cambia. 

Girantul este persoana titulară a dreptului, legitimată în condiţiile legii 
şi care este posesoarea titlului. Deci, primul girant este persoana 
indicată de către trăgător în calitate de beneficiar al cambiei. 

Giratarul poate fi orice persoană, indiferent dacă este o persoană 
străină sau care este implicată în raportul cambial (trăgător, tras, etc). 

Girul are la bază un raport juridic preexistent între girant şi giratar; de 
exemplu, posesorul cambiei avea de plătit unui creditor o sumă de bani 
dintr-un contract de împrumut şi, pentru achitarea datoriei, girează 
cambia în favoarea creditorului său. 

b) Condiţiile de valabilitate a girului 

Girul este un act juridic şi deci, trebuie să îndeplinească toate 
condiţiile generale ale unui act juridic. In plus, el trebuie să îndeplinească 
şi condiţiile speciale prevăzute de legea cambială. 

Girul trebuie să fie necondiţionat şi trebuie să privească întreaga 
creanţă prevăzută în titlu. 

Girul este valabil dacă îndeplineşte condiţiile de formă prevăzute de 
lege. 

Girul complet, denumit şi girul plin, constă într-o declaraţie a 
girantului, semnată de acesta, pusă pe dosul titlului, care cuprinde 
ordinul adresat debitorului principal (trasul) de a plăti persoanei indicate 
de girant suma de bani menţionată în cambie. 

Girul se exprimă printr-o formulă adecvată: „plătiţi lui...” ori „plătiţi la 
ordinul lui...”. În cazul girului plin, această formulă trebuie să cuprindă 
numele şi prenumele, respectiv denumirea giratarului. Desemnarea 
giratarului se face după aceleaşi reguli ca şi indicarea beneficiarului. 

Menţiunea cuprinzând girul trebuie însoţită de semnătura autografă 
a girantului. 

Pe lângă girul complet sau girul plin, legea reglementează şi girul în 
alb. Potrivit art.15 alin.(2) din lege, girul în alb este girul care nu arată 
numele giratarului. 

De asemenea, în aceeaşi idee, a facilitării circulaţiei cambiei, legea 
recunoaşte şi girul la purtător. Potrivit art.14 alin.(3) din lege, „girul la 
purtător” este echivalentul unui „gir în alb”. Deci, girul la purtător are 
valoarea şi efectele juridice ale girului în alb. 

c) Efectele girului 

Legea reglementează trei efecte ale girului: efectul translativ de 
drepturi, efectul de garanţie şi efectul de legitimare. 

Prin gir se transmit drepturile cambiale, adică acele drepturi specifice 
dreptului cambial. Fac parte din această categorie: dreptul la suma de 
bani menţionată în cambie; dreptul de a prezenta cambia la acceptare şi, 
la scadenţă, de a o prezenta la plată etc. 

Ca efect al transmiterii cambiei prin gir, girantul îşi asumă obligaţia 
de a garanta acceptarea şi plata cambiei de către tras (art.17 din lege). 
Aceasta însemnă că, dacă trasul va refuza acceptarea şi plata cambiei, 
girantul va fi ţinut personal să achite suma de bani prevăzută în titlu. 

Ca urmare a transmiterii cambiei prin gir, giratarul este legitimat în 
calitate de creditor al sumei menţionate în titlu. In consecinţă, giratarul 
este abilitat să exercite drepturile prevăzute în cambie. 

1.4. Acceptarea cambiei 

a) Prezentarea cambiei pentru acceptare 

Prezentarea cambiei la acceptare are un caracter facultativ. 

Posesorul cambiei sau chiar un simplu deţinător poate prezenta 
trasului, până la scadenţă, cambia spre acceptare. 

Intrucât prezentarea cambiei pentru acceptare este facultativă, 
însemnă că posesorul cambiei poate să prezinte cambia direct la plată, 
fără a o prezenta în prealabil pentru acceptare. 

In anumite cazuri, prezentarea cambiei către tras pentru acceptare 
este obligatorie. 

Prezentarea cambiei la acceptare este obligatorie când scadenta 
cambiei a fost stabilită la un anumit termen de la vedere (art.26 din 
lege). 

Prezentarea cambiei pentru acceptare este obligatorie şi în cazul 
când trăgătorul ori girantul a stipulat în cambie clauza prezentării titlului 
pentru acceptare (art.25 din lege). 

b) Condiţiile acceptării cambiei 

Cambia se prezintă la acceptare de către posesorul cambiei sau de 
către orice deţinător al ei (art.24 din lege). 

Cambia se prezintă trasului pentru a fi acceptată. 

Posesorul cambiei sau deţinătorul acesteia poate prezenta cambia 
până la scadenţă. 

Acceptarea se scrie pe cambie şi se exprimă prin cuvântul „acceptat” 
sau orice altă expresie echivalentă („voi plăti”, „voi onora” etc.). 
Acceptarea trebuie să fie semnată de către tras. 

c) Efectele acceptării cambiei 

Acceptarea cambiei are ca efect naşterea obligaţiei trasului de a plăti 
la scadenţă suma de bani menţionată în titlu (art.31 din lege). 

Prin acceptarea cambiei, trasul devine obligat cambial; el este 
obligat principal şi răspunde direct de plata sumei de bani către 
posesorul cambiei. 

d) Refuzul de a accepta cambia 

In cazul în care trasul refuză acceptarea cambiei, declaraţia de refuz 
trebuie constatată, în termenele stabilite pentru prezentarea la 
acceptare, printr-un act întocmit de executorul judecătoresc în condiţiile 
prevăzute de art.66-69 din lege. Acest act poartă denumirea de protest 
de neacceptare. 

In cazul refuzului de acceptare a cambiei, posesorul cambiei poate 
exercita, chiar înainte de scadenţă, dreptul de regres împotriva giranţilor, 
trăgătorului şi a celorlalţi obligaţi cambiali (art.48 din lege). 

1.5. Avalul 

a) Noţiunea avalului 

Asigurarea executării unei obligaţii cambiale este sporită, ca şi în 
cazul obligaţiilor civile sau comerciale, printr-o garanţie. Cu privire la 
obligaţiile cambiale, această garanţie poartă denumirea de aval. 

Avalul poate fi definit ca un act juridic prin care o persoană, numită 
avalist, se obligă să garanteze obligaţia asumată de unul dintre debitorii 
cambiali, numit avalizat. 

Cel care garantează (avalistul) intervine pentru a întări încrederea în 
titlu, obligându-se solidar cu ceilalţi semnatari ai cambiei la plata sumei 
de bani prevăzută în cambie. In calitate de avalist poate figura o terță 
persoană sau chiar un semnatar al cambiei [art.35 alin.(2) din lege]. 

Cel garantat (avalizatul) este un obligat cambial, adică trăgătorul, 
trasul acceptant sau girantul. 

Prin aval, posesorul cambiei dobândeşte un nou debitor, pe lângă 
debitorul avalizat. Dar, avalul dă naştere unei obligaţi cambiale 
autonome şi abstracte, identică obligaţiei oricărui alt semnatar al 
cambiei. 

b) Condiţiile de valabilitate a avalului 

Avalul este valabil dacă îndeplineşte condiţiile legii. 

Prin aval se poate garanta plata întregii sume de bani menţionate în 
cambie ori numai a unei părţi din această sumă. 

Avalul nu se poate da sub condiţie şi nu poate cuprinde clauze 
contrare naturii sale. 

Avalul se scrie pe cambie. 


IPA 


Avalul se exprimă prin cuvintele „pentru aval” sau prin orice altă 
formulă echivalentă („pentru garanţie”, „pentru siguranţă” etc.) şi se 
semnează de către avalisi. 

c) Efectele avalului 

Avalistul este ţinut în acelaşi mod ca acela pentru care a garantat. 
Deci, avalistul se află în poziţia juridică a avalizatului, având toate 
drepturile şi obligaţiile acestuia. Aceasta însemnă că avalistul va putea fi 
urmărit, după caz, ca tras acceptant, trăgător sau girant, în funcţie de 
calitatea avalizatului în raportul cambial. 

Când avalistul plăteşte cambia, el dobândeşte drepturile izvorând din 
ea împotriva celui garantat, precum şi împotriva acelora care sunt ţinuţi 
faţă de acesta din urmă, în temeiul cambiei. 

Deci, prin plata cambiei, avalistul dobândeşte drepturile izvorând din 
cambie, atât împotriva avalizatului cât şi contra acelora care sunt obligaţi 
în temeiul cambiei faţă de avalizat. 

1.6. Plata cambiei 

Pentru asigurarea eficienţei cambiei, legea reglementează principiile 
privind plata cambiei. 

In vederea achitării sumei de bani prevăzută în titlu, cambia trebuie 
prezentată la plată. 

Prezentarea cambiei şi deci dreptul la plată îl are posesorul legitim al 
titlului (art.43 din lege). Acesta poate fi beneficiarul indicat de trăgător în 
cambie sau giratarul. 

Plata cambiei se poate cere, în primul rând, trasului acceptant, care 
este debitorul principal al cambiei (art.42 din lege). 

Plata cambiei poate fi cerută şi direct de la avalistul trasului, dacă 
există un asemenea garant. 

In subsidiar, cambia poate fi prezentată la plată debitorilor de regres, 
dacă au fost îndeplinite formalităţile legale. 

Plata cambiei se poate cere la scadenţă. 

Plata la scadenţă, cu îndeplinirea condiţiilor cerute de lege, produce 
efecte diferite, după cum ea a fost efectuată de un debitor cambial 
principal sau un debitor de regres. 

Dacă plata este făcută de trasul acceptant, care este debitorul 
cambial principal, această plată stinge obligaţia cambială a trasului, 
precum şi obligaţiile tuturor debitorilor cambiali (trăgător, girant şi avaliştii 
acestora şi ai trasului acceptant). 

Dacă plata este făcută de un debitor de regres, ea stinge numai 
obligaţiile care figurează pe titlu, după debitorul care a plătit, adică 
obligaţiile giranţilor succesivi şi avaliştilor lor. O atare plată nu stinge 
obligaţiile giranţilor anteriori şi nici obligaţiile trasului, trăgătorului şi 

avaliştilor acestora. Aceşti debitori vor putea fi urmăriţi în temeiul 
cambiei. 

1.7. Consecințele neplăţii cambiei 

a) Mijloacele de valorificare a drepturilor cambiale în cazul 
refuzului de plată a cambiei 

Posesorul cambiei care nu a primit suma de bani prevăzută în 
cambie poate obţine satisfacerea dreptului său, fie prin mijloace 
cambiale, adică mijloace legate de specificul cambiei, fie prin mijloace 
extracambiale, care sunt acţiuni reglementate de dreptul comun. 

Potrivit legii, mijloacele cambiale sunt proceduri de valorificare a 
drepturilor cambiale care decurg din principiile care guvernează cambia. 
Ele constau în anumite acţiuni (acţiuni cambiale) care pot fi folosite 
împotriva celor obligaţi la plata cambiei sau în punerea în executare a 
cambiei. 

Acţiunile cambiale sunt de două feluri: directe şi de regres (art.47 din 
lege). Distincția are în vedere existenţa celor două categorii de obligaţi 
cambiali: obligaţi direcţi sau principali şi obligaţi indirecţi sau de regres. 

Acţiunile directe sunt acţiunile îndreptate împotriva celor direct 
obligaţi la plată, care sunt acceptantul şi avalistul său. Potrivit art.31 
alin.(2) din lege, în cazul când trasul refuză plata, posesorul cambiei, 
chiar dacă este trăgător, are împotriva acceptantului o acţiune cambială 
directă pentru tot ce poate fi cerut în temeiul art.53 şi 54. 

Aceste acţiuni sunt cereri de chemare în judecată obişnuite care se 
exercită în temeiul titlului; ele nu sunt supuse unor formalităţi speciale şi 
se pot exercita în cadrul termenului de prescripţie. 

Acţiunile de regres sunt acţiunile contra oricărui alt obligat cambial, 
adică împotriva trăgătorului, giranţilor şi avaliştilor acestora. Aceste 
acţiuni pot fi exercitate pe cale judiciară numai în condiţiile prevăzute de 
legea cambială. 

Executarea cambială este o procedură specială de valorificare a 
drepturilor cambiale. Ea se realizează în condiţiile stabilite de lege. 

b) Regresul A 

Obligaţia de plată a cambiei incumbă trasului ca obligat principal. In 
subsidiar, obligaţia de plată revine celorlalţi obligaţi cambiali, care sunt 
trăgătorul, giranţii şi avaliştii lor. Intr-adevăr, fiecare dintre aceste 
persoane, prin semnarea cambiei îşi asumă obligaţia de a garanta 
acceptarea şi plata cambiei din partea trasului. In consecinţă, în cazul 
când, la scadenţă, trasul refuză plata, obligaţia de garanţie a 
coobligaţilor cambiali devine o obligaţie de plată şi posesorul cambiei are 
posibilitatea să îşi exercite drepturile împotriva lor, printr-o acţiune de 
regres. In acest sens, art.48 lit.a) din lege prevede că, dacă la scadenţă, 

plata nu a avut loc, posesorul cambiei poate exercita drepturi de regres 
împotriva giranţilor, trăgătorului şi a celorlalți obligaţi. 

Fiind debitori de regres, trăgătorul, giranţii şi avaliştii răspund numai 
în subsidiar pentru plata cambiei. 

Potrivit legii, trăgătorul, girantul şi avalistul sunt ţinuţi solidar faţă de 
posesorul cambiei. Posesorul are drept de urmărire împotriva tuturor 
acestor persoane, individual sau colectiv, fără a fi ţinut să respecte 
ordinea în care s-au obligat (art.52 din lege). 


c) Executarea cambială 

Pentru valorificarea drepturilor cambiale, posesorul cambiei poate 
folosi, pe lângă acţiunile cambiale (directe şi de regres) şi calea 
executării nemijlocite a cambiei. Această cale constituie o procedură 
simplificată, care evită procesul judiciar şi executarea silită, în temeiul 
unei hotărâri judecătoreşti obţinute ca urmare a procesului. Într-adevăr, 
pe calea executării cambiale, posesorul cambiei trece direct la 
executare în temeiul cambiei, care are valoarea unui titlu executor. 

In vederea executării cambiei, legea impune învestirea cambiei cu 
formulă executorie. 

Competentă pentru a învesti cambia cu formulă executorie este 
judecătoria. 

Pentru soluţionarea cererii de învestire a cambiei cu formulă 
executorie, instanţa judecătorească trebuie să verifice îndeplinirea 
condiţiilor formale ale cambiei şi scadenţa cambiei, precum şi dacă au 
fost efectuate actele de conservare a drepturilor cambiale. 

Investirea cambiei cu formulă executorie se face în condiţiile art.269 
C. proc. civ.. 

Pe baza cambiei învestite cu formulă executorie, posesorul cambiei 
poate să adreseze debitorului o somaţie de plată. Această somaţie se 
notifică prin executorul judecătoresc. 

Debitorul care a primit somaţia de plată este în drept să facă opoziţie 
la executare. Opoziția se va introduce la judecătoria care a învestit 
cambia cu formulă executorie. 

d) Prescripţia acţiunilor cambiale 

Orice acţiune rezultând din cambie împotriva acceptantului şi 
avaliştilor săi se prescrie în termen de 3 ani. 

Termenul de prescripţie curge de la data protestului de neacceptare 
a plăţii. 

Acţiunile giranţilor exercitate de unii contra altora şi împotriva 
trăgătorului se prescriu în 6 luni. 

Termenul de prescripţie curge din ziua când girantul a plătit cambia 
ori din ziua în care acţiunea de regres a fost pornită împotriva sa, după 
caz, potrivit distincţiilor făcute de lege. 

e) Acţiunile extracambiale 

Pe lângă mijloacele cambiale, legea reglementează şi mijloacele 
extracambiale pentru valorificarea de către posesorul cambiei a 
drepturilor sale. Aceste mijloace sunt în realitate anumite acţiuni de drept 
comun, care pot fi folosite de către posesorul cambiei pentru 
satisfacerea drepturilor sale cambiale. Acţiunile extracambiale sunt: 
acţiunea cauzală şi acţiunea de îmbogăţire fără cauză. 

Acţiunea cauzală se întemeiază pe raportul fundamental. 

Posesorul cambiei care nu a obţinut suma de bani prevăzută în 
cambie poate intenta o acţiune împotriva debitorului în temeiul raportului 
fundamental; de exemplu, posesorul cambiei dobândise cambia prin gir, 
în scopul restituirii unui împrumut pe care îl acordase girantului. Dacă 
trasul a refuzat plata cambiei, posesorul cambiei (giratarul) are împotriva 
girantului o acţiune bazată pe contractul de împrumut. 

Acţiunea de îmbogăţire fără cauză este ultimul mijloc de care 
dispune posesorul cambiei pentru satisfacerea drepturilor sale. 

Art.65 din lege prevede că în cazul în când posesorul cambiei a 
pierdut acţiunea cambială în contra tuturor obligaţilor şi nu are contra 
acestora acțiune  cauzală, poate exercita contra  trăgătorului, 
acceptantului sau girantului o acţiune pentru plata sumei cu care aceştia 
s-au îmbogăţit fără cauză în dauna sa. 


2. Biletul la ordin 


Biletul la ordin este un titlu comercial de valoare asemănător 
cambiei. De aceea, reglementarea sa se află în aceeaşi lege care 
reglementează cambia, adică Legea nr.58/1934 asupra cambiei şi 
biletului la ordin. 

Deşi se aseamănă, între cele două titluri există şi anumite deosebiri. 
Aspectele particulare ale biletului la ordin sunt reglementate în Titlul II al 
legii (art.104-107). 

Pornind de la asemănările şi deosebirile care există între aceste 
titluri de valoare, art.106 din lege stabileşte principiul potrivit căruia 
dispoziţiile referitoare la cambie sunt aplicabile şi biletului la ordin, în 
măsura în care nu sunt incompatibile cu natura acestui titlu. 

2.1. Noţiunea biletului la ordin 

Biletul la ordin este un înscris prin care o persoană, numită emitent 
sau subscriitor, se obligă să plătească o sumă de bani la scadenţă unei 
alte persoane, numită beneficiar, sau la ordinul acesteia. 


—128-— 


Cum se poate observa, spre deosebire de cambie, care implică 
raporturi juridice între trei persoane (trăgător, tras şi beneficiar), biletul la 
ordin presupune raporturi juridice între două persoane: emitentul 
(subscriitorul) şi beneficiarul. 

Biletul la ordin se aseamănă cu o recunoaştere de datorie de către 
debitor, faţă de creditorul său. 

Emitentul are calitatea de debitor; prin emiterea titlului, el se obligă 
să plătească o sumă de bani la scadenţă. 

Beneficiarul are calitatea de creditor; el este îndreptăţit să primească 
plata ori plata se face la ordinul său. 

Emiterea biletului la ordin este determinată, ca şi în cazul cambiei, 
de existenţa între părţi a unui raport juridic (raportul fundamental). 

Specificul raporturilor juridice care se nasc din emiterea biletului la 
ordin determină şi particularităţile acestui titlu de credit. 

2.2. Condiţiile formă ale biletului la ordin 

Biletul la ordin este un titlu formal; el trebuie să îmbrace forma scrisă 
şi să cuprindă menţiunile prevăzute de lege. 

Ca şi cambia, biletul la ordin este un înscris sub semnătură privată. 
Se admite şi folosirea formularelor tipizate, cu condiţia ca semnătura să 
fie manuscrisă. 

Menţiunile obligatorii sunt următoarele: 

Denumirea de bilet la ordin. Legea cere ca denumirea de bilet la 
ordin să fie trecută în însuşi textul titlului şi să fie exprimată în limba 
folosită pentru redactarea acestui titlu. 

Promisiunea necondiționată de a plăti o sumă de bani 
determinată. Inscrisul trebuie să cuprindă promisiunea (angajamentul) 
emitentului de a plăti o sumă de bani, care este menţionată în titlu. 

Promisiunea de plată se exprimă în cuvintele „voi plăti” sau expresii 
echivalente. 

Obligaţia de plată asumată de emitent trebuie să fie necondiționată 
şi să privească o sumă de bani determinată în titlu. 

Indicarea scadenţei. Inscrisul trebuie să arate scadenţa obligaţiei 
de plată asumate de emitent. 

Modalităţile de stabilire a scadenţei sunt reglementate de lege pentru 
cambie. 

Dacă nu se arată scadenţa în scris, plata se va face „la vedere” 
[art.105 alin. (2) din lege]. _ 

Locul unde trebuie făcută plata. Inscrisul trebuie să arate locul 
unde emitentul trebuie să facă plata. 

__ Numele acelui căruia sau la ordinul căruia se va face plata. 
Inscrisul trebuie să menţioneze persoana care va primi plata. Această 

persoană este beneficiarul arătat în scris de către emitent, care va avea 
dreptul să pretindă suma de bani ori să indice persoana, care, la ordinul 
său, va primi plata (giratarul). i 

Data şi locul emiterii biletului la ordin. Inscrisul trebuie să arate 
data şi locul emiterii titlului. i 

Semnătura emitentului. |nscrisul trebuie să poarte semnătura 
personală a emitentului (manu proprio). 

Datorită caracterului său formal, titlul căruia îi lipseşte vreuna din 
menţiunile arătate de art.104 din lege nu va avea valoarea juridică a unui 
bilet la ordin, afară de cazurile expres admise de lege. 

2.3. Plata biletului la ordin 

Regulile care guvernează plata biletului la ordin sunt cele stabilite de 
art.41-46 din lege pentru plata cambiei. 

Trebuie arătat că, deoarece în cazul biletului la ordin, plata se face 
de către emitent, iar nu de o altă persoană (trasul) ca în cazul cambiei, 
legea nu mai prevede formalitatea prezentării biletului la ordin la 
acceptare. Deci, la scadenţă, biletul la ordin se prezintă emitentului 
direct pentru plată. 

Exceptional, dacă biletul la ordin are scadenţa la un anumit timp de 
la vedere, posesorul titlului trebuie să prezinte emitentului biletul la ordin 
pentru viză într-un termen de un an de la data emiterii titlului. 
Formalitatea vizei are drept scop numai stabilirea datei exigibilităţii 
obligaţiei. 

Neplata la scadenţă a sumei de bani prevăzută în biletul la ordin 
deschide posesorului titlului dreptul la acţiunile directe sau de regres, ca 
şi la executarea nemijlocită a biletului la ordin (art.47-55; art.57-65 din 
lege). 


3. Cecul 


Cecul este reglementat prin Legea nr. 59/1934 asupra cecului. 

3.1. Noţiunea cecului 

Cecul este un înscris prin care o persoană, numită trăgător, dă ordin 
unei bănci la care are un disponibil bănesc, numită tras, să plătească, la 
prezentarea titlului, o sumă de bani altei persoane, numită beneficiar. 

Din definiţie, rezultă că cecul implică, la fel ca şi cambia, trei 
persoane: trăgătorul, trasul şi beneficiarul. 

3.2. Premisele emiterii cecului 

Potrivit legii, cecul nu poate fi emis decât dacă trăgătorul are un 
disponibil la tras, iar între trăgător şi tras există o convenţie privind 
emiterea de cecuri. 

Trăgătorul poate emite cecul numai dacă are la bancă (tras) un 
disponibil bănesc pentru efectuarea plăţii de către bancă. Acest 
disponibil (fonduri băneşti) poartă denumirea de provizion sau acoperire. 
El poate fi un depozit bancar al trăgătorului ori o deschidere de credit în 
favoarea acestuia. 

Disponibilul trebuie să reprezinte o sumă de bani lichidă, certă şi 
exigibilă, asupra căreia trăgătorul are dreptul să dispună prin cec. 

Emiterea cecului fără acoperire constituie infracţiune şi se 
sancţionează în condiţiile art.84 pct.2 din lege. 

Dreptul trăgătorului de a emite cecuri are ca temei convenţia 
încheiată între client şi bancă. 

Prin convenţie, banca autorizează pe client (trăgător) să tragă 
asupra ei cecul, obligându-se să efectueze din disponibil plăţile, la 
ordinul trăgătorului. 

Emiterea de cecuri fără autorizarea băncii reprezintă infracţiune şi se 
sancţionează în condiţiile art.84 pct.1 din lege. 

3.3. Condiţiile de valabilitate a cecului 

Având caracter formal, cecul trebuie să îmbrace forma scrisă şi să 
cuprindă menţiunile obligatorii prevăzute de lege. i 

In privinţa condiţiilor de fond, legea nu cuprinde dispoziţii speciale. In 
consecinţă, condiţiile de fond cerute pentru emiterea cecului sunt cele 
din dreptul comun. 

Cecul trebuie să îmbrace forma scrisă. 

Inscrisul cecului este tipărit sub forma unui exemplar tipizat, aprobat 
în condiţiile legii. 

Emiterea cecului constă în completarea formularului de către 
trăgător, cu menţiunile cerute de lege şi semnarea înscrisului. 

Cecul trebuie să cuprindă menţiunile prevăzute de art.1 şi 3 din lege: 

Denumirea de cec. Această denumire trebuie inserată în textul 
înscrisului pentru a atrage atenţia asupra semnificației juridice a 
înscrisului. y 

Ordinul necondiționat de a plăti o sumă de bani. |nscrisul trebuie 
să cuprindă ordinul trăgătorului adresat trasului (băncii) de a plăti 
beneficiarului suma de bani menţionată în titlu. 

Ordinul trebuie să fie necondiţionat şi să privească o sumă de bani 
determinată. Suma de bani trebuie menţionată în cifre, cu indicarea 
monedei în care se face plata. i 

Numele celui care trebuie să plătească (tras). Inscrisul trebuie să 
arate pe cel care, în calitate de tras, va trebui să plătească suma de bani 
menţionată în titlu. Aşa cum am arătat, calitatea de tras o poate avea 
numai o societate bancară. 

Locul unde trebuie făcută plata. Înscrisul trebuie să indice locul 
unde trasul va face plata. 

Data şi locul emiterii cecului 

Semnătura trăgătorului. Semnătura va trebui să fie scrisă de mână 
de către trăgător. 

Titlul căruia îi lipseşte una din menţiunile prevăzute la art.1 din lege 
nu va fi socotit cec, afară de cazurile când legea dispune altfel. 

3.4. Plata cecului 

Intrucât cecul este plătibil la vedere, adică la prezentarea titlului, el 
nu este supus acceptării din partea trasului, aşa cum se cere în cazul 
cambiei. De aceea, menţiunea de acceptare inserată în titlu se consideră 
nescrisă. 

Deoarece cecul nu poate fi accepiat, trasul nu are calitatea de 
debitor de drept cambial faţă de posesorul cecului, ci îndeplineşte numai 
funcţia de plătitor (so/vens) pentru trăgător. 

Potrivit legii, cecul este plătibil la vedere. Orice stipulaţie contrară se 
socoteşte nescrisă (art.29 din lege). Deci, plata cecului se face la 
prezentarea de către posesor a cecului la tras (bancă), pentru plată. 

Intrucât cecul este un instrument de plată, legea stabileşte termene 
scurte pentru prezentarea la plată a cecului emis şi plătibil în România: 8 
zile, dacă cecul este plătibil în chiar localitatea unde a fost emis, 15 zile 
dacă cecul este plătibil în altă localitatea decât în cea în care a fost emis. 

Cecul emis într-o ţară străină şi plătibil în România trebuie să fie 
prezentat la plată în termen de 30 de zile, iar dacă este emis într-o ţară 
din afara Europei, în termen de 70 de zile. 

In cazul în care trasul (banca) refuză plata, beneficiarul cecului nu 
are o acţiune directă împotriva trasului. 

Acest lucru se explică prin aceea că, aşa cum am arătat, trasul 
(banca) nu este un debitor de drept cambial, ci îndeplineşte numai o 
funcţie de plătitor (so/vens) pentru trăgător. 

Refuzul de plată din partea trasului deschide calea acţiunilor de 
regres; posesorul cecului poate exercita dreptul de regres împotriva 
giranţilor, trăgătorului şi a celor obligaţi de regres (art.43 din lege). 

Pentru exercitarea acţiunilor de regres, legea cere ca cecul să fi fost 
prezentat la plată în termen util (termenul de 8 zile sau 15 zile, după caz) 
şi refuzul de plată al trasului să fie constatat în condiţiile legii. 

Potrivit legii, cecul are valoare de titlu executoriu pentru capital şi 
accesorii. Competentă pentru a învesti cecul cu formulă executorie este 
judecătoria (art.53 din lege). Deci, posesorul cecului are deschisă şi 
calea executării nemijlocite a cecului, în condiţiile legii (art.54 din lege). 

Pentru valorificarea drepturilor sale, posesorul cecului are la 
îndemână acţiunea cauzală şi acţiunea de îmbogăţire fără cauză, care 
se exercită în condiţii asemănătoare cu cele prevăzute de lege în 
materia cambiei (art.56 şi 57 din lege. 


Exemple de subiecte de sinteză 


1) Menţiunile obligatorii ale cambiei; 
2) Girul cambiei; 
3) Acceptarea cambiei; 
4) Avalul cambiei; 
5) Plata cambiei; 
6) Executarea cambială; 
7) Condiţiile de formă ale biletului la ordin; 
8) Condiţiile de valabilitate a cecului; 
9) Plata cecului. 
Exemplu de test de tip grilă 


Acepitarea cambiei poate fi făcutădoar de: 


a. tras; 
b. detras, de indicatul la nevoie sau de intervenientul pentru 
onoare; 


c. trăgător şi de giranţi. 

1. Activitatea comercială şi dificultăţile sale 


Desfăşurarea normală a activităţii comerciale impune ca toţi 
comercianții care şi-au asumat obligaţii, în baza raporturilor juridice la 
care participă, să îşi execute aceste obligaţii în strictă conformitate cu 
contractele încheiate. 

In privința executării obligaţiilor, o importanţă deosebită o are 
executarea obligaţiilor al căror obiect îl constituie plata unor sume de 
bani (prețul mărfurilor, al lucrărilor şi serviciilor, rambursarea 
împrumuturilor etc.). Intr-adevăr, neachitarea la scadenţă a sumelor de 
bani datorate de către debitor îl pune pe creditor în situaţia de a fi lipsit 
de mijloacele financiare necesare reluării ciclului de producţie. 

Neexecutarea obligaţiilor băneşti la scadenţă produce consecinţe 
negative nu numai asupra creditorului, ci şi faţă de alţi comercianţi cu 
care creditorul se află în raporturi juridice. Ţinând seama de 
interconexiunea raporturilor juridice în care se află comercianții, însemnă 
că nerespectarea obligaţiilor privind plata sumelor de bani se poate 
repercuta „în lanț? asupra altor comercianţi, ducând la un blocaj 
financiar, cu consecinţe funeste pentru activitatea comercială şi pentru 
securitatea creditului. 

Incă de la începutul activităţii comerciale, când au apărut şi 
dificultăţile financiare inerente acesteia, s-a pus problema reacției faţă de 
un atare comerciant a cărui activitate necorespunzătoare cangrenează 
activitatea comercială. Atitudinea faţă de un asemenea comerciant nu a 
fost întotdeauna aceeaşi; ea a fost în funcţie de anumite concepţii care 
s-au manifestat de-a lungul vremii. 

Ca tratament juridic aplicabil comercianților în dificultate, de curând, 
a fost adoptată Legea nr.85/2006 privind procedura insolvenţei, care a 
abrogat Legea nr.64/1995 privind procedura reorganizării judiciare şi a 
falimentului. 

Noua lege reglementează două proceduri specifice insolvenţei şi 
anume: procedura generală şi procedura simplificată. 


2. Scopul procedurii insolvenţei 


Scopul Legii nr.85/2006 este instituirea unei proceduri colective 
pentru acoperirea pasivului debitorului aflat în insolvenţă. 

Căile prin care se realizează scopul legii sunt reorganizarea judiciară 
şi falimentul. 

Procedura reorganizării judiciare constă în anumite reguli privind 
organizarea activităţii debitorului pe baze noi, în vederea redresării 

economico-financiare şi asigurării mijloacelor băneşti pentru plata 
datoriilor faţă de creditori. Această procedură se poate realiza fie prin 
reorganizarea activităţii debitorului, prin anumite măsuri economice, 
financiare, organizatorice, juridice etc.; fie prin lichidarea unor bunuri din 
patrimoniul debitorului, până la acoperirea creanţelor creditorilor. 

Potrivit Legii nr.85/2006 reorganizarea judiciară se realizează pe 
baza unui plan de reorganizare a activităţii debitorului. 

De remarcat că aplicarea procedurii reorganizării judiciare 
presupune continuarea activităţii debitorului, sub conducerea acestuia 
sau a persoanelor abilitate de lege. 

Procedura falimentului constă în anumite reguli prin care se 
reglementează executarea silită a bunurilor din patrimoniul debitorului, în 
vederea plăţii datoriilor faţă de creditori. 

Aplicarea procedurii falimentului are drept consecinţă încetarea 
activităţii debitorului (dizolvarea societăţii, în cazul debitorului societate 
comercială). 

Pentru realizarea scopului trebuie aplicată procedura adecvată. 
Opţiunea este determinată de starea patrimoniului debitorului, de 
şansele redresării şi de interesele creditorilor, în raport de care se va 
aplica procedura generală sau procedura simplificată. 


3. Condiţiile aplicării procedurii insolvenţei 


Pentru aplicarea procedurii, legea cere îndeplinirea a două condiţii: 
debitorul să facă parte din categoriile persoanelor cărora li se aplică 
procedura şi debitorul să se afle în insolvenţă. 

3.1. Categoriile de persoane cărora li se aplică procedura 

Legea nr.85/2006 reglementează categoriile de persoane cărora li 
se aplică procedura. Sunt legiferate persoanele cărora li se aplică 
procedura generală şi cele cărora li se aplică procedura simplificată. 

Astfel, debitorii cărora li se aplică procedura generală sunt: 

1. societăţile comerciale; 

2. societăţile cooperative; 

3. organizaţiile cooperatiste; 

4. societăţile agricole; 

5. grupurile de interes economic; 

6. orice alta persoana juridică de drept privat care desfăşoară şi 
activităţi economice. 

Procedura simplificată se aplică debitorilor aflaţi în stare de 
insolvenţă, care se încadrează în una dintre următoarele categorii: 

a) comercianţi, persoane fizice, acţionând individual; 

b) asociaţii familiale; 

c) comercianţi care fac parte din categoriile prevăzute la alin. (1) şi 
îndeplinesc una dintre următoarele condiţii: 

1. nu deţin nici un bun în patrimoniul lor; 

2. actele constitutive sau documentele contabile nu pot fi găsite; 

3. administratorul nu poate fi găsit; 

4. sediul nu mai există sau nu corespunde adresei din registrul 
comerţului; 

d) debitori care fac parte din categoriile prevăzute la alin. (1), care nu 
au prezentat documentele prevăzute la art. 28 alin. (1) lit. b), c), e) şi h) 
în termenul prevăzut de lege; 

e) societăţi comerciale dizolvate anterior formulării cererii introductive; 

f) debitori care şi-au declarat prin cererea introductivă intenţia de 
intrare în faliment sau care nu sunt îndreptăţiţi să beneficieze de 
procedura de reorganizare judiciară prevăzută de prezenta lege. 

3.2. Insolvenţa debitorului 

Insolvenţa este acea stare a patrimoniului debitorului care se 
caracterizează prin insuficienţa fondurilor băneşti disponibile pentru plata 
datoriilor exigibile. Trebuie reţinut că Legea nr.85/2006 consacră 
insolventa vădită şi insolventa iminentă. 

Insolvenţa este prezumată ca fiind vădită atunci când debitorul, după 
30 de zile de la scadenţă, nu a plătit datoria sa faţă de unul sau mai mulţi 
creditori. 

Insolvenţa este iminentă atunci când se dovedeşte că debitorul nu 
va putea plăti la scadenţă datoriile exigibile angajate, cu fondurile 
băneşti disponibile la data scadenţei. 

Creditorul poate cere aplicarea procedurii insolvenţei asupra 
debitorului numai dacă timp de cel puţin 30 de zile nu a plătit datoriile ce 
alcătuiesc valoarea-prag. Prin valoare-prag se înţelege cuantumul minim 
al creanţei, pentru a putea fi introdusă cererea creditorului. Aceasta este 
de 10.000 lei, iar pentru salariaţi, de şase salarii medii pe economie. 

Insolvenţa se deosebeşte de insolvabilitatea debitorului; pe când 
insolvenţa este acea stare a patrimoniului care exprimă neputinţa 
debitorului de a plăti la scadenţă datoriile sale din cauza lipsei de 
lichidităţi, insolvabilitatea este o stare de dezechilibru financiar a 
patrimoniului debitorului, în care valoarea elementelor pasive este mai 
mare decât valoarea elementelor active. 

Aplicarea procedurii insolvenţei intervine în toate cazurile în care 
debitorul se află în imposibilitate de a plăti datoriile exigibile cu fondurile 
băneşti disponibile, indiferent de raportul dintre activul şi pasivul 
patrimoniului debitorului. 

4. Participanţii la procedura insolvenţei 


Organele care aplică procedura sunt: instanțele judecătoreşti, 
judecătorul-sindic, administratorul judiciar şi lichidatorul. 

Organele prevăzute la alin. (1) trebuie să asigure efectuarea cu 
celeritate a actelor şi operaţiunilor prevăzute de prezenta lege, precum şi 
realizarea în condiţiile legii a drepturilor şi obligaţiilor celorlalţi participanţi 
la aceste acte şi operaţiuni. 

4.1. instanţele judecătoreşti 

Instanţele judecătoreşti competente să aplice procedura insolvenţei 
sunt tribunalul şi curtea de apel. 

a) Tribunalul. Competența privind aplicarea procedurii insolvenţei 
aparţine tribunalului în jurisdicţia căruia se află sediul debitorului. 

Tribunalul are o competenţă exclusivă în aplicarea insolvenţei, 
indiferent că se realizează prin procedura generală sau prin procedura 
simplificată. 

Atribuţiile care revin tribunalului în aplicarea procedurii insolvenţei 
sunt exercitate prin judecătorul-sindic, care este un judecător al 
tribunalului. 

b) Curtea de apel. Curtea de apel este competentă să soluţioneze 
recursul împotriva hotărârilor judecătorului-sindic. 

Hotărârile judecătorului-sindic nu pot fi suspendate de instanţa de 
recurs. 

Sunt exceptate de la interdicţia suspendării următoarele hotărâri ale 
judecătorului-sindic: 

a) sentinţa de respingere a contestaţiei debitorului, introdusă în 
temeiul art.33 alin. (4); 

b) sentinţa prin care se decide intrarea în procedura simplificată; 

c) sentinţa prin care se decide intrarea în faliment, pronunţată în 
condiţiile art.107; 

d) sentinţa de soluţionare a contestaţiei la planul de distribuire a 
fondurilor obţinute din lichidare şi din încasarea de creanţe, introdusă în 
temeiul art.122 alin. (3). 

Curtea de apel este competentă să soluţioneze căile de atac, în 
condiţiile generale ale Codului de procedură civilă, împotriva hotărârilor 
tribunalului, date în exercitarea atribuţiilor care îi revin. 

Această soluţie nu este prevăzută expres de Legea nr.85/2006, dar 
ea se impune deoarece legea nu o interzice, aşa cum o făcea în 
reglementarea iniţială. 

4.2. Judecătorul-sindic 

In aplicarea procedurii reorganizării judiciare şi a falimentului, un rol 
important îi revine judecătorului-sindic. 

Judecătorul-sindic are statutul juridic al unui judecător al tribunalului. 

Judecătorul-sindic este nominalizat, în fiecare caz, de către 
preşedintele tribunalului, dintre judecătorii desemnaţi ca judecători- 
sindici. 

Principalele atribuţii ale judecătorului-sindic sunt următoarele: 

- pronunţarea motivată a hotărârii de deschidere a procedurii şi, 
după caz, de intrare în faliment atât prin procedura generală, cât şi prin 
procedura simplificată; 

- judecarea contestaţiei debitorului împotriva cererii introductive a 
creditorilor pentru începerea procedurii; judecarea opoziţiei creditorilor la 
deschiderea procedurii; 

- desemnarea motivată, cu caracter provizoriu, a administratorului 
sau lichidatorului, confirmarea ulterioară a acestora, stabilirea atribuţiilor, 
controlul activităţii şi, dacă este cazul, înlocuirea lor; 

- judecarea cererilor de a i se ridica debitorului dreptul de a-şi mai 
conduce activitatea; 

- judecarea cererilor de atragere a răspunderii membrilor organelor 
de conducere care au contribuit la ajungerea debitorului în insolvenţă; 

- judecarea acţiunilor introduse de administratorul judiciar sau de 
lichidator pentru anularea unor acte frauduloase şi a unor constituiri ori 
transferuri cu caracter patrimonial, anterioare deschiderii procedurii; 

- judecarea contestaţiilor debitorului şi a opoziţiilor creditorilor 
împotriva măsurilor luate de administratorul judiciar sau de lichidator; 

- admiterea şi confirmarea planului de reorganizare sau, după caz, 
de lichidare, după votarea lui de către creditori; 

- judecarea acţiunii în anularea hotărârii adunării creditorilor; 

- pronunţarea hotărârii de închidere a procedurii. 

In îndeplinirea atribuţiilor sale, judecătorul-sindic pronunţă hotărâri 
(încheieri sau sentinţe). Hotărârile judecătorului-sindic sunt definitive şi 
executorii. Ele pot fi atacate cu recurs la Curtea de Apel. 

4.3. Administratorul judiciar 

In realizarea procedurii insolvenţei, un rol important revine 
administratorului judiciar. Prezenţa unui specialist în activitatea de 
gestiune şi management este indispensabilă pentru iniţierea şi realizarea 
unor măsuri pentru redresarea activităţii debitorului. 

Statutul administratorului este reglementat prin O.G. nr.79/1999 
privind organizarea activităţii practicienilor în reorganizare şi lichidare. 

Judecătorul-sindic va desemna, cu caracter provizoriu, o persoană 
care să îndeplinească funcţia de administrator judiciar, prin hotărârea de 
deschidere a procedurii. 

În cadrul primei şedinţe a adunării generale a creditorilor sau ulterior, 
creditorii care deţin cel puţin 50% din valoarea totală a creanţelor pot 
decide desemnarea unui administrator judiciar, stabilindu-i şi 
remuneraţia chiar dacă anterior judecătorul-sindic desemnase un 
administrator. 

Principalele atribuții ale administratorului judiciar sunt următoarele: 

- examinarea situației economice a debitorului şi a documentelor 
depuse şi întocmirea unui raport amănunţit asupra cauzelor şi 
împrejurărilor care au dus la apariţia stării de insolvenţă, cu menţionarea 
persoanelor cărora le-ar fi imputabilă; 

- întocmirea actelor prevăzute la art.28 alin.1, în cazul în care 
debitorul nu şi-a îndeplinit această obligaţie; 

- elaborarea planului de reorganizare a activităţii debitorului şi 
supravegherea operaţiunilor de gestionare a patrimoniului debitorului; 

- conducerea integrală, respectiv în parte, a activităţii debitorului; 

- convocarea, prezidarea şi asigurarea secretariatului şedinţelor 
adunării creditorilor sau ale acţionarilor, asociaţilor ori membrilor 
debitorului persoană juridică; 

- introducerea de acţiuni pentru anularea actelor frauduloase 
încheiate de debitor în dauna drepturilor creditorilor şi menţinerea sau 
denunţarea unor contracte încheiate de debitor; 

- verificarea creanţelor, încasarea lor şi încheierea de tranzacţii, 
descărcarea de datorii, descărcarea fidejusorilor, renunţarea la garanţii 
reale. 

4.4. Lichidatorul 

In cazul când se dispune trecerea la procedura falimentului este 
necesară numirea unui lichidator, care să realizeze operaţiunile de 
lichidare a bunurilor din patrimoniul debitorului. 

Ca şi în cazul administratorului judiciar, lichidatorul trebuie să fie un 
specialist. Statutul său juridic este reglementat prin O.G. nr.79/1999 
privind organizarea activităţii practicienilor în reorganizare şi lichidare. 

Principalele atribuţii ale lichidatorului sunt următoarele: 

- examinarea activităţii debitorului în raport cu situaţia de fapt şi 
întocmirea unui raport asupra cauzelor şi împrejurărilor care au dus la 
starea de insolvenţă; 

- conducerea în tot sau în parte a activităţii debitorului; 

- introducerea de acţiuni pentru anularea actelor frauduloase 
încheiate de debitor, în dauna drepturilor creditorilor; 

- aplicarea sigiliilor, inventarierea bunurilor şi luarea măsurilor 
corespunzătoare pentru conservarea lor; 

- menţinerea sau denunţarea unor contracte încheiate de debitor; 

- urmărirea încasării creanţelor din patrimoniul debitorului rezultate 
din transferul de bunuri sau de sume de bani efectuate de acesta 
înaintea deschiderii procedurii etc.. 


5. Alţi participanţi la procedura insolvenţei 

5.1. Adunarea creditorilor. Comitetul creditorilor 

In aplicarea procedurii insolvenţei un anumit rol îl au adunarea 
creditorilor şi comitetul creditorilor. 

a) Adunarea creditorilor. Adunarea creditorilor cuprinde pe toţi 
creditorii care au anumite creanţe faţă de debitor şi are ca atribuţii 
principale: 

- desemnează comitetul creditorilor; 

- analizează situaţia debitorului şi rapoartele întocmite de comitetul 
creditorilor. 

b) Comitetul creditorilor. Judecătorul-sindic va desemna, dacă 
apreciază că este necesar, în raport cu situaţia concretă, un comitet 
format din 3-7 dintre creditorii cu creanţele garantate şi chirografare cele 
mai mari. 

Comitetul creditorilor este desemnat prin încheiere, după întocmirea 
tabelului preliminar de creanţe. 

Desemnarea comitetului creditorilor de către judecătorul-sindic are 
un caracter provizoriu, fiind determinată de anumite nevoi ale 
desfăşurării procedurii. Intr-adevăr, potrivit legii, în cadrul primei şedinţe 
a adunării creditorilor, aceştia pot alege un comitet format din 3 sau 5 
dintre creditorii cu creanţe garantate şi creditorii chirografari, dintre primii 
20 de creditori, în ordinea valorii. 

Comitetul creditorilor ales va înlocui comitetul desemnat anterior de 
judecătorul-sindic. 

Dacă, în cadrul adunării creditorilor nu se obţine majoritatea 
necesară alegerii comitetului, judecătorul-sindic va putea desemna 
comitetul, în condiţiile menţionate sau va putea menţine comitetul 
desemnat anterior. 

Comitetul creditorilor are următoarele atribuţii: 

- să analizeze situaţia debitorului şi să facă recomandări adunării 
creditorilor cu privire la continuarea activităţii debitorului şi la planurile de 
reorganizare propuse; 

- să negocieze cu administratorul judiciar sau cu lichidatorul care 
doreşte să fie desemnat de către creditori în dosar condiţiile numirii şi să 
recomande adunării creditorilor astfel de numiri; 

- să ia cunoştinţă despre rapoartele întocmite de administratorul 
judiciar sau de lichidator, să le analizeze şi, dacă este cazul, să facă 
contestaţii la acestea; 

- să întocmească rapoarte, pe care să le prezinte adunării 
creditorilor, privind măsurile luate de administratorul judiciar sau de 
lichidator şi efectele acestora şi să propună, motivat, şi alte măsuri; 

- să solicite, în temeiul art.47 alin.5, ridicarea dreptului de 
administrare al debitorului; 

- să introducă acţiuni pentru anularea unor transferuri cu caracter 
patrimonial, făcute de debitor în dauna creditorilor, atunci când astfel de 
acţiuni nu au fost introduse de administratorul judiciar sau de lichidator. 

5.2. Administratorul special 

In noua reglementare, adunarea generală a membrilor sau a 
asociaţilor/acţionarilor nu mai este prevăzută printre organele care aplică 
procedura. Locul adunării generale este luat, însă, de administratorul 
special, care este un participant nou la procedură. In acest sens, art.18 
dispune că după deschiderea procedurii, adunarea generală a 
acţionarilor/asociaţilor debitorului, persoană juridică, va desemna, pe 
cheltuiala acestora, un reprezentant, persoană fizică sau juridică, 
administrator special, care să reprezinte interesele societăţii şi ale 
acestora şi să participe la procedură, pe seama debitorului. După 
ridicarea dreptului de administrare, debitorul este reprezentat de 
administratorul  judiciar/lichidator care îi conduce şi activitatea 
comercială, iar mandatul administratorului special va fi redus la a 
reprezenta interesele acţionarilor/asociaţilor. 

Atribuţiile administratorului special sunt următoarele: 

- exprimă intenţia debitorului de a propune un plan, potrivit art.28 
alin. lit. h), coroborat cu art. 33 alin. (2); 

- participă, în calitate de reprezentant al debitorului, la judecarea 
acţiunilor prevăzute la art. 79 şi 80; 

- formulează contestaţii în cadrul procedurii reglementate de 
prezenta lege; 

- propune un plan de reorganizare; 

- administrează activitatea debitorului, sub supravegherea 
administratorului judiciar, după confirmarea planului; 

- după intrarea în faliment, participă la inventar, semnând actul, 
primeşte raportul final şi bilanţul de închidere şi participă la şedinţa 
convocată pentru soluţionarea obiecțiunilor şi aprobarea raportului; 

- primeşte notificarea închiderii procedurii. 


6. Cererile introductive 

Procedura insolvenţei este deschisă printr-o cerere adresată 
tribunalului competent de către: debitor, creditori precum şi Comisia 
Naţională a Valorilor Mobiliare. 

6.1. Cererea debitorului 

Dacă debitorul constată că este în stare de insolvenţă, el este obligat 
să ceară tribunalului să fie supus procedurii generale sau procedurii 
simplificate. 

Cererea trebuie făcută în 30 de zile de la apariţia stării de insolvenţă. 

Legea permite deschiderea procedurii chiar înainte de ivirea stării de 
insolvenţă, dacă aceasta este iminentă. Dar, în acest caz, cererea este 
facultativă, fiind lăsată la aprecierea debitorului. 

Cererea debitorului privind aplicarea procedurii trebuie însoţită de 
anumite acte: 

- situaţia financiară anuală şi copii de pe registrele contabile curente; 

- lista tuturor bunurilor debitorului; 

- lista creditorilor cu precizarea creanţelor acestora; 

- declaraţia prin care debitorul îşi arată intenţia privind opţiunea 
asupra procedurii aplicabile. Debitorul trebuie să arate opţiunea între 
aplicarea procedurii generale şi procedura simplificată. Absența unei 
atare declaraţii prezumă debitorul în stare de insolvenţă şi judecătorul- 
sindic va pronunţa o hotărâre de intrare în procedura simplificată. 

6.2. Cererea creditorilor 

Cel mai adesea, începerea procedurii insolvenţei are loc la iniţiativa 
creditorilor. 

Legea prevede că orice creditor care are una sau mai multe creanţe 
certe, lichide şi exigibile poate introduce la tribunal o cerere împotriva 
unui debitor care este prezumat în insolvenţă din cauza încetării plăţii 
faţă de acesta timp de 30 de zile. Aceşti creditori, legea îi numeşte 
creditori îndreptăţiţi să solicite deschiderea procedurii insolvenţei. 

Intrucât debitorul este prezumat a fi în insolvenţă, el poate face 
dovada că nu se află în incapacitate de plată şi că dispune de fonduri 
băneşti. 


7. Deschiderea procedurii şi efectele deschiderii procedurii 


După înregistrarea unei cereri introductive, preşedintele tribunalului 
va nominaliza deîndată judecătorul-sindic. 

7.1. Hotărârea  judecătorului-sindic privind deschiderea 
procedurii 

Cererea introductivă este verificată de judecătorul-sindic. 

Modul de a proceda al judecătorului sindic este diferit, în funcție de 
cererea introductivă. 

În cazul cererii debitorului, dacă cererea îndeplineşte cerinţele legii, 
judecătorul-sindic va da o hotărâre de deschidere a procedurii. 

Creditorii sunt în drept să facă opoziţie la cererea debitorului. 

In cazul cererii creditorilor, judecătorul-sindic va comunica cererea 
introductivă, în copie, debitorului. 

Dacă debitorul nu contestă că ar fi în stare de insolvenţă, 
judecătorul-sindic va da o încheiere de deschidere a procedurii. 

In cazul în care debitorul contestă că ar fi în stare de insolvenţă, 
judecătorul-sindic va ţine o şedinţă pentru soluţionarea contestatiei. 

Dacă se constată că sunt îndeplinite toate condiţiile cerute de lege 
pentru ca debitorul să fie supus procedurii, judecătorul-sindic va 
respinge contestaţia debitorului şi va deschide procedura printr-o 
sentinţă. 

Dacă se stabileşte că nu sunt îndeplinite condiţiile prevăzute de lege 
pentru aplicarea procedurii, judecătorul-sindic va respinge, prin sentinţă, 
cererea introductivă, care va fi considerată ca lipsită de orice efect, chiar 
de la înregistrarea ei. 

Prin sentinţa de deschidere a procedurii, judecătorul-sindic va 
desemna, dacă este necesar pentru protejarea intereselor creditorilor 
şi/sau  asociaţilor/acţionarilor, un administrator judiciar provizoriu, 
stabilindu-i atribuţiile. 

7.2. Efectele deschiderii procedurii 

Potrivit Legii nr.85/2006, deschiderea procedurii insolvenţei produce 
anumite efecte juridice. 

a) Ridicarea dreptului debitorului de a-şi administra averea 

Deschiderea procedurii ridică debitorului dreptul de administrare — 
constând în dreptul de a-şi conduce activitatea, de a-şi administra 
bunurile din avere şi de a dispune de acestea — dacă acesta nu şi-a 
declarat, în condiţiile legii, intenţia de reorganizare. 

Intrucât debitorul nu mai are dreptul de administrare asupra averii 
sale, toate actele, operaţiunile şi plăţile săvârşite de debitor, ulterior 
deschiderii procedurii, sunt nule faţă de masa creditorilor, cu excepţia 
cazurilor prevăzute de lege şi de cele autorizate de judecătorul-sindic. 

b) Suspendarea acţiunilor judiciare şi extrajudiciare pentru 
realizarea creanţelor asupra debitorului sau a bunurilor sale 

De la data deschiderii procedurii se suspendă toate acţiunile 
judiciare sau extrajudiciare pentru realizarea creanţelor asupra 
debitorului sau bunurilor sale. 

Deci, ca efect al începerii procedurii, orice urmărire individuală 
împotriva debitorului se suspendă. 

c) Suspendarea cursului prescripţiei privind acţiunile pentru 
realizarea creanţelor împotriva debitorului 

Pentru a proteja pe titularii acţiunilor care au fost suspendate, legea 
reglementează şi suspendarea cursului prescripţiei privind aceste 
acţiuni. 

Pe data începerii procedurii, prescripţia acţiunilor pentru realizarea 
creanţelor asupra debitorului sau a bunurilor sale se suspendă. 

Termenele vor începe să curgă de la data pronunțării hotărârii de 
închidere a procedurii insolvenţei. 

d) Suspendarea curgerii dobânzilor, majorărilor şi penalităţilor 

Deschiderea procedurii are efecte diferite asupra curgerii dobânzilor, 
majorărilor şi penalităţilor privind creanţele născute anterior deschiderii 
procedurii. 

După deschiderea procedurii curg şi, deci, se iau în considerare la 
stabilirea drepturilor creditorilor, numai dobânzile, majorările şi 
penalităţile aferente creanţelor garantate, nu şi în privinţa creanţelor 
chirografare, afară de cazul când prin planul de reorganizare s-a stabilit 
altfel. 

e) interdicţia înstrăinării acţiunilor sau părţilor sociale 

După deschiderea procedurii este interzis  administratorilor 
debitorului, sub sancţiunea nulităţii, să înstrăineze fără acordul 
judecătorului-sindic, acţiunile sau părţile lor sociale deţinute la debitorul 
care face obiectul procedurii insolvenţei. 


8. Primele măsuri 


Odată ce procedura a fost deschisă prin hotărârea judecătorului- 
sindic, trebuie luate primele măsuri pentru realizarea procedurii 
insolvenţei. 

8.1. Notificarea deschiderii procedurii şi a primelor măsuri 

In urma deschiderii procedurii, administratorul judiciar va trimite o 
notificare tuturor creditorilor menţionaţi în lista depusă de debitor, 
debitorului şi oficiului registrului comerţului sau, după caz, registrului 
societăţilor agricole ori altor registre unde debitorul este 
înmatriculat/înregistrat, pentru efectuarea menţiunii. 

Notificarea cuprinde următoarele elemente: 

- termenul limită de depunere, de către creditori, a opoziţiilor la 
hotărârea de deschidere a procedurii, precum şi termenul de soluţionare 
a opoziţiilor; 

- termenul limită pentru înregistrarea cererii de admitere a creanţelor 
asupra averii debitorului; 

- termenul de verificare a creanţelor şi de definitivare a tabelului 
creanţelor; 

- locul, data şi ora primei şedinţe a adunării creditorilor. 

8.2. Declararea creanţelor creditorilor 

a) Cererea de admitere a creanţelor 

Potrivit legii, toţi creditorii ale căror creanţe sunt anterioare datei 
deschiderii procedurii, cu excepţia salariaţilor, vor depune o cerere de 
admitere a creanţelor. 

Declaraţiile creditorilor privind creanţele împotriva debitorului vor fi 
înregistrate într-un registru care se păstrează la grefa tribunalului. 

b) Verificarea creanţelor înregistrate 

Toate creanţele înregistrate sunt supuse procedurii de verificare, cu 
excepţia creanţelor constatate prin titluri executorii şi creantele bugetare 
rezultând dintr-un titlu executoriu necontestat în termenele prevăzute de 
legi speciale. 

c) Intocmirea tabelului preliminar al creanţelor 

Pe baza verificărilor efectuate, administratorul judiciar va întocmi un 
tabel preliminar al creanţelor. 

d) Contestaţiile privind creanţele creditorilor 

Creanţele înscrise în tabelul preliminar pot fi contestate de către 
debitor, creditori şi orice altă persoană interesată. 

e) Inregistrarea şi afişarea tabelului definitiv al creanţelor 

Odată soluționate contestaţiile privind creanţele, tabelul creanţelor 
creditorilor poate fi considerat definitiv. In consecinţă, administratorul va 
înregistra, de îndată, la tribunal şi va dispune afişarea la sediul 
tribunalului a tabelului definitiv al tuturor creanţelor împotriva averii 
debitorului, cu precizarea sumei, a priorităţii şi a situaţiei (garantată sau 
negarantată) a fiecărei creanţe. 

De remarcat că, potrivit legii, numai titularii creanţelor înregistrate în 
tabelul definitiv au dreptul să participe la adunările creditorilor, să voteze 
asupra unui plan şi să participe la orice repariiţii de sume în cadrul 
procedurii falimentului. 

Totalitatea creanţelor creditorilor sau, din perspectiva debitorului, 
totalitatea datoriilor, formează masa pasivă. 

Având în vedere că, prin procedura insolvenţei creditorii urmăresc 
realizarea aceluiaşi scop — satisfacerea creanţelor lor — ei formează o 
grupare organizată, pe care doctrina a denumit-o masa credală. 

8.3. Intocmirea şi prezentarea raportului privind situaţia 
debitorului 

Administratorul judiciar va întocmi şi va supune judecătorului-sindic, 
în termenul stabilit de acesta, care nu va putea depăşi 30 de zile de la 

desemnarea sa, un raport prin care să propună fie intrarea în procedura 
simplificată, fie continuarea perioadei de observaţie din procedura 
generală. 

Raportul va indica dacă debitorul se încadrează în criteriile legii şi, în 
consecinţă, trebuie supus procedurii simplificate caz în care va cuprinde 
documentele doveditoare şi propunerea de intrare în faliment în 
procedura simplificata. 

Ulterior, administratorul judiciar sau, după caz, lichidatorul, în cazul 
procedurii simplificate, va întocmi şi va supune judecătorului-sindic, în 
termenul stabilit de judecătorul-sindic, dar care nu va putea depăşi 60 de 
zile de la desemnarea sa, un raport asupra cauzelor şi împrejurărilor 
care au dus la apariţia insolvenţei debitorului, cu menţionarea 
persoanelor cărora le-ar fi imputabilă. 

Rapoartele întocmite de administratorul judiciar trebuie prezentate 
judecătorului-sindic, iar administratorul va asigura posibilitatea consultării 
acestora, fie la sediul său, fie la grefa tribunalului. 

8.4. Şedinţa adunării creditorilor 

Prima şedinţă a adunării creditorilor are loc la data şi locul stabilit 
prin convocarea făcută prin notificarea adresată creditorilor. La această 
şedinţă, administratorul judiciar îi va informa pe creditorii prezenţi despre 
voturile valabile primite în scris, cu privire la propunerea de intrare în 
faliment a debitorului, în procedura generală. 


9. Planul de reorganizare 


Spre deosebire de reglementarea cuprinsă în Legea nr.64/1995, 
prezenta lege cuprinde doar planul de reorganizare a activităţii 
debitorului, nu şi planul de lichidare. 

9.1. Elaborarea şi conţinutul planului de reorganizare 

Legea nr.85/2006 recunoaşte dreptul de a propune un plan 
debitorului, administratorului judiciar şi creditorilor. 

Planul cuprinde anumite elemente, diferenţiate în funcţie de obiectul 
planului de reorganizare. 

In primul rând, planul de reorganizare trebuie să indice perspectivele 
de redresare a activităţii debitorului, luând în considerare posibilităţile şi 
specificul activităţii debitorului, cu mijloacele financiare disponibile şi cu 
cererea pieţei faţă de oferta debitorului. 

In al doilea rând, planul de reorganizare trebuie să prevadă 
modalităţile de lichidare, totală sau parţială, a pasivului debitorului. 
Planul va menţiona tratamentul categoriilor de creanţe defavorizate 
(pentru care se prevede o modificare a creanței ori a condiţiilor de 
realizare), precum şi despăgubirile ce ar urma să fie oferite tuturor 

categoriilor de creanţe, în comparaţie cu valoarea ce ar fi primită prin 
distribuire în cazul aplicării procedurii insolvenţei. 

In al treilea rând, planul de reorganizare trebuie să cuprindă măsurile 
adecvate pentru realizarea obiectivelor sale. 

Pentru măsurile propuse în planul de reorganizare trebuie stabilite 
termene de îndeplinire. 

Executarea planului de reorganizare nu va putea depăşi 3 ani 
calculati de la data confirmării planului. 

9.2. Formalităţile privind aprobarea planului de reorganizare 

După elaborarea sa, planul de reorganizare parcurge formalităţile 
reglementate de Legea nr.85/2006. 

a) Depunerea şi comunicarea planului 

Planul în copie este depus la grefa tribunalului, unde se 
înregistrează, precum şi la registrul oficiului comerţului. Totodată, el se 
comunică debitorului, prin administratorul special, administratorului 
judiciar şi comitetului creditorilor. 

b) Admiterea planului de către judecătorul-sindic 

Judecătorul-sindic va convoca o şedinţă la care vor fi citați cei care 
au propus planul, debitorul şi administratorul. 

După audierea persoanelor citate, judecătorul-sindic va admite sau 
va respinge planul propus. 

c) Publicitatea privind planul 

După admiterea planului, judecătorul-sindic va dispune publicarea 
unui anunţ privind propunerea planului în Buletinul Procedurilor de 
Insolvenţă. 

d) Votarea planului de către creditori 

După admiterea planului, judecătorul-sindic dispune convocarea 
creditorilor. 

Potrivit legii, fiecare creanţă beneficiază de un drept de vot, pe care 
titularul acesteia îl poate exercita în categoria de creanţe din care face 
parte creanţa respectivă. 

In vederea protejării intereselor creditorilor, art.100 din Legea 
nr.85/2006 stabileşte următoarele categorii distincte de creanţe, care 
votează separat: 

- creditorii cu creanţe garantate; 

- creditorii bugetari; 

- creditorii chirografari pentru creanţele izvorâte din contractele de 
furnitură fără de care activitatea debitorului nu se poate desfăşura; 

- ceilalţi creditori chirografari. 


—148- 


Planul va fi acceptat de o categorie de creanţe dacă în categoria 
respectivă planul este acceptat de o majoritate absolută din valoarea 
creanţelor din acea categorie. 

Confirmarea planului. Legea prevede că judecătorul-sindic va 
confirma un plan de reorganizare dacă sunt îndeplinite următoarele 
condiţii: 

- cel puţin jumătate plus una dintre categoriile de creanţe menţionate 
în programul de plăţi, dintre cele menţionate la art. 100 alin. (3), acceptă 
sau sunt socotite că acceptă planul, cu condiţia ca minimum una dintre 
categoriile defavorizate să accepte planul; 

- în cazul în care sunt doar două categorii, planul se consideră 
acceptat în cazul în care categoria cu valoarea totală cea mai mare a 
creanţelor a acceptat planul; 

- fiecare categorie defavorizată de creanţe care a respins planul va fi 
supusă unui tratament corect şi echitabil prin plan. 

Se înțelege că doar un singur plan de reorganizare va fi confirmat. 

In cazul când nici un plan nu este confirmat, iar termenul pentru 
propunerea unui plan a expirat, judecătorul-sindic va dispune începerea 
de îndată a procedurii falimentului. 


10. Procedura reorganizării 


Dacă un plan de reorganizare a fost confirmat de către judecătorul- 
sindic, acest plan trebuie pus în aplicare în scopul redresării activităţii 
debitorului şi pe cale de consecinţă, plăţii creanţelor creditorilor. 

In îndeplinirea planului de reorganizare, debitorului îi revin anumite 
obligaţii. 

Activitatea debitorului trebuie reorganizată corespunzător planului; 
creanţele şi drepturile creditorilor şi ale celorlalte părţi interesate trebuie 
modificate astfel cum s-a prevăzut în plan. 

Debitorul este obligat să pună în practică măsurile avute în vedere 
pentru redresarea activităţii. Este vorba de măsurile organizatorice, 
economice, financiare, juridice, care sunt menite să ducă la 
însănătoşirea activităţii debitorului şi implicit, la asigurarea resurselor 
necesare pentru plata creanţelor creditorilor. 

In urma confirmării unui plan de reorganizare, activitatea debitorului 
va fi condusă de administratorul special, sub supravegherea 
administratorului judiciar. 

In cursul reorganizării, debitorul, prin administratorul special, sau, 
după caz, administratorul judiciar, trebuie să prezinte comitetului 
creditorilor anumite rapoarte privind desfăşurarea activităţii. 

În cazul nerealizării planului de reorganizare, judecătorul-sindic va 
dispune începerea procedurii falimentului. 


11. Procedura falimentului 


Falimentul se aplică în cazurile prevăzute de lege şi are drept scop 
prefacerea în bani a bunurilor din patrimoniul debitorului, în vederea 
satisfacerii creanţelor creditorilor. 

11.1. Cazurile de aplicare a procedurii falimentului 

Art.107 din Legea nr.85/2006 prevede următoarele cazuri în care se 
poate decide intrarea în procedura falimentului: 

- debitorul şi-a declarat intenţia de a intra în procedura simplificată; 

- debitorul nu şi-a declarat intenţia de reorganizare sau, la cererea 
creditorului de deschidere a procedurii, a contestat că ar fi în stare de 
insolvenţă, iar contestaţia a fost respinsă de judecătorul-sindic; 

- nici unul dintre celelalte subiecte de drept îndreptăţite nu a propus 
un plan de reorganizare, sau nici unul dintre planurile propuse nu a fost 
acceptat şi confirmat; 

- debitorul şi-a declarat intenţia de reorganizare, dar nu a propus un 
plan de reorganizare ori planul propus de acesta nu a fost accepiat şi 
confirmat; 

- obligaţiile de plată şi celelalte sarcini asumate nu sunt îndeplinite în 
condiţiile stipulate prin planul confirmat sau desfăşurarea activităţii 
debitorului în decursul reorganizării sale aduce pierderi averii sale; 

- a fost aprobat raportul administratorului judiciar prin care se 
propune, după caz, intrarea debitorului în faliment. 

11.2. Încheierea  judecătorului-sindic privind intrarea în 
procedura falimentului 

Judecătorul-sindic decide intrarea debitorului în procedura 
falimentului prin încheiere şi dispune: 

- ridicarea dreptului de administrare al debitorului; 

- în cazul procedurii generale, desemnarea unui lichidator provizoriu, 
iar în cazul procedurii simplificate, confirmarea în calitate de lichidator al 
administratorului judiciar şi stabilirea atribuţiilor ce le revin; 

- termenul maxim de predare a gestiunii averii de la 
debitor/administrator către lichidator, împreună cu lista actelor şi 
operaţiunilor efectuate după deschiderea procedurii; 

- notificarea intrării în faliment. 

Din momentul stabilirii atribuţiilor lichidatorului, atribuţiile 
administratorului judiciar încetează. 

Deschiderea procedurii ridică debitorului dreptul de administrare. 

Din momentul desemnării lichidatorului şi a stabilirii atribuţiilor sale, 
dreptul de administrare a averii debitorului aparţine lichidatorului. 

In temeiul dispoziţiei judecătorului-sindic privind intrarea debitorului 
în faliment, lichidatorul va trimite o notificare tuturor creditorilor 
menţionaţi în lista întocmită de debitor/administrator, debitorului şi 
oficiului registrului comerţului sau, după caz, registrului societăţilor 
agricole, unde debitorul este înmatriculat, pentru efectuarea menţiunii. 

Prin notificare se comunică: 

- termenul limită pentru înregistrarea cererii de admitere a creanţelor 
asupra averii debitorului, născute după data deschiderii procedurii, în 
vederea întocmirii tabelului suplimentar; 

- termenul de definitivare a tabelului suplimentar al creanţelor 
născute după data deschiderii procedurii şi de întocmire a tabelului 
definitiv consolidat. 

11.3. Măsurile premergătoare lichidării 

Pentru a putea proceda la lichidarea bunurilor din averea debitorului 
se impune luarea unor măsuri: stabilirea averii debitorului, întocmirea 
listei bunurilor din averea debitorului, inventarierea şi conservarea 
bunurilor din averea debitorului. 

In înţelesul Legii nr.85/2006, prin averea debitorului se înţelege 
totalitatea bunurilor şi drepturilor patrimoniale ale acestuia, inclusiv cele 
dobândite în cursul procedurii, care pot face obiectul unei executări silite, 
în condiţiile Codului de procedură civilă (art.3 din lege). 

Bunurile din averea debitorului care urmează a fi lichidate sunt cele 
stabilite în lista bunurilor debitorului. 

Pentru a se asigura condiţiile lichidării lor, bunurile din averea 
debitorului vor fi sigilate. 

Dacă inventarierea se poate realiza într-o singură zi, lichidatorul va 
proceda imediat la inventariere, fără a aplica sigiliile. 

11.4. Efectuarea lichidării bunurilor din averea debitorului 

In vederea obţinerii sumelor de bani necesare pentru plata 
creanţelor creditorilor, bunurile din averea debitorului sunt supuse 
lichidării. Aceste bunuri sunt lichidate prin vânzarea lor, în condiţiile legii. 

Legea nr.85/2006 prevede că lichidarea bunurilor din averea 
debitorului va fi efectuată de către lichidator sub controlul judecătorului- 
sindic. 

Operaţiunea de lichidare a bunurilor din averea debitorului trebuie să 
înceapă de îndată după finalizarea inventarierii bunurilor debitorului. 

Bunurile vor putea fi vândute în bloc, ca un ansamblu funcţional, sau 
individual. 

Vânzarea bunurilor se poate face prin negociere directă către un 
cumpărător deja identificat, sau fără cumpărător identificat, iar dacă 
acest lucru nu se realizează, bunurile vor fi vândute la licitaţie, în 
condiţiile stabilite de Codul de procedură civilă. 

Intre bunurile din averea debitorului supuse lichidării se pot afla şi 
bunuri asupra cărora creditorii au anumite garanţii reale (ipotecă, gaj, 
drept de retenţie sau alte garanţii reale). In acest caz, potrivit principiilor 
dreptului comun, creditorul titular al unei garanţii reale este îndreptăţită 
să fie satisfăcut cu prioritate din suma de bani obţinută din vânzarea 
bunului care a făcut obiectul garanţiei sale reale. 

11.5. Distribuirea sumelor de bani realizate în urma lichidării 

După ce bunurile din averea debitorului au fost lichidate, adică au 
fost prefăcute în bani, urmează distribuirea sumelor realizate între 
creditori. 

In vederea repartizării între creditori a sumelor realizate, lichidatorul 
trebuie să întocmească un raport asupra operaţiunilor de lichidare şi un 
plan de distribuire a sumelor de bani între creditori. 

In cadrul procedurii falimentului, creanţele creditorilor vor fi plătite în 
ordinea stabilită de art.123 din Legea nr.85/2006. 

După lichidarea bunurilor din averea debitorului, lichidatorul 
întocmeşte un raport final, împreună cu un bilanţ pe care le supune 
judecătorului-sindic. 

Sumele de bani nereclamate, în termen de 90 de zile, de către 
creditorii îndreptăţiţi, vor fi depuse de către lichidator la bancă, în contul 
patrimoniului debitorului. Extrasul de cont se depune la tribunal. Aceste 
sume de bani pot fi folosite în condiţiile art.4 alin.(4) din lege. 


12. Închiderea procedurii insolvenţei 


12.1. Cazurile de închidere a procedurii 

a) Inchiderea procedurii reorganizării judiciare. Procedura 
reorganizării judiciare, fie prin reorganizarea activităţii, fie prin lichidarea 
unor bunuri din averea debitorului, realizată pe bază de plan va fi 
închisă, dacă au fost îndeplinite toate obligaţiile de plată asumate prin 
planul confirmat. 

Dacă procedura începe ca procedură de reorganizare şi, datorită 
nerealizării obiectivelor sale, devine procedură de faliment, aceasta va fi 
închisă ca procedură de faliment. 

b) Inchiderea procedurii falimentului 

Procedura falimentului va fi închisă după aprobarea de către 
judecătorul-sindic a raportului final şi după ce toate fondurile şi bunurile 

din averea debitorului au fost distribuite, iar fondurile nereclamate au fost 
depuse la bancă. 

Procedura se închide chiar înainte ca bunurile din averea debitorului 
să fi fost lichidate în întregime, dacă creanţele creditorilor au fost 
complet acoperite prin distribuțiile făcute. 

c) Inchiderea procedurii rămasă fără obiect 

Procedura se închide dacă la expirarea termenului pentru 
înregistrarea cererilor de admitere a creanţelor se constată că nu s-a 
depus nici o cerere din partea creditorilor. 

12.2. Hotărârea privind închiderea procedurii 

In toate cazurile, închiderea procedurii este dispusă de judecătorul- 
sindic, prin sentinţă. 

Sentința de închidere a procedurii va fi notificată de judecătorul- 
sindic direcţiei teritoriale a finanţelor publice şi oficiului registrului 
comerţului sau, după caz, registrului societăţilor agricole unde debitorul 
este înmatriculat, pentru efectuarea menţiunii. 

12.3. Consecințele închiderii procedurii 

a) Descărcarea  judecătorului-sindic de îndatoririle şi 
responsabilităţile sale. 

Din moment ce procedura insolvenţei a fost închisă, judecătorul- 
sindic se consideră descărcat de îndatoririle şi de responsabilităţile sale 
privind procedura în cauză. De aceeaşi descărcare de răspundere 
beneficiază administratorul şi lichidatorul. 

b) Descărcarea debitorului de obligaţiile anterioare 

Prin închiderea procedurii de faliment, debitorul persoană fizică va fi 
descărcat de obligaţiile pe care le avea înainte de intrarea în faliment. 

Prin urmare, închiderea procedurii de faliment operează, în temeiul 
legii, o liberare a debitorului de obligaţiile anterioare intrării în procedura 
falimentului. De această iertare legală beneficiază numai debitorul 
persoană fizică şi numai pentru obligaţiile anterioare intrării în faliment 
care nu au plătite în cadrul procedurii falimentului, datorită insuficienţei 
fondurilor. 

Soluţia legii este menită să-i acorde debitorului persoană fizică 
şansa unui nou început în activitatea comercială. 

Debitorul persoană fizică nu beneficiază de descărcare în cazul când 
a fost găsit vinovat de bancrută frauduloasă sau de plăţi ori transferuri 
frauduloase. 


13. Răspunderea pentru aplicarea procedurii insolvenţei 


În concepţia Legii nr.85/2006, procedura insolvenţei nu are un 
caracter punitiv; ea nu urmăreşte să îl sancţioneze pe debitorul aflat în 

dificultate căruia i s-a aplicat procedura reorganizării judiciare şi a 
falimentului. 

In mod excepţional, Legea nr.85/2006, reglementează o răspundere 
în cazurile în care, prin faptele lor, anumite persoane au dus la 
insolvenţa debitorului ori au săvârşit anumite infracţiuni. Această 
răspundere este o răspundere civilă şi o răspundere penală. 

13.1. Răspunderea civilă 

Potrivit art.138 din Legea nr.85/2006, judecătorul-sindic poate 
dispune ca o parte a pasivului debitorului persoană juridică ajuns în 
stare de insolvenţă, să fie suportată de către membrii organelor de 
supraveghere din cadrul societăţii sau de conducere — administratori, 
directori, cenzori şi orice altă persoană care a contribuit prin fapta sa la 
ajungerea debitorului în această situaţie. 

Răspunderea membrilor organelor de conducere ale debitorului este 
o răspundere civilă; ea este o răspundere contractuală sau delictuală, în 
funcţie de izvorul obligaţiei încălcate. 

Răspunderea persoanelor menţionate constă în suportarea unei 
părţi din pasivul societăţii. 

Determinarea legăturii cauzale între faptele săvârşite de aceste 
persoane şi insolvenţă, precum şi a părţii de pasiv pe care ele trebuie să 
o suporte, sunt probleme greu de rezolvat, ceea ce face dificilă 
angajarea răspunderii persoanelor menţionate. 

Administratorii, directorii şi cenzorii vor suporta o parte din pasivul 
debitorului, dacă au contribuit la ajungerea debitorului în stare de 
insolvenţă, prin una dintre următoarele fapte: 

- au folosit bunurile sau creditele societăţii în folosul propriu sau în 
cel al unei alte societăţi; 

- au făcut acte de comerţ în interes personal, sub acoperirea 
societăţii; 

- au dispus, în interes personal, continuarea unei activităţi care 
ducea în mod vădit societatea la încetarea de plăţi; 

- au ţinut o contabilitate fictivă, au făcut să dispară unele documente 
contabile sau nu au ţinut contabilitatea în conformitate cu legea; 

- au deturnat sau au ascuns o parte din activul societăţii sau au 
mărit, în mod fictiv, pasivul acesteia. 

Răspunderea persoanelor mai sus menţionate se decide prin 
hotărârea judecătorului-sindic. 

Judecătorul-sindic va stabili partea din pasivul debitorului care 
urmează a fi suportată de administratorii, directorii şi cenzorii vinovaţi de 
starea de insolvenţă a debitorului. Această parte de pasiv, care 

reprezintă „prejudiciul”, trebuie să fie rezultatul faptelor ilicite săvârşite de 
persoanele în cauză. 

Sumele de bani obţinute prin angajarea răspunderii administratorilor, 
directorilor şi cenzorilor vor intra în averea debitorului. Destinația lor este 
diferită: în cazul reorganizării, sumele sunt folosite pentru completarea 
fondurilor necesare continuării activităţii debitorului, iar în cazul 
falimentului, pentru acoperirea creanţelor creditorilor. 

13.2. Răspunderea penală 

Potrivit legii, persoanele vinovate de săvârşirea unor fapte grave, 
incriminate de lege ca infracţiuni, răspund penal. Această răspundere se 
angajează în condiţiile Legii nr.85/2006. 


Exemple de subiecte 

1) Condiţiile aplicării procedurii insolvenţei; 

2) Atribuţiile judecătorului sindic; 

3) Administratorul judiciar; 

4) Lichidatorul; 

5) Administratorul special; 

6) Efectele deschiderii procedurii insolvenţei; 

7) Planul de reorganizare; 

8) Cazurile de aplicare a procedurii falimentului; 
9) Cazurile de închidere a procedurii insolvenţei; 
10) Răspunderea pentru aplicarea procedurii insolvenţei. 

